
VVINTE ALESE 



1. Viata pământească asemuită cu o reprezentaţie de teatru 

La amiază, la teatru, cortina se dă în lături - şi actorii, în ceaţă, îşi fac intrarea, având măşti pe 
faţă. Ei recită o povestire veche, arătând prin vorbe, desfăşurarea întâmplărilor. 

Unul se înfăţişează ca filozof şi nu-i filozof; altul rege, fără să fie, ci numai îmbrăcat ca un rege, 
căci aşa cere piesa; altul face pe doctorul, fără să fi îngrijit nici măcar un lemn, ci numai îmbrăcat 
ca doctor; altul face pe sclavul, cu toate că-i slobod; celălalt pe profesorul, fără să aibă ştiinţă de 
profesor. Ei nu par ceea ce sunt, ci par ce nu sunt: doctor, filozof din pricina părului care-i 
împodobeşte masca, soldat, din pricina uniformei, etc. 

Prin înfăţişarea ei, masca ne dă o închipuire, dar nu face mincinoasă firea, ci numai îi ascunde 
adevărul. Atâta vreme cât privitorii stau şi se uită, măştile nu se mişcă de pe feţe; dar când s-a 
lăsat seara, când spectacolul s-a isprăvit şi privitorii au plecat, măştile au fost aruncate. Cel care 
făcea pe regele la teatru, odată plecat, devine iarăşi fierarul de toate zilele; cel care, pe scenă era 
slobod, afară de scenă, e rob iarăşi. . . 



Aşa-i şi cu viaţa şi cu moartea. Lumea e teatrul; stările omeneşti: bogăţia, sărăcia, puterea, 
supunerea, şi altele, sunt măştile actoriceşti. Când ziua aceasta se va risipi - şi veni-va noaptea 
cea de spaimă, căreia mai degrabă i-am zice ziuă, (noapte pentru păcătoşi, ziuă pentru cei drepţi), 
când reprezentaţia sfârşi-se-va şi măştile fi-vor aruncate, când va fi cercetat fiecare pentru faptele 
lui, nu fiecare pentru bogăţia lui, nu fiecare pentru rangul lui, nu fiecare pentru puterea lui, ci 
fiecare pentru faptele lui: judecător, rege, femeie sau bărbat; când ni se va cere o viaţă şi nişte 



fapte virtuoase, fără să fie luate în seamă nici rangurile strălucire, nici neînsemnătatea sărăciei, 
nici tirania dispreţului; când ni se va zice: „Infăţişaţi-mi fapte, de eşti rob, mai nobile decât acele 
ale unui slobod, de eşti femeie mai vajnice de cât acele ale unui bărbat; o, atunci, cu măştile 
căzute, arăta-se-vor adevăratul bogat şi adevăratul sărac. . ." 

2. Multe din aşa-zisele bunuri sau din aşa-zisele rele nu sunt 
la adică, nici una nici alta 

Sunt lucruri bune, lucruri rele - şi lucruri de mijloc -şi printre acestea din urmă, unele par 
mulţimii că-s bune sau rele, fără să fie. Dar li se zice aşa şi sunt luate aşa. Ca să fiu înţeles mai 
bine în ceea ce vreau să zic, mă voi sluji de pilde. 

Sărăcia, în ochii celor mai mulţi, trece drept un rău şi dimpotrivă, ea nu-i. Dacă cel sărac e 
veghetor şi înţelept, sărăcia lui poate chiar ucide tot răul. 

Dimpotrivă, bogăţia este ţinută, de obicei, drept un bine - şi ea nu-i îndeobşte, dacă nu-i folosită 
cum trebuie. Dacă bogăţia ar fi un bine în chip neclintit, cei ce o au ar trebui să fie nişte oameni 
de bine; dacă bogaţii nu sunt toţi virtuoşi, ci numai cei care-şi folosesc bine bogăţia, este limpede 
că bogăţia nu-i un bine într-un chip neclintit şi nici prin ea însăşi, ci că-i pusă la îndemâna 
oamenilor, ca o unealtă a virtuţii. Dacă, la rându-i, sărăcia ar fi un rău, toţi săracii ar fi răi. 

Dar cum mulţi din ei au cucerit cerul, se dovedeşte că sărăcia nu-i un rău. Dar mulţi se ridică 
împotriva lui Dumnezeu, din pricina sărăciei lor. Aceasta nu-i însă din pricina sărăciei, ci din 
aceea a propriei lor nebunii şi a slăbiciunii lor în duh. Dovada ne-o dă preafericitul Iov. Se afla în 
cea de pe urmă sărăcie, în fundul prăpastiei mizeriei - şi cu toate acestea n-a ridicat 
cuvânt asupra lui Dumnezeu, ci necontenit îi mulţumea, zicând: "Domnul a dat, Domnul a 
luat, întâmplatu-s-a cum a plăcut Domnului, binecuvântat fie numele lui în vecii vecilor". 

Iar unii devenit-au hrăpitori şi lacomi prin bogăţie. Nu prin bogăţie, ci prin a lor nebunie. 
Tot Iov aduce dovadă şi aici. Bogat cum era, nu numai că nu râvnea lucrul altuia, dar dăruia din 
al său, iar străinilor găzduire le dădea: "Casa mea - zicea el - deschisă-i oricărui străin care vine". 
Avraam, care, aşişderea era foarte bogat, cheltuia totul pentru trecători. Nici unul, nici altul nu 
ajunseră hrăpăreţi prin bogăţie, cum nici Iov şi Lazăr nu ridicară cuvânt de ocară asupra lui 
Dumnezeu, din pricina sărăciei. Amândoi, cu toate că nici măcar hrana trebuitoare n-aveau, se 
arătară de-o strălucire atât de curată, încât Dumnezeu, cel ce cunoaşte aşa de bine gândurile cele 
tăinuite, mărturie a dat celui dintâi, iar celălalt fu răpit din lumea aceasta în alai de îngeri, având 
parte de fericirea veşnică. 

Asupra bolii vom face aceleaşi însemnări. Dacă ea ar fi un rău, cei ce-o sufere ar trebui, 
numaidecât, să fie răi. Aşa, Timotei ar fi trebuit să fie râu, el, care avea o suferinţă aşa de grea. 
"Gustă - îi zicea Pavel - puţin vin din pricina pântecelui tău, şi-a suferinţelor tale cele dese". 
Pentru aceasta Timotei n-a fost rău. Departe de aceasta, vrednicia cu care şi-a dus neputinţa i-a 
prilejuit o răsplată încă mai mare. 



Aşadar, boala nu-i un rău întotdeauna. A mai fost un prooroc ai cărui ochi fuseseră atinşi de un 
rău de care nu se putea tămădui. Dar acesta nu 1-a făcut rău. El proorocea, dezvăluia viitorul, iar 
neputinţa lui nu-1 împiedica de loc să fie plin de virtute. 

Dimpotrivă, sănătatea nu-i totdeauna numaidecât un bine. Nu-i un bine, când nu ne folosim cu 
onestitate de ea. Când ne slujim de ea pentru un scop ticălos sau pentru a o petrece în trândăvie, - 
căci şi trândăvia vinovată este. Pavel a zis: "Cel ce nu vrea să muncească, mâncare să nu aibă". 

Iată lucruri bune, rele sau mijlocii, după folosinţa pe care le-o dăm. Aşa că, la ce bun să vorbim 
de sănătate şi de boală, de bogăţie şi de sărăcie? Ceea ce chiar, în ochii celor mulţi, este binele 
cel mai mare, viaţa, şi ceea ce e culmea răului, moartea, nu sunt nici un bine nici un rău în chip 
neclintit. Şi ele încă, sunt lucruri bune, rele sau mijlocii după duhul oamenilor. 

Ce vom zice? Viaţa e un bine, dacă o folosim cum se cuvine. De-o folosim spre a păcătui şi-a 
răpi, nu poate fi un bine. Şi la întâmplarea aceasta, moartea se arată a fi bună de râvnit. Pe de altă 
parte, moartea, care după părerea celor mulţi, este aceea de care trebuie mai cu seamă a fugi, 
poate fi obârşie a multe lucruri bune, când are o pricină cinstită. Dovada ne-o dau mucenicii, pe 
care moartea i-a făcut cei mai fericiţi dintre oameni. 



3.Despre încercările celor drepţi 



Ades aud zicându-se: Dacă Dumnezeu ar iubi pe cei săraci, n-ar îngădui ca ei să fie săraci. Alţii, 
văzând un om căzut pradă unei neputinţe, unei boli lungi, întreabă: Ce s-au făcut milosteniile 
acestora? Ce bunele lor fapte? 

Ca nu cumva să cădeţi într-o asemenea greşeală, să cercetăm în amănunţime această chestie. 

De vreme ce nici un om înţelept n-ar putea să dispreţuiască binele şi să îndrăgească răul, cum 
îndrăzni-vom să punem în sarcina Domnului asemenea gânduri? 

Cum să credem că Dumnezeu poate dispreţui pe cei ce se află în sărăcie, chiar virtuoşi, şi iubi pe 
cei ce sunt în îmbuibare, chiar stricaţi fiind? Cum să ridicăm o asemenea blasfemie şi să nu ne 
dăm seama de grozăvia judecăţii noastre? 

Ca să depărtăm o asemenea greşeală, băgaţi bine de seamă ceea ce-i place lui Dumnezeu şi ceea 
ce nu. 

Pe cine iubeşte El? Pe cel care ascultă de poruncile Lui. "Pe acela îl voiu iubi - şi către el voiu 
merge. Nu către bogat, care se bucură de bună sănătate, ci către cel care ascultă de orânduirile 
Mele". 

Şi care-i acel pe care-L aruncă de la sine? Cel care nu-I săvârşeşte poruncile. Aşa că de vedeţi un 
om care nu împlineşte poruncile lui Dumnezeu, fie el sănătos, fie stând pe multe în bogăţii, 
aşezaţi-1 printre cei pe care Dumnezeu îi alungă de la sine. 



Şi dimpotrivă, omul plin de virtute, chiar bolnav sau lipsit, socotiţi-1 între cei iubiţi de Domnul. 
Căci în încercări se arată semnele prieteniei dumnezeieşti şi nu în îndestulări pământeşti. N-aţi 
băgat de seamă, chiar în lumea aceasta, că prietenii căpeteniilor de oaste, sunt acei care, în lupte, 
stau cei dintâi în bătaia primejdiilor, primesc răniri, sunt trimişi în depărtate iscodiri? N-ati auzit, 
oare, că "Domnul încearcă pe cel pe care-1 iubeşte, şi că loveşte cu nuiaua pe fiecare din cei ce 
şi-i alege de copii ai Săi?". 

Dar mulţi se poticnesc de cele ce văd. Greşeala nu-i în ceea ce văd, ci în propria lor puţinătate de 
minte. Nu aici ne vine răsplata pentru truda noastră. Aici munca, dincolo, premiile şi cununile. 
Nu căutaţi, aşadar, în ceasul luptelor, în ziua bătăliei, pacea şi huzurul. . . Nu amestecaţi 
vremile... 

4. De ce unii răi sunt pedepsiţi din lumea aceasta, şi de ce nu 

toţi 

— •> — 

Zice-va cineva: Iată acela, bogatul, care săvârşeşte asuprirea, hrăpirea, nedreptatea - care în 
fiecare zi doseşte din cele ale săracilor, şi nu are nimic a suferi. 

Şi iată altul, care-şi petrece vremea în bunătate, în cumpătare, în dreptate, şi care-i împodobit cu 
toate florile virtuţii, şi cu toate acestea se zbate în sărăcie, în boli şi în alte necazuri. Aşadar, 
acestea vă scandalizează? Da. Atunci, dacă vedeţi mulţi din cei ce săvârşesc hărăpire, loviţi de 
pedepse - şi pe alţii sau chiar pe unii din cei ce trăiesc în virtute bucurându-se de 
îndestulările pământeşti, de ce nu întoarceţi judecata şi nu daţi dreptate Domnului? 

Pentru că tocmai aceasta este ce mă scandalizează mai mult. 

De ce dintre doi oameni răi, unul e pedepsit, iar pe celălalt îl ocoleşte pedeapsa? Şi dintre doi 
oameni buni, de ce unul e îndestulat, iar celălalt trăieşte în încercări? 

Aceasta este tocmai o prea înaltă arătare a dumnezeieştii înţelepciuni. Dacă Dumnezeu ar 
pedepsi aici pe pământ, pe toţi cei răi şi ar cinsti pe toţi cei buni, zadarnică ar mai fi ziua 
judecăţii. 

Dacă, dimpotrivă, n-ar pedepsi pe nici un păcătos şi n-ar da cinstire nici unui drept, răii ar 
ajunge mai răi şi încă foarte răi, şi acei cărora le place a huli pe Dumnezeu încă şi mai mult L- 
ar huli, şi ar zice că înţelepciunea este cu totul lipsă de la cârma acestei lumi. Aşa că, dacă 
acum, când răii sunt câteodată pedepsiţi, iar bunii câteodată răsplătiţi, ce s-ar zice dacă nimic 
din acestea nu s-ar petrece? Ce cuvinte nu s-ar rosti? 

Pentru aceasta Dumnezeu pedepseşte pe unii răi şi nu pe toţi - şi cinsteşte pe unii buni, dar nu pe 
toţi. El nu pedepseşte pe toţi păcătoşii, ca să vă încredinţeze că este înviere. 

Pedepseşte pe anumiţi, ca să sensibilizeze, prin teama pe care le-o strecoară în suflet, pe 
indiferenţi. Asemenea, El cinsteşte pe unii buni, ca să atragă, prin dulceaţa acestei cinstiri şi pe 
alţii la dragostea de virtute; dar nu-i cinsteşte pe toţi, ca să vă facă să înţelegeţi că este o altă 



vreme când toţi îşi vor primi răsplata. Dacă ar fi toţi răsplătiţi, aici, după virtutea lor, greu s-ar 
mai putea crede în înviere, şi, dacă nimeni n-ar fi răsplătit după virtutea lui, apoi mulţimea 
omenească încă şi mai indiferentă s-ar face. 

Iată pentru ce Dumnezeu pedepseşte pe unii şi nu pedepseşte pe alţii. El slujeşte astfel şi celor pe 
care-i pedepseşte, spălând răutatea unora şi făcând pe alţii mai înţelepţi prin pedepsirea acelora. . . 

5. Bucuria lăuntrică nu poate fi răpită omului de bine 

Ceea ce ne trebuie, este ca ţinta tuturor faptelor noastre şi tot ceea ce ni se întâmplă, să fie iubirea 
de Dumnezeu. 

Când vom avea adânc înfiptă această rădăcină în sufletul nostru, nu numai bunul trai, cinstirea, 
rangurile, luările în seamă, ci şi defăimările, vorbirile de rău, ocările asupririle, chinuirile, toate 
acestea, într-un cuvânt, vor purta pentru voi roade de bucurie. 

După cum rădăcinile pomului înşile sunt amare şi cu toate acestea din ele ies roade care ne plac, 
tot aşa întristarea după voia lui Dumnezeu ne va aduce o mare bucurie. 

Ştiu cei ce adesea s-au rugat şi-au vărsat lacrimi în suferinţă, câtă bucurie au cules, cum şi-au 
simţit conştiinţa curăţită şi de jos s-au ridicat cu o şi mai mare de nădejde. 

Cum totdeauna am zis, nu din firea lucrurilor, ci din înclinările noastre se ivesc, necontenit, 
întristarea sau bucuria. Aşadar, de vom face ca ele să fie ceea ce se cade să fie, avem bun temei 
de bucurie neamestecată. Cât priveşte trupul, felul văzduhului şi înrâuririle dinafară îi pricinuiesc 
mai puţin rău sau mai puţin bine decât propria lui alcătuire. Tot asemenea este şi pentru suflet, ba 
încă mai limpede, căci asupra trupului vine de se năruie trebuinţa cea trupească, pe când, pentru 
suflet, totul este atârnător de voinţă. 

Dacă râvniţi după mulţumire, nu urmăriţi bogăţia, nici sănătatea trupească, nici slavă, nici 
puterea, nici luxul, nici ospeţele desfătătoare, nici veşmintele de mătase, nici ogoarele mănoase, 
nici casele arătoase, nimic asemenea acestora. 

Ci căutaţi înţelepciunea cea după Dumnezeu, şi alegeţi calea virtuţii. Şi nimic din ce este, nimic 
din ce poate fi, nu va avea tăria să vă mâhnească. Ce zic eu să vă mâhnească? Ceea ce mâhneşte 
pe alţii, vouă vă va spori bucuria. . . 

6. Remuscarea 

înaintea pedepselor din viaţa de dincolo, chiar în lumea aceasta, cei răi, trăitori în păcat, sunt 
pedepsiţi. Nu-^mi vorbiţi fără să nu-1 fi văzut mai îndelung, pe omul acela, care se bucură de-o 
masă îmbelşugată, care-i acoperit cu veşminte arătoase, care merge înconjurat de alai de slujitori, 
care ştie să parvină, ci cugetaţi la conştiinţa lui. Veţi vedea acolo o mare nelinişte pricinuită de 
păcate, o temere neîncetată; mintea ridicându-se, ca într-un tribunal, pe jilţul regesc al conştiinţei, 
făcând pe judecătorul, şi chemând să vie, sub chip de călăi, toate gândurile rele, voinţa ticăloasă, 



sfarâmând-o în lovituri din pricina greşelilor săvârşite, dojenind-o cu asprime, chiar când nimeni 
n-ar şti de aceste greşeli, ci numai Dumnezeu care, singur, le vede pe toate. 

Cel ce săvârşeşte adulterul, chiar când e nesfârşit de bogat şi nimeni nu-1 învinuieşte, necontenit 
singur pe sine se învinuieşte; plăcerea, îi este clipă, apăsarea, durată. . . El duce cu sine un gâde 
nemilos, conştiinţa lui. 

Se osândeşte pe sine, n-are răgaz să răsufle -în pat, la masă, noaptea, adesea în vis, vede 
nălucirile păcatului său, are destinul lui Cain, este neliniştit şi plânge pe pământ - şi fără ca 
nimeni să ştie, duce în sine, fără încetare, un foc. Aceeaşi soartă au hrăpitorii şi tâlharii. Aceeaşi, 
lacomii şi, într-un cuvânt, toţi cei ce trăiesc în păcat. Iar să poţi cumpăra pe acest judecător 
lăuntric e cu neputinţă. 

7. Zgârcitul şi osânditul la ocnă 

Zgârcenia nu lasă pe iubitorii ei să se bucure de o stare mai bună decât cei osândiţi la ocnă. Ca să 
ne dăm seama cât de nefericiţi sunt, ascultaţi, vă rog, cum e cu unii şi cum e şi cu ceilalţi. 

Se ştie că pământul din care se scoate sarea, are în adâncimile lui întunecoase, multe ascunzişuri. 
Ocnaşul primeşte, când intră în ea o lampă şi un târnăcop, şi mai duce cu el o mică sticluţă din 
care, picătură cu picătură, varsă untdelemn în lampa sa, căci, după cum am spus acolo, chiar în 
miezul zilei stăpâneşte un întuneric fără egal. Când vine vremea să-şi ia necăjita-i hrană, el, 
osânditul, nu ştie cât e ceasul. Dar temnicerul, deasupra capului lui, zguduie prăpastia cu glasul 
său. E semn că ziua s-a sfârşit. Nu vă cutremuraţi la o asemenea privelişte? 

Să vedem însă, dacă zgârciţii nu îndură suferinţe încă şi mai crude ca acestea. Au un 
temnicer încă mai aspru - zgârcenia - cu atât mai neînduplecat, cu cât trupul lor le ţine sufletele 
în obezi. Şi întunericul în care zac e încă şi mai groaznic decât acel din ocnă; în tot locul unde 
merg, îl duc cu sine. Ochiul sufletului lor este stins. 

Aşa că Hristos îi socoteşte întru totul nefericiţi când zice: "Dacă lumina care-i în voi este 
întuneric, atunci adâncurile întunericului ce sunt?". Ocnaşii au măcar o lampă care-i luminează, 
zgârciţii nici chiar pe aceasta n-o au, aşa că la tot pasul cad în prăpăstii. Ocnaşii când vine 
noaptea ies la lumină şi se adăpostesc în lăcaşul deschis nefericiţilor zilei, adică somnul, cât 
despre zgârciţi, ei nu au acest privilegiu din pricina lăcomiei. Până şi noaptea îi frământă grijile 
şi, fără ca nimeni să-i tulbure, chiar în miezul celei mai mari linişti, ei se macină în sine. 

8. Dorinţa de răzbunare aduce nefericire 

9 

Crezi că te răzbuni asupra aproapelui dar te chinuieşti pe tine însuţi. Te dai în braţele pornirii ca 
unui călău lăuntric care te împresură din toate părţile; şi-ţi sfâşii liniştea. Ce poate fi mai nefericit 
decât un om mereu stăpânit de mânie? 

Ca şi nebunul furios care nu se bucură niciodată de linişte; care e fără încetare în fierbere, zi de zi 
furtuna gândurilor lui se înteţeşte şi îşi aduce aminte vorbele şi faptele celui care 1-a jignit, îi 



aude numele? Se umple de grea mânie, ca fiara - şi se frământă în sine fără încetare, îl zăreşte 
numai? Iată-1 căzut pradă groazei, tremurului, ca şi cum ar suferi cele mai mari rele. Ii vede 
vecinii, un veşmânt, casa, strada? Toate aceste privelişti sunt un chin pentru el. 

Când iubim pe cineva, vederea veşmintelor lui, a casei, a străzii pe care stă, ne face de îndată să 
tresăltăm de bucurie. Asemenea, de vom vedea pe prietenul celor pe care-i urâm şi-i detestăm, 
casa sau strada lor, sau orice ar fi în legătură cu ei, totul ne sâcâie -şi fiecare din aceste lucruri 
este pentru noi cauză de răniri repetate şi usturătoare. Pentru ce, aşadar, asemenea împresurări, 
atâta chin, atâta asuprire? Chiar dacă răzbunătorii n-ar fi ameninţaţi cu chinurile iadului şi doar 
tortura care ne-o prilejuieşte dorul de răzbunare ar trebui să ne îndemne să iertăm greşelile celor 
care ne-au jignit. 

9. Neajunsurile îmbuibării 

Să nu vă miraţi dacă Domnul numeşte îmbuibările spini. Nu vă daţi seama, pentru că patima vă 
îmbată. Dar cei sănătoşi ştiu că îmbuibarea strică mai mult ca spinii, că ea roade mai mult decât 
grija, că ea aduce grele suferinţe şi trupului şi sufletului. 

Nu, grija nu sfărâmă atât de mult ca îmbuibarea. Când cel care trăieşte în îmbuibare este forfecat 
de nesomn, când tâmplele îi zvâcnesc, când capul îi este greu ca de plumb, când măruntaiele îi 
clocotesc - vă puteţi da seama cum aceste dureri sunt mai groaznice decât spinii. Spinii, ori cum 
i-ai apuca, însângerează mâna - asemenea îmbuibările rănesc picioarele, mâinile, capul, ochii, 
adieă întreg trupul. Ele sunt searbădc şi uscate, ca şi spinii, aduc stricăciuni însă şi mai grele şi, 
mai ales, în miezul lucrurilor. 

Aduc o îmbătrânire timpurie, veştejesc simţurile, întunecă mintea, orbesc duhul care era 
clarvăzător, fac trupul moale şi tară viaţă, sporind patimile, îngrămădind relele, îngreunându-1 
peste măsură. De aici, acele numeroase şi repetate căderi - nenumărate naufragii. . . 

10. Despre robia celor mari 

Nimic nu strică spiritului de libertate, ca a fi prins de treburile lumii şi a fi împresurat de ceea ce 
se cheamă strălucire. Nu ai unul, doi, trei stăpâni, ci o mie. N-are a face dacă acest stăpân este 
sau nu, el însuşi, liber. 

Va să zică este o singură fiinţă de care trebuie să asculte acest rob al unui rob - şi dacă acesteia îi 
dă ascultare, el poate fi liniştit toată viaţa. Cel mare (să zicem demnitarul) dimpotrivă n-are 
numai un stăpân sau doi, ci o mulţime -şi de toate felurile. . . Mai întâi trebuie să slujească 
împăratului însuşi; şi-i cu totul altceva să ai un stăpân mai mic şi nu unul mare, ale cărui urechi 
aud atâtea spunându-se şi care îşi mută protejarea când asupra unora, când asupra altora. Cel 
mare, fie că n-are nimic a-ţi imputa, este bănuitor asupra fiecăruia şi asupra tuturor: cei ce slujesc 
cu el, cei de sub porunca lui, prietenii, duşmanii. 

Dar, veţi zice, robul se teme şi el de stăpânul său. Dar e acelaşi lucru să te temi de unul sau de 
mai mulţi? încă voi zice: dacă veţi băga de seamă lucrurile cu grijă, veţi vedea că robul nu are a 

8 



se teme de nimeni. Cum aşa? Fiindcă nimeni n-are de gând să-1 gonească din starea în care se 
află şi să-i ia locul; aşa că, din partea aceasta, nimeni nu are a-i întinde nici o cursă. 

La curte, nimeni n-are ceva mai bun de făcut decât să uzurpe pe cel care se află în mai mare 
cinste, şi se bucură de cele mai alese favoruri ale împăratului. Aşa că trebuie măgulită toate 
lumea: şi cei de sus, şi cei egali, şi prietenii. 

Unde stăpânesc invidia şi dragostea de slavă, prietenia curată nu poate propăşi. După cum cei ce 
au aceeaşi îndeletnicire nu se pot iubi cu adevărat şi sincer, tot aşa este - şi încă mai mult - cu 
oamenii de lume care-s de acelaşi rang şi care-s stăpâniţi de aceleaşi ambiţii. De aici, războiul 
acela, ascuns şi fără cruţare. 

11. Săracul gustă mai multe plăceri decât bogatul 

Bogăţia pare să aibă mulţi adepţi şi aspiranţi. Dar şi la masa săracilor, putem vedea acelaşi lucru; 
şi ei se bucură, iar desfătarea lor este una curată. Nu vă miraţi de spusele mele, nu spun aici 
cuvinte deşarte. Am să vă demonstrez prin fapte. 

Se ştia că plăcerea pe care cineva o simte la ospeţe nu atârnă numai de felul mâncărurilor, ci şi de 
buna poftă şi dispoziţie a comesenilor. De pildă, cel ce se aşează la masă fiind înfometat, va găsi 
o tot atât de mare plăcere fie că mănâncă o mâncare din cele mai simple, fie că mănâncă una 
deosebită, rafinată şi împodobită în fel şi chip. 

Dimpotrivă, acela care nu cu drag se aşează la masă, ci din obligaţie, care se pune să mănânce 
nefiindu-i foame, nu va simţi nici o plăcere, chiar de i s-ar da cele mai alese bucate, fiindcă pofta 
nu-i este trezită. 

Şi Sfânta Scriptură ne-o confirmă când spune: "Omul sătul dă deoparte fagurul de miere, iar 
celui înfometat şi amarul i se pare dulce. . ." Şi totuşi, ce poate fi mai dulce decât fagurele de 
miere? Dar celui sătul, zice Scriptura, nu-i face nici o plăcere. Şi ce-i mai neplăcut decât ceea ce- 
i amar? Dar cât de dulce pare celui aflat în lipsă! Cei săraci nu cugetă să mănânce decât împinşi 
de nevoie şi de foame; cei bogaţi, oricine poate vedea, nu aşteaptă atât de mult - şi de aceea, ei 
nu gustă o plăcere adevărată şi curată. 

Ceea ce spunem aici nu-i adevărat numai cu privire la hrană, ci şi la băutură. După cum foamea 
este aceea care aduce mai degrabă plăcerea decât mâncărurile înşile, tot aşa, aici, setea-i aceea 
care face plăcută băutura, fie chiar când e vorba numai de apă. 

Ceea ce Profetul a spus-o prin cuvintele: "Mierea stâncilor îi satură". Nicăieri nu citim în 
Scriptură că Moise ar fi făcut să iasă miere din stâncă -peste tot e vorba de râuri, de apă 
curgătoare, de undă proaspătă. Care-i, aşadar, înţelesul vorbelor acelora? Căci Scriptura nu minte 
niciodată. Evreii erau însetaţi, şi erau sfârşiţi de nevoi când statură faţă cu apa aceea proaspătă; şi 
pentru ca să arate plăcerea pe care le-o pricinui băutura, Scriptura a zis miere acestei ape. Ea n-a 
fost prefăcută în miere, dar înşelarea celor care o beau făcea unda aceasta mai dulce ca mierea. 



De câte ori, sărmani oameni care lucrează, hărţuiţi, arşi de sete, beau apa cea limpede cu plăcerea 
despre care vorbim, pe când bogaţii care au la îndemână un vin ales, plin de mireasmă, având 
toate însuşirile unei băuturi deosebite, nu simt niciodată o plăcere comparabilă cu a celor 
sărmani. 

Tot aşa-i şi cu somnul. Nici o saltea moale, nici un pat împodobit, nici tăcerea care domneşte în 
odaie, nici altceva asemănător nu prilejuieşte un somn dulce şi plăcut, aşa precum îl 
stârneşte munca, osteneala, nevoia numaidecât de a dormi; ce binefacere: clipa când te aşezi 
în pat! 

Viaţa aduce mărturie aici - şi înaintea ei o aduce Scriptura. Aceasta voia să ne arate Solomon, cel 
hrănit cu atâtea îndestulări, când zicea: "somnul este dulce pentru rob, fie că a mâncat mult, fie 
că puţin". De ce a zis el: "fie că a mâncat mult, fie că puţin?" Fiindcă amândouă, lipsa sau prea 
multa îndestulare gonesc, de obicei, somnul. Cea dintâi, uscând trupul, aduce uscăciune 
pleoapelor, înăbuşă răsuflarea, pricinuind încă şi alte multe suferinţe. Dar oboseala este un astfel 
de balsam, încât nici unul, nici altul din aceste lucruri nepotrivite n-ar putea să împiedice pe om 
să doamnă. După ce oamenii au alergat ici-colo toată ziua pentru a-şi sluji stăpânii, primesc 
la sfârşit o răscumpărare a trudei şi a ostenelilor lor, gustând bucuria somnului. 

Datorită bunătăţii dumnezeieşti, plăcerile acestea nu se cumpără cu aur sau cu argint, ci cu 
trudă, cu nevoie, şi cu cumpătare. Bogaţii nu le pot cumpăra cu preţul acesta. Culcaţi pe saltele 
moi, ei adesea îşi petrec noaptea fără somn. Măcinaţi de tot felul de gânduri, ei nu se pot bucura 
de un somn bun. Ci săracul, isprăvindu-şi truda cea de toate zilele, cu trupul ostenit, află, 
numaidecât ce pune capul pe pernă, un somn adânc, plăcut şi netulburat, răsplata simţită a 
dreptelor lui osteneli. 

Aşa că, dacă săracul doarme, bea, mănâncă cu mai mare plăcere decât bogatul, ce preţ mai are 
bogăţia, despuiată de ascendentul ce părea că are asupra sărăciei?! . . . 

12. Moleşeala trupului lucrează asupra sufletului 

Când trupul se moleşeşte, e de netăgăduit că şi sufletul îşi va avea partea lui de scădere. în multe 
rânduri, puterile lui sunt înrâurite de starea trupului. Boala care ne slăbeşte, ne face să fim alţii 
decât cei care eram când sănătatea nu ne părăsise. 

Dacă strunele unui instrument dau sunete moi şi fără vlagă din pricină că nu sunt destul de 
întinse, talentul artistului va fi urmărit de nedesăvârşirea coardelor instrumentului său. Tot aşa, 
trupul poate pricinui sufletului multe neajunsuri. 

De aceea n-am să spun să vă supuneţi trupul la ajunări prelungi, ci trebuie să vă hrăniţi cu ceea 
ce poate să vă fie de folos sănătăţii; să vă nutriţi trupul, făcând din el o unealtă ascultătoare şi 
bine orânduită a lucrărilor duhului vostru, mulţumită bunei lui întocmiri şi a trăiniciei 
mădularelor sale laolaltă. 

Dacă-1 îngreunaţi de prea multă hrană, nu este bine. "Nu vă îngrijiţi de trup - zice apostolul - ca 
să stârniţi poftele. . ." A spus cu dreptate "ca să stârniţi poftele", căci îmbuibarea este aceea care 

porneşte dorinţele cele mârşave. Oricât de înţelept ar fi acel care se leapădă acestei îmbuibări, de 
la sine vinul şi mâncarea îmbelşugată îl vor tulbura, de la sine se va simţi destrămat, de la sine va 
fi cuprins de o înflăcărare din ce în ce mai arzătoare. 

De aici, pofta trupească şi adulterul. Pofta trupească nu are cum se ivi într-un trup înfometat, nici 
chiar în trupul care s-a mulţumit cu hrana cea de trebuinţă. Trupul în care zvâcnesc necurate 
pofte, e acela care se lasă cuprins de îmbuibare. 

13. Despre trândăvie 

Leneşul se scoală din pat după ce soarele a năpădit de mult în piaţă, când cei mulţi s-au şi săturat 
de muncă. După ce se scoală, se întinde, întocmai ca porcul pus la îngrăşat! Şi-a risipit în 
somnoreală cea mai frumoasă parte a zilei, stând întins multă vreme în pat. Apoi se găteşte şi pe 
urmă iese la iveală. 

Veritabilă privelişte a neruşinării! Ajunge undeva, se aşează, spune şi face asemenea lucruri, 
încât mai bine ar fi fost pentru el să fi dormit mai departe decât să se fi sculat. 

Aude o veste neliniştitoare, n-are tăria nici cât a unui copilaş; iar la o veste bună, nu-i nici un 
copilaş care să se bucure mai tare ca el. Tot ceea ce-i rău se prinde de el. Şi-i gata la mânie, la 
invidie, la gelozie, la toate viciile. . . Zi de zi, boala i se înrăutăţeşte. Cade într-o apatie; nu-i decât 
cenuşă şi pulbere. 

Să vedem, aşadar, care-i dulceaţa trândăviei. S-ar crede că-i libertatea, lipsa de îndeletnicire. Dar 
ce este, oare, mai departe de plăcere decât un om care nu are nimic de tăcut? Ce stare mai grea şi 
mai ticăloasă? (...) 

Este în firea sufletului să fie fără încetare în mişcare - el neputând suferi repaosul. Dumnezeu a 
creat fiinţa omenească pentru muncă; a lucra îi este firea, a sta e împotriva firii lui. Să nu 
judecăm după cei bolnavi, ci să ne gândim la încercările noastre. Nimic nu este mai distructiv ca 
sedentarismul, ca trândăvia. Pentru aceasta Dumnezeu ne-a orânduit legea muncii. 

Trândăvia strică toate, înşişi mădularele trupului nostru. Dacă ochiul nu-şi împlineşte treaba - sau 
gura, sau stomacul sau oricare altă parte a trupului nostru, o boală grea ne paşte. Dar mai mult 
decât pentru toate, acestea se adeveresc pentru suflet. 

14. Despre muncă 

Obârşia multor rele stă în aceea că mulţi oameni cred că-i mai bine să-şi "deturneze", de ruşine, 
profesia. 

Ori Sfântul Pavel însuşi, nu se ruşina să mânuiască cuţitul şi să coase pieile; ba chiar se lăuda cu 
asta, când veneau la el bărbaţi mari şi cu faimă. Nu numai că nu se ruşina, dar în epistolele sale, 
ca pe un stâlp de bronz, şi-a arătat îndeletnicirea. Ceea ce învăţase la începutul vieţii lui, a urmat 
să facă, cu toate că fusese răpit în paradis, unde avusese tainice vorbiri cu Dumnezeu. 

Şi noi, care nu facem cât tălpile încălţămintei lui, ne ruşinăm de ceea ce el era atât de mândru! In 
fiecare zi păcătuim şi nu ne întoarcem - şi-n aceasta nu vedem nimic ruşinos - iar ca să ne 
scoatem hrana dintr-o cuviincioasă muncă, iată de ce ne este ruşine şi fugim ca de o nelegiuire! 

Spune-ţi-mi: în ce v-aţi pus nădejdea că veţi fi mântuiţi? 

Să ne ruşinăm dacă păcătuim, dacă supărăm pe Dumnezeu, dacă facem un lucru neîngăduit. 

Fiecare să se mândrească cu meşteşugul său, cu munca sa. Prin muncă, vom goni lesne din duhul 
nostru gândurile vinovate, vom veni degrabă în ajutorul celor lipsiţi şi vom împlini porunca 
Domnului Hristos, când spune: "E mai mare fericire să dai decât să primeşti". . . 

lŞ.Lipsa de ruşine jigneşte pe Dumnezeu în lucrările Sale 

Dumnezeu, ca un "lucrător îndemânatic", a făcut pe om, a făcut să se nască o frumuseţe ce 
uimeşte, fiinţă de o onoare aparte. 

Nu jigniţi, aşadar, pe Creator şi nu faceţi din lucrarea îndemânării Lui un lucru de desfrânare şi 
de nerozie. 

Minunaţi-vă de frumuseţe ca să slăviţi pe Creator (...) 

Lucrarea e frumoasă. Se cade, aşadar, să adorăm pe Cel ce a săvârşit-o, nu să-L jignim. Dacă 
cineva, stând în faţa unei statui de aur, a unei efigii împărăteşti, le-ar întina, nu i s-ar cuveni 
pedeapsă grea? Când, aşadar, o necuvenită purtare în lucrurile omeneşti poate duce la o atât de 
mare pedeapsă, cu cât mai mult se cuvine pedeapsa celui ce necinsteşte lucrarea lui Dumnezeu. . . 

16.Neruşinarea este o nerecunoştinţa fată de Mântuitorul 

Voi sunteţi mădularele lui Hristos, voi sunteţi templul Duhului Sfanţ. 

Nu vă faceţi, aşadar, mădularele ca ale unei desfrânate. Nu trupul vostru va fi întinat atunci, căci 
trupul vostru nu este al vostru, ci al lui Hristos. 

A zis acestea El, ca să arate că ne iubeşte, pentru că 1-a făcut al Său trupul nostru - ca să ne scoată 
din puterea care ne duce la rău. 

Căci dacă trupul vostru nu este al vostru, n-aveţi puterea - zice el - de a întina un trup care nu-i al 
vostru, mai cu seamă dacă el este al Domnului - şi nici de a întina templul Duhului. 

Dacă cineva vine în locuinţa cuiva şi se poartă necuviincios, el va putea fi aspru pedepsit. Cel ce, 
din templul regelui face spelunca unui bandit, cugetaţi ce pedeapsă îl aşteaptă! 



12 



Gândiţi-vă aşadar, la acestea - şi respectaţi pe cel ce locuieşte în voi (...) Nu v-aţi făcut toţi 
mădulare ale lui Hristos? Aduceţi-vă aminte - şi aceasta vă va ţine în curăţie - ale cui erau aceste 
mădulare - şi ale cui sunt ele acum. 

Aşa că, de aici înainte, putere nu mai aveţi să faceţi ce vreţi cu ele, ci să slujiţi celui ce v-a 
eliberat. Noi ne arvunisem carnea noastră diavolului, ticălosul domn al desfrânării, Hristos 
văzând aceasta a descătuşat-o şi a scos-o de la această afurisită tiranie. Ea, aşadar, nu mai e a 
noastră, ci a aceluia care a eliberat-o. Vreţi sa-i daţi cinstire ca unei mirese regeşti, nimeni nu vă 
împiedică. Iar dacă vreţi s-o scufundaţi iarăşi în viaţa cea de odinioară, veţi suferi cuvenita 
pedeapsa pentru asemenea nelegiuire. 

17.Patimile fireşti şi patimile născocite 

Ceea ce ar trebui să vedem, nu este că dragostea de bogăţii ne asupreşte, ci că această asuprire 
este născută de nepăsarea şi trândăvia noastră. 

Mulţi stau gata să spună că nu ştiu ce este argintul. Dorinţa de a-1 avea nu-i de loc firească. 

Dorinţele fireşti au fost aşezate în om dintru început, de la facerea lumii; dar îndelungă vreme, 
nimeni n-a ştiut ce-i aurul şi argintul. De unde se trage, aşadar, dorinţa de a le avea? Din slava 
deşartă - şi dintr-o nemaipomenită trândăvie. 

Sunt dorinţe nevoite, altele sunt fireşti, altele nu-s nici din acelea, nici din acestea. De pildă: 
dorinţele a căror împlinire este necesară vieţuirii trupului, sunt trebuitoare şi fireşti; dorinţa de a 
bea, de a mânca, de a dormi. 

Iubirea trupească e firească, fără a fi numai decât trebuitoare - căci mulţi au izbândit asupra ei, 
fără să piară. Cât despre dorinţa de bogăţie, nu-i nici trebuitoare, nici firească. Este o dorinţă de 
prisos. De vrem, putem scăpa de asuprirea ei. . . 

18. Patimi proprii diferitelor vârste 

Viaţa este ca o nesfârşită mare. 

In mările cele adevărate sunt anumite locuri în care putem întâmpina felurite primejdii. . . Tot 
aşa este şi cu viaţa noastră. 

Marea care ni se înfăţişează cea dintâi este aceea a copilăriei, mult zbuciumată, prin lipsa 
de înţelepciune şi prin nestatornicia vârstei. De aceea, copiilor le sunt rânduiţi îndrumători şi 
profesori, pentru ca educaţia lor să facă faţă nedesăvârşirii copilăreşti care e firească. 

Ieşind din copilărie intrăm în marea adolescenţei, în care vânturile bat încă şi mai tare, în vreme 
ce poftele cărnii se ridică în noi. La vârsta aceasta cu greu se poate îndrepta cineva. Nu numai 
pentru că vânzolelile sunt mai puternice, ci pentru că nu se află remuşcări pentru greşelile făcute. 
Profesorii şi îndrumătorii s-au şters. Şi atunci când vânturile sunt mai tari, când pilotul este fără 

putere, iar altcineva nu se mai găseşte care să dea îndrumare, lesne putem cugeta la ce 
dezlănţuire ajunge furtuna. 

După acest răstimp de viaţă, se arată vârsta coaptă, căreia îi vine sarcina unei gospodăriri. Atunci 
te însori, îţi faci un cămin, creşti copii, şi eşti împresurat de nori de griji. . . Dar şi atunci înfloresc 
mai cu seamă gelozia şi zgârcenia. . . 

19. Stricăciuni legate de bogăţie şi de sărăcie 

Cercetaţi cu băgare de seamă necazurile bogăţiei şi ale sărăciei, sau, mai degrabă, nu ale 
bogăţiei şi ale sărăciei, ci ale celor ce sunt bogaţi sau săraci. 

Să vedem în care din aceste două stări suntem mai bine înarmaţi pentru mântuirea noastră. Care 
credeţi că este păcatul alipit sărăciei? Minciuna. Dar bogăţiei? Trufia, mama tuturor păcatelor, 
care a făcut pe diavol ceea ce este, ceea ce nu era la început. 

Altă rădăcină a tuturor relelor este lăcomia; şi cine este mai aproape de aceasta, săracul sau 
bogatul? Vădit este că bogatul. Cu cât mai mult are, cu atât mai mult doreşte. 

Deşartă slavă, apoi, în stare a nimici o mie de fapte bune, şi, din nou, cel bogat, în preajma ei se 
află. . . Săracul nu doreşte atât de mult ceea ce-i este de trebuinţă, pe cât de mult bogatul ceea ce-i 
este de prisos - şi ca să-şi săvârşească răutatea, săracul n-are mijloacele pe care le are bogatul. 

Aşadar, voind şi putând mai mult, bogatul va păcătui mai mult. Cel sărac nu se teme atât de mult 
de foame, pe cât cel bogat se înfricoşează şi se frământă la gândul să piardă ceea ce are şi la 
acela că încă n-a pus la adăpost toate bunurile. Aşa că acesta stând aşa de aproape de slava cea 
deşartă, de trufie şi de lăcomie, ne întrebăm ce nădejde de mântuire va avea - şi cum va putea el 
intra pe uşa cea strâmtă? 

20. Blândeţea şi laşitatea, economia şi zgârcenia 

Trebuie multă băgare de seamă să putem lămuri ceea ce este una şi ceea ce este alta, aceasta 
pentru că alături de virtuţi se află viciile, alături de uşurinţa exprimării obrăznicia, alături de 
blândeţe laşitatea. 

Să ia aminte bine oricine crede că este stăpân al unei virtuţi, pe când el nu are decât viciul. 

Aşadar, ce este blândeţea şi ce este laşitatea? Să nu ajuţi pe cei jigniţi, să rămâi mut când sunt 
asupriţi, aceasta-i laşitate; să suferim jignirile pe care ni le fac alţii, iată ce este blândeţea. 

Ce este curajul opiniei? Acelaşi lucru: a lupta pentru altul. Dar obrăznicia? Când vrei să te 
răzbuni tu însuţi. Blândeţea şi curajul opiniei merg împreună, şi tot împreună, pe altă parte, 
obrăznicia şi laşitatea. Cine se mâhneşte de propriile sale suferinţe, greu îi va fi să se mâhnească 
de ale altora, cine nu se răzbună pe sine, bine va răzbuna pe alţii. . . 



14 



Mărinimia este o virtute, dar e vecină cu risipa. 

Economia, asemenea e o virtute, alături de ea se află zgârcenia. Să apropiem iarăşi virtuţile. 
Risipitorul nu-i mărinimos. Cum oare! . . . Cel înlănţuit de mii de patimi va putea avea duh înalt? 
Nu dispreţuieşte bogăţiile, ci-i stăpânit de alte patimi. Nu-i mai liber decât omul pe care tâlharii îl 
silesc să-i asculte. Nu din dispreţ pentru bogăţii le risipeşte, ci numai din pricină că nu ştie să le 
chivernisească cum se cuvine. 

De ar fi cu putinţă să le şi păstreze şi să le şi folosească, iată ce ar face. Este mărinimos acela 
care-şi cheltuieşte averea aşa cum se cade, căci duh cu adevărat înalt are acela care nu-i rob 
patimii şi căruia puţin îi pasă de bogăţii. Economia, şi ea este un bine. 

Cel ce merită bun nume, este acela care cheltuieşte cu înţelepciune, nu la întâmplare şi fără 
discernământ. Cu totul altceva este omul zgârcit. 

Economul nu cheltuieşte decât când trebuie, cel zgârcit nu se atinge de avutul său, nici chiar când 
nevoia cere. Economia, putem zice, este soră cu mărinimia. Să punem aşadar, deoparte 
mărinimia şi economia, de alta risipa şi zgârcenia. Unele se ţes din micimea de suflet, altele, din 
măreţia lui. 

21. Trufie şi hotărâre - umilinţă şi josnicie 

Nimic nu este mai străin sufletului creştin ca trufia. 

Zic trufie şi câtuşi de puţin cinstită vorbire şi curaj, care se potrivesc de minune creştinului. 

Tot aşa, una-i umilinţa şi altceva josnicia, linguşirea şi lichelismul. Dar vă limpezesc 
prin câteva pilde. 

Firea - se pare - le potriveşte şi pe cele ce sunt potrivnice. Lângă grâu, neghina, lângă trandafir, 
spinii. 

Copiii ar putea fi înşelaţi, dar oamenii maturi, cunoscători, ca să zicem, în această plugărie 
duhovnicească, ştiu să deosebească ceea ce-i rău de ceea ce-i, cu adevărat, bine. 

Doriţi să înţelegeţi convieţuirea umilinţei şi a libertăţii? Ascultaţi pe Sfântul Apostol Pavel: 
"îmi pasă prea puţin de voi fi judecat de voi sau de lume - iar eu nu mă judec pe mine însumi. 
Ştiu că n-am făcut nici un rău. Dar nu sunt de loc îndreptăţit pentru aceasta. .." 

Voiţi acum să aflaţi ce-i linguşirea? Ascultaţi pe nebunii iudei: "Noi n-avem rege decât pe 
Cezarul..." 

Intr-un cuvânt, obrăznicia este a te lăsa prins de mânie, a te împrăştia în cuvinte de ocară fără 
temei, a voi să te răzbuni sau a te lăsa dus de porniri nedrepte. 

Fermitatea în grăire, curajul, însemnează tocmai a înfrunta primejdiile şi moartea - a lăsa 
deoparte, pentru a plăcea lui Dumnezeu, duşmănia, linguşirea şi josnicia. 

Umilinţa este a sluji altora, cu gândul de a fi pe placul lui Dumnezeu, a te coborî din înălţimea 
demnităţii tale, ca să săvârşeşti o lucrare cu adevărat mare şi admirabilă, iată ce-1 onorează pe 
om. 

22. Tot creştinul poate lucra la răspândirea învăţăturii celei 
bune 

Nu-i puţin lucru acela de a nu ne interesa de fraţii noştri. 

Iată pilda cu omul care şi-a îngropat talantul. Purtarea lui, în ce-1 priveşte, părea a nu fi greşită. 
El nu păcătuise nimic cu privire la păstrarea lucrului încredinţat, pentru că 1-a înapoiat 
întreg. Dar el a păcătuit cu privire la felul în care a folosit acest lucru. N-a înmulţit ceea ce i 
se încredinţase - şi de aceea a fost pedepsit. 

Vedem aşadar, că pentru a fi mântuiţi, nu-i de ajuns ca noi înşine să fim plini de foc, luminaţi, 
cuprinşi de dorinţa de a asculta Sfânta Scriptură. Ci trebuie să valorificăm lucrul încredinţat şi să- 
1 înmulţim atunci când, lucrând la propria mântuire, să facem legământ de a avea grijă şi faţă de 
alţii. 

Luaţi aminte, cât de uşoare sunt poruncile Stăpânului, în cele omeneşti, cei ce împrumută banii 
stăpânului lor, sunt ţinuţi să-i împlinească. Aţi împrumutat - li se zice - vi se cade a-i împlini; eu, 
eu n-am a face cu cel care i-a primit. 

Dumnezeu nu face aşa: el ne porunceşte numai de a da, iar de împlinire, nu mai răspundem noi. 
(...) 

Să ducem învăţătura la fraţii noştri, fie că ne ascultă, fie că nu. De ne ascultă, câştig va fi şi 
pentru ei şi pentru noi. Nu ne ascultă, îşi asumă răspunderea. Făcut-am ceea ce ni se cerea, 
dându-le sfaturi; iar ei de nu le lucrează, nimic supărător nu va veni pentru noi. Greşeala nu-i de 
a încredinţa, ci de a nu-i sfătui. 

După ce lucrarea am împlinit şi i-am sfătuit cu bună urmare şi stăruinţă, - nu mai suntem noi, ci 
vor fi ei cei care vor da socoteală lui Dumnezeu. 

Se cade să fim folositori nu numai nouă, ci, asemenea, şi altora. 

Hristos ne-a învăţat aceasta, asemuindu-ne sării, dospiturii, făcliei; toate lucruri de folos şi cu 
folosinţă pentru alţii. 

Făclia nu arde pentru ea însăşi, ci pentru cei aflaţi în întuneric. Sunteţi o făclie nu numai pentru 
voi înşivă, ci pentru a scoate din rătăcire pe cel aflat în ea. La ce bună, făclia, dacă nu luminează 
pentru cel aflat în întuneric? 

La ce bun un creştin, dacă nu câştigă pe nimeni, dacă nu aduce pe nimeni la virtute? 

Sarea, la rându-i, nu lucrează numai a se păstra pe sine, ci păstrează lucrurile supuse degradării, 
împiedicându-le de a se strica şi a se pierde. Asemenea voi, din care Dumnezeu a tăcut o sare 
duhovnicească, trebuie să ţineţi în picioare, să păstraţi mădularele care se strică, adică pe acei 
dintre fraţii voştri care sunt comozi şi fără grijă, sau nepăsători, aducându-i la trupul Bisericii. Şi 
tot aşa. 

Mântuitorul v-a spus că sunteţi dospitură. Ea nu se creşte pe sine, ci cu toate că-i mică şi 
neînsemnată, face să crească cealaltă parte covârşitoare a aluatului. Aşa şi voi. Dacă sunteţi 
puţini, înmulţiţi-vă prin puterea credinţei şi prin râvna cea dumnezeiască. Şi după cum dospeala e 
cu tărie, deşi-i mică, cum o ia înainte din pricina căldurii din ea şi a alcătuirii ei, tot aşa voi, de 
vreţi, puteţi face părtaşi râvnei care vă însufleţeşte, pe încă mulţi alţii. . . 

23. Nu trebuie să ne arătăm îngăduitori sau nepăsători fată 
de greşelile aproapelui 

De cele mai de multe ori, oamenii nu judecă asupra celor ce au de făcut, numai după mintea lor, 
ci şi după aprecierile altora, de care se lasă adesea. 

Dacă păcătosul vede că toţi întorc capul de la el, îşi zice că a săvârşit o faptă, şi încă una grea; 
dar dacă el bagă seamă că în loc să fie condamnat, i se încuviinţează lesne purtarea, tribunalul 
conştiinţei lui se va fî stricat; mai mult se va statornici încă şi mai tare vinovata-i cugetare - şi 
atunci, ce nu va îndrăzni el? 

Se va mai învinui pe sine? Inceta-va, oare, de a mai păcătui, păcătuind fără teamă? 

De treceţi nepăsători pe lângă aproapele vostru care păcătuieşte, fără a-1 dojeni, fără să vă 
mâhniţi, propriul vostru suflet îl faceţi mai nepăsător. 

Cât despre aproapele vostru, cea mai mare pagubă îi faceţi prin bunăvoinţa voastră nelalocul ei. 

24. Despre frăţietatea creştină 

Să nu ne mulţumim de a căuta numai propria noastră mântuire. 

La război, dacă un soldat nu se gândeşte decât să se scape fugind, el se va pierde şi cu el 
dimpreună tovarăşii. Soldatul vrednic, care se luptă pentru alţii, îi mântuie, mântuindu-se şi el. 

Fiindcă viaţa noastră este un război, cel mai aspru dintre războaie, războiul contra păcatului, o 
luptă bine întemeiată; să rămânem în rândul nostru, aşa cum ne-a poruncit împăratul nostru, gata 
de a lupta, gândindu-ne la mântuirea obştească, îndemnând pe cei ce stau în picioare, ridicând pe 
cei căzuţi. 



17 



Dacă fiecare din noi avem gândul numai la treburile noastre, sorţii noştri de izbândă sunt, în felul 
acesta, diminuaţi. 

Vom avea însă cele mai multe temeiuri de încredere, cea mai mare slavă, dacă vom privi mai 
întâi interesele altora. 

Ceea ce determină slăbiciunea noastră, ceea ce ne face să fim lesne biruiţi de oameni şi de 
diavol, este tocmai egoismul. 

Nu ne protejăm unii pe alţii, nu ne facem o cetate din iubirea de Dumnezeu, ci căutăm prieteniei 
noastre alte întemeieri: rudenia, obişnuinţa, vecinătatea. Suntem prieteni pentru cu totul alt temei 
decât pietatea -pe când singură pietatea ar trebui să ne unească prin prietenie. 

25. Putem şi trebuie să facem orice pentru dragostea lui 
Dumnezeu 

Nu trebuie să facem nimic zadarnic, fără ţintă; în toate, după îndemnul lui Pavel, trebuie să 
lucrăm spre slava lui Dumnezeu. 

"Fie că mâncaţi - zice el - fie că beţi, fie că faceţi orice ar fi, săvârşiţi totul spre slava lui 
Dumnezeu". 

Dar cum e cu putinţă - veţi zice - să bem şi să mâncăm spre slava lui Dumnezeu? 

Chemaţi un sărac - puneţi la masă pe Hristos - şi veţi fi mâncat şi veţi fi băut spre slava lui 
Dumnezeu. 

Dar nu numai a mânca şi a bea, este ceea ce ne îndeamnă Pavel să facem spre slava lui 
Dumnezeu. Ci toate celelalte fapte, că a merge să ne întâlnim cu alţii sau a rămâne acasă - şi una 
şi alta trebuiesc făcute pentru Dumnezeu. 

Cum e cu putinţă? 

Când mergeţi la biserică, sau vă duceţi să ascultaţi o rugăciune sau la o altă lămurire 
duhovnicească, fapta voastră-i pentru slava lui Dumnezeu. 

Tot aşa e cu putinţă să rămâneţi acasă pentru Dumnezeu, în cel fel? 

Când aflaţi tulburări, zavistii, petreceri diavoleşti, când ştiţi că străzile sunt pline de oameni răi şi 
stricaţi, staţi acasă, ţineţi-vă departe de această tulburare; veţi fi stat acasă pentru Dumnezeu. 

Ca şi ieşirile şi rămânerile, sunt şi laudele şi dojanele. 

Ei bine, cum poţi lăuda sau dojeni pentru slava lui Dumnezeu? 

Staţi adesea în faţa caselor voastre - şi vedeţi trecând oamenii răi, care-şi încruntă sprâncenele, 
care se umflă de mândrie, ducând cu ei mulţime de linguşitori şi de pierde-vară. Şi dacă auziţi 
zicându-se: "Omul acela nu-i de invidiat? Nu-i el cu desăvârşire fericit?"; ei bine, opriţi pe cel ce 
grăieşte astfel, ţineţi-1 pe loc, închideţi-i gura, dojeniţi pe cel pe care el îl admiră, plângeţi chiar. 

Iată ce înseamnă a dojeni pentru dragostea lui Dumnezeu. De asemenea, când vedeţi pe un sărac, 
dispreţuit, dar trăind în sărăcie şi în virtute, considerat ca nenorocit de cei din jurul lui, lăudaţi-1 
şi lauda ce veţi face acestui trecător, va fi o învăţătură, un îndemn spre trai cinstit şi spre bine. 

Atunci când vă alegeţi prieteni, alegeţi-i pentru dragostea lui Dumnezeu. Şi cum vom alege 
pentru dragostea lui Dumnezeu, prieteni? Necăutând prieteniile care pot aduce bani, legături de 
chefuri, protecţii omeneşti, ci urmărind în prietenie pe cei ce sunt în stare a ne da totdeauna un 
bun îndreptar sufletului, a ne sfătui de bine, a ne atrage atenţia când am greşit, a ne învinui când 
am păcătuit, a ne ridica dacă am căzut, şi, prin puterea părerilor şi rugăciunilor lor, să ne ducă la 
Dumnezeu. 

Tot aşa, putem să ne facem duşmani pentru dragostea lui Dumnezeu. Dacă vedeţi un om stricat, 
întinat, plin de răutate, care încearcă să vă facă să cădeţi sau să deprindeţi vreo stricăciune, 
depărtaţi-vă de el, fugiţi de el, aşa după cum a poruncit Hristos, când a zis: "Dacă ochiul vostru 
drept vă aduce poticnire, scoateţi-1 şi-1 aruncaţi departe!" Vorbind astfel, el poruncea să rupem cu 
aceşti prieteni, tot aşa de scumpi ca ochii şi preţioşi în treburile cele lumeşti, de a ne depărta de 
ei, dacă contravin mântuirii sufletului nostru. 

De veţi sta în adunări şi veţi vorbi despre multe, faceţi-o pentru Dumnezeu. Iar de tăceţi, tăceţi 
tot pentru Dumnezeu. 

Cum vom lua parte la o adunare pentru Dumnezeu? Infrânându-vă, când vă aflaţi laolaltă cu alţii, 
de a vorbi despre treburile lumii, despre lucruri zadarnice, nepăsătoare şi fără un interes pentru 
voi, vorbind despre înţelepciunea creştină, despre iad, despre împărăţia cerurilor, evitând 
lucrurile nefolositoare. 

Cât despre tăcere pentru dragostea lui Dumnezeu, ea se realizează, de pildă, atunci când jigniţi 
fiind, insultaţi fiind, suferind şi de alte multe rele, le îndurăm cu vrednicie, fără să cârtim 
împotriva celui care ne-a asuprit. 

Ca laudele şi dojanele - ca ieşirile şi rămânerile acasă, ca tăcerile şi vorbirile - tot aşa putem 
întoarce spre slava lui Dumnezeu lacrimile şi suspinările, bucuriile şi înveselirile... 

Dar pentru ce să vorbim despre laude şi dojane, despre întristări şi bucurii? 

Faptele cele mici, cele neînsemnate, pot să ne aducă roadele cele mai alese, dacă le săvârşim 
pentru dragostea lui Dumnezeu. . . 

Ce poate fi mai neînsemnat decât a ne pieptăna? Totuşi, este un mod chiar de a ne pieptăna 
pentru dragostea lui Dumnezeu. Dacă nu vă potriviţi părul pentru ca să vă înfrumuseţaţi, sau 
pentru a încânta şi a înşela pe cei care vă privesc, ci cu toată simplitatea, fără căutare - şi numai 

atât cât cere nevoia, atunci aţi făcut aceasta pentru dragostea lui Dumnezeu - şi răsplată, 
desigur, veţi avea, fiindcă aţi înăbuşit o dorinţă nevinovată şi aţi tăiat scurt o ambiţie nelalocul ei. 

Dacă acel care, pentru dragostea lui Dumnezeu, dăruind un simplu pahar cu apă proaspătă, 
primeşte drept moştenire împărăţia cerurilor, cugetaţi ce răsplată va fi dată aceluia care 
săvârşeşte toate pentru dragostea lui Dumnezeu. 

Poţi merge pentru Dumnezeu, poţi privi pentru Dumnezeu. 

Cum aşa? Când nu alergaţi după stricăciune, când nu admiraţi frumuseţile femeilor "străine", 
când, văzând o femeie venind spre voi, vă înfrânaţi ochiul şi vă faceţi din teama lui Dumnezeu 
un zid care vă opreşte privirile, atunci lucraţi pentru Dumnezeu. Şi tot aşa, când în loc de a ne 
îmbrăca cu veşminte arătoase, luăm pe noi numai veşmintele care ne protejează. 

Chiar şi la încălţăminte putem extinde regula aceasta. . . Putem să ne slujim de încălţămintea 
noastră pentru dragostea lui Dumnezeu, când avem în vedere numai folosinţa şi când facem din 
ea măsura bucuriilor noastre. Şi faptele şi întâmplările pot fi extinse. 

26. Tăria şi dulceaţa dragostei lui Dumnezeu 

Nu se află nimic, asupra căruia să nu biruiască dragostea. 

Când e vorba de dragostea lui Dumnezeu, care-i mai presus de toate; nici focul, nici sabia, nici 
sărăcia, nici boala, nici moartea, nici orice altceva, nu poate înfricoşa pe acela care adăposteşte în 
sine această dragoste. El nu va avea ochi nici pentru cer, nici pentru pământ, întreaga-i fiinţă va 
aspira spre singura ţintă, frumuseţea şi slava dumnezeiască. 

Truda vieţii de acum nu-1 va putea dobori, după cum nici plăcere nu-1 va putea sminti sau trufi. 

Să iubim aşadar, cu această dragoste cu care nimic nu se poate asemui, nici acum şi nici în viitor, 
şi, mai presus de toate, pentru această dragoste "care nu cade niciodată". 

Şi aşa, vom fi descătuşaţi de neplăcerile acestei vieţi şi de acele ale veacurilor ce vor veni; şi 
vom intra astfel în bucuria împărăţiei. De altfel, nici scăparea de iad, nici bucuria cerescului 
lăcaş, nimic nu poate copleşi bucuria care le depăşeşte pe toate: să fim, totodată, iubitorii şi 
iubiţii lui Hristos. 

Printre oameni, dragostea împărtăşită este bucuria cea mai înaltă; dar când părtăşia dragostei se 
statorniceşte între noi şi Dumnezeu, ce cuvinte o vor putea descrie? Numai trăirea însăşi este 
deplină. 

Aşadar, ca să cunoaştem prin trăire această dulceaţă duhovnicească, viaţa cea prea fericită, 
comoara bunurilor fără sfârşire, să ne lepădăm de toate celelalte lucruri, să sălăşluim în noi 
înşine dorul pentru Dumnezeul nostru, cel prea iubit. . . 

27. Virtutea trebuie învăţată treptat 

Asemuiţi-vă în deprinderea virtuţii pruncilor. Ei învaţă, mai întâi, forma regulată a literelor, şi 
aşa, pornind de la acestea, propăşesc pe calea cititului. Să facem ca ei. 

Să învăţăm, mai întâi, să nu jurăm strâmb, să nu bârfim, să nu cârtim. 

Apoi, să trecem, ca să zic aşa, la altă linie, să nu mai fim invidioşi, lacomi, beţivi, brutali, leneşi. 

De aici, să trecem la îndemânările duhovniceşti: cumpătarea, curăţia trupească, dreptatea, fuga de 
slava cea zadarnică, modestia, abstinenta. Să punem în armonie aceste virtuţi, să le sădim în 
sufletul nostru. 

Să ne dăm osteneala de a le săvârşi pe toate acasă, cu prietenii, cu soţia, cu copiii noştri. 

Să începem cu cele mai uşoare, ca înfrânarea de la sudalme, lămurind bine şi cu stăruinţă această 
dintâi ispravă. Această lămurire adesea este tulburată fie acasă, fie la locul de muncă, fie în alte 
împrejurări. Dacă, aşadar, cu toate aceste ispite necontenite, veţi izbuti să vă abţineţi, sunteţi pe 
calea cea bună. Veţi izbuti, de asemenea, să fiţi reţinuţi în vorbe, vă veţi stăpâni şi alte impulsuri. 

Căminul vostru să fie o şcoală a virtuţii, în care să vă deprindeţi cu grijă, să înfruntaţi, bine 
înarmaţi, încercările vieţii. Lucraţi la fel cu slava cea deşartă. Feriţi-vă de ea. Să luptăm zilnic. Să 
stăpânim toate patimile. 

Hristos impunea ucenicilor săi aceste legi şi principii, pentru ca ei să devină buni pedagogi cu 
ucenicii lor: "Nu se pune vin nou în burdufuri vechi. .." 

Este acesta un soi de a zice că, de vei vrea să faci să pătrundă în duhul ascultătorilor tăi, înainte 
de vreme, cine ştie ce înalte învăţături, se poate întâmpla să-i găseşti, când ceasul a venit, a nu fi 
în stare a învăţa, pentru că i-ai pus, în felul acesta, în afară de înţelegere. 

Vina nu-i a vinului şi nici a vasului în care-i vărsat, ci a lipsei de pricepere a celor care-1 toarnă. 

Astfel, Hristos ne-a învăţat că El totdeauna venea în întâmpinarea ucenicilor săi cu vorbe simple, 
din pricina slăbiciunii lor, el se adresa ascultătorilor cu cuvinte accesibile. 

Sfântul Ioan ni-1 arată spunând el însuşi aceste vorbe: "Am încă multe a vă spune, dar voi nu 
puteţi încă să le purtaţi. . ." Ca să nu se înţeleagă că era vorba numai de lucrurile pe care le grăise, 
ci de altele mult mai mari, a pus în lumină slăbiciunea ucenicilor, făgăduind de a grăi totul, când 
va veni vremea. 

Este ceea ce grăiesc aceste vorbe: "Veni-vor zile când Mirele va fi ridicat dintre ei, atunci ei vor 
posti..." 

Să nu cerem, aşadar, totul de la toţi, dintr-un început, ci numai ce este cu putinţă şi curând vom 
trece dincolo de ele. Sunteţi grăbiţi şi voiţi să ajungeţi mai curând, nu trebuie să vă grăbiţi. Dacă 

vi se par lucruri îndoielnice ceea ce vă zic, n-aveţi decât să cercetaţi firea şi le veţi afla 
valoarea. . . 

Să presupunem că aveţi o soţie cu prea multă aplecare spre cele ale modei, guralivă, fără minte. . . 
Să presupunem că se află o asemenea soţie şi că bărbatul ei ar fi în stare să facă totul, ca s-o 
îndrepte. . . Cum o va îndrepta? Neimpunându-i de la început, toate jertfele, ci întâi cele mai 
uşoare, cele care-i pricinuiesc mai puţină stânjeneală. A o sili să se îndrepte întru toate de la 
început, însemnează a pierde totul. Totul trebuie făcut cu înţelepciune şi răbdare şi rezultatele se 
vor vedea încet, dar progresiv. 

Nu vedeţi voi cum stârnim ţipetele copilaşilor când vrem să-i întăream, cum îndurăm toate, spre 
a-i dezobişnui de cea dintâi hrană a lor? Să procedăm la fel şi-n cazul soţiei. Când multa aplecare 
spre cele ale modei va deveni dezobişnuinţă, restul va urma de la sine. Şi aşa, puţin câte puţin, 
întocmai ca un pictor îndemânatic, ca un slujitor credincios, ca un plugar priceput, vă veţi aduce 
soţia pe calea cea bună. . . 

28. Cea dintâi treaptă a renunţării: milostenia 

Aş fi mulţumit acum, dacă v-aş putea învăţa să nu fiţi zgârciţi, să pricepeţi frumuseţea 
milosteniei şi îndatorirea de a da ceva din ceea ce aveţi. 

De veţi pune în lucrare aceste îndrumări, prea iubiţii mei, ridicaţi-vă curând la şi mai mari 
învredniciri. Acum se cade să lepădăm de la noi luxul prisoselnic, să ne mulţumim cu 
normalitatea, să ne deprindem a câştiga, prin muncă dreaptă, toate cele de trebuinţă. 

Preafericitul Ioan, vorbind celor de la fisc şi soldaţilor, le poruncea să se mulţumească cu plata 
lor. Avea, neîndoielnic, dorinţa de a-i îndruma spre o şi mai mare înţelepciune, dar cum ei erau 
nu erau în stare de a o săvârşi, nu le dă decât o învăţătură din cele de jos, cugetând că de le va da 
una mai înaltă, ei n-ar băga-o în seamă şi s-ar depărta şi de cea mai simplă. 

De aceea şi noi de asemenea, nu vă punem să vă obişnuiţi decât cu învrednicirile mai mici. Ştiu 
că ar fi peste puterea voastră, ca deodată să vă lepădaţi de avuţii si că înţelepciunea aceasta 
departe-i de voi, asemenea cerului de pământ. 

Să ne supunem, aşadar, poruncilor de mai jos, şi aceasta poate aduce o mângâiere vizibilă. Fi- 
vom, cu ţoale acestea, prea mulţumiţi, în ceea ce vă priveşte, de veţi face milostenii multe, căci, 
propăşind în felul acesta, ajunge-vom repede la ţinta noastră . . . 



29. Greşelile mici aduc pe cele mari 



Diavolul, în răutatea lui, foloseşte multe metode ca să prindă pe oameni. El îşi începe învăluirile 
prin ceea ce este mai mic. 

Vedeţi, el voia să facă pe Saul să asculte nebuniile Pytonisei, dar dacă l-ar fi sfătuit dintr-odată, 
Saul n-ar fi luat în seamă, el care a gonit de la sine felul acesta de femei. Aşa că el a acţionat cu 

surprindere şi progresiv. După ce n-a ascultat de Samuel, şi jertfi în lipsa lui, Saul zice, drept 
răspuns la imputările ce i se făcea: "Din pricina duşmanilor, nevoit am fost", şi în loc să plângă , 
cum s-ar fi cuvenit, el se poartă ca unul care nici un rău n-a săvârşit. 

Mai târziu, Domnul dă porunci împotriva Amaleciţilor, şi Saul le calcă. Veniră pe urmă, 
faptele vinovate împotriva lui David; şi aşa, pe nesimţite, treptat, alunecând necontenit, ajunse la 
prăpastia pierzaniei şi se prăbuşi în ea. 

Acelaşi lucru şi cu Cain. Diavolul nu-1 îndeamnă, de la început, la uciderea fratelui său, că nu 1- 
ar fi determinat s-o săvârşească. Ci, mai întâi, îl sfătui că poate să înfăţişeze lui Dumnezeu jertfe 
şi mai proaste, zicându-i: "Nu-i aceasta o greşeală". Apoi, aprinse în el ura şi gelozia, zicându-i 
mereu: "încă şi aceasta nu poate avea vreo urmare. . ." După care, hotărî să-1 ucidă şi să-şi 
tăgăduiască fapta - şi nu se opri, până ce nu înfăptui crima. 

Aşa că de la început trebuie să ne împotrivim. Chiar de-am rămâne la cele dintâi greşeli, nici 
aceste întâi greşeli nu trebuie nebăgate în seamă. Dar când voinţa nu veghează, răul se măreşte. 

De aceea nimic nu trebuie să lăsăm deoparte ca să-1 stârpim dintru început. Nu luaţi, aşadar, în 
seamă numai însemnătatea greşelii, care poate fi mică, ci cugetaţi că de nu veţi lua seama, ea va 
deveni rădăcina unui mare rău. 

Chiar de vă veţi mira, vă voi spune că păcatele cele grele nu cer atâta băgare de seamă ca 
greşelile mici şi uşoare. 

Greutatea însăşi a celor dintâi ne face să le înconjurăm, greşelile mici, din pricina puţinei lor 
însemnătăţi, ne îndeamnă la nepăsare; ele nu ne îmboldesc să ne trezim cu bună veghere ca să le 
gonim, şi în vreme ce lâncezim, cu grăbire ele se fac mai mari. întocmai ca şi în suferinţele cele 
trupeşti... 

Nimeni nu se aruncă în braţele păcatului degrabă şi dintr-odată. Zace în duhul omului o ruşinare 
înnăscută, un respect firesc pentru ceea ce este bine. Şi el n-ar putea numaidecât să devină atât de 
neruşinat, ca să tăgăduiască totul dintr-odată. Se pierde cu încetul, treptat, uitând de sine. 

Treptat, idolatria s-a furişat în lume, ca urmare a cinstirilor prea mari ce se dădeau oamenilor. 

Treptat, s-a ajuns la adorarea celor vii şi celor morţi - treptat a biruit stricăciunea şi celelalte vicii. 

Vedeţi! . . . Cineva râde când nu se cade. Este dojenit, dar altul îl linişteşte, zicând: "E un lucru 
fără însemnătate. Ce rău este să râzi? Ce urmări pot fi?" 

Ci râsul aduce gustul glumelor proaste, pe acela al vorbirilor ruşinoase, însăşi faptele 
ruşinoase... 

Este ţinut de rău cineva că-şi bârfeşte aproapele, că-1 asupreşte cu vorbele, că zice rău de el. 
Acela se împacă şi zice: "A bârfi nu înseamnă nimic". 

Cu toate acestea, vorbirea de rău zămisleşte ură grozavă, duşmănii fără odihnă, ocări fără 
isprăvire. După ocări urmează loviri, după loviri, adesea, ucideri. 

Şi aşa, duhul rău ne duce de la micile greşeli la cele mari, şi de la cele mari la deznădejde. . . 

30. Trebuie să ne ferim de tot ceea ce ne împinge spre păcat 

Să băgăm în seamă cursele şi să ne depărtăm de ele. 

Să băgăm de seamă prăpăstiile şi să nu ne apropiem de ele. Va fi dovadă de înţelepciune a fugi 
nu numai de păcat, dar şi de ceea ce, părând neînsemnat, ne ademeneşte spre greşeli. 

De pildă, râsul, vorbele necugetate, nu sunt ţinute drept păcate grele şi totuşi din râs ies vorbele 
ruşinoase, şi din vorbele ruşinoase faptele încă şi mai ruşinoase. 

Vorbele zadarnice şi râsul zămislesc adesea ocara şi batjocura; ocara şi batjocura, loviturile şi 
rănirile, uciderea. 

Aşa că, de vreţi să apucaţi pe o cale înţeleaptă, feriţi-vă nu numai de vorbele ruşinoase, de faptele 
ruşinoase, de lovituri, de răniri, de ucideri - ci încă şi de râsul necuvenit şi vorbele necugetate, 
pentru că acestea rădăcini sunt relelor mai mari care vin după aceea. 

De aceea Pavel a zis: "Vorbirea deşartă şi gluma proastă să nu iasă de pe buzele voastre". 

Este aceasta, se pare, puţin lucru în sine însuşi, dar din el ies, pentru noi, rele mari. 

Să ne ferim nu numai de greşeli, dar şi de ceea ce pare neînsemnat şi ne împinge, încetul cu 
încetul, spre deosebite păcate. 

Cel ce merge către prăpastie, chiar de nu cade, dar se cutremură, se întâmplă ca această 
cutremurare să-1 facă să se clatine şi să se prăbuşească în gol. Tot aşa, dacă în loc de a ne depărta 
de păcate, călătorim alături de ele, vom trăi necontenit cu teamă şi adesea vom ceda lor. . . 

31. Primejdia teatrului 

"Cine privind, pofteşte o femeie, a si păcătuit cu ea. .." Dar - veţi zice - daca n-o poftesc privind- 
o? Veţi putea, oare, sa ma faceţi sa cred aceasta? Trupul va este de piatra? Din carne sunteţi 
alcătuiţi, din carne omeneasca, mai lesne de aprins decât iarba, la focul poftei. Sunteţi de piatra? 
De fier? Necontenit va voi întreba. . . 

Căci voi ardeţi în dorinţa, asa ca ati păcătui cu gândul. Si va veţi întoarce acasă rănit foarte. . . 

Si, oare, nu se zămislesc de aici, neliniştile căminelor? Pierderea ruşinii? Desfacerea căsătoriilor? 
Discordia, zavistiile, si dezgustul care nu au alt temei? 

Când va întoarceţi acasă, subjugaţi de femeia aceea, soţia vi se va părea ştearsă, copiii nesuferiţi, 
casa va va cădea pe umeri; grijile cele care de obicei va umpleau viata, va vor plictisi, - oricine 
vine la voi, va fi povara si va va stânjeni. 

Pricina? Fiindcă nu v-ati întors singuri acasă -ati adus cu voi pe femeia aceea păcătoasa, nu pe 
fata si în văzut tuturor (si râul, în felul acesta, ar fi fost mai mic, fiindcă nevasta voastră ar fi 
gonit-o), ci ati asezat-o în cugetul vostru, în conştiinţa voastră. Acolo, ea sufla în focurile 
Babilonului si, mai degrabă, în alte focuri încă si mai grozave - căci lucru curat nu-i acest foc - e 
ceea ce ziceam si, de-aici, cea mai primejdioasa situaţie. 

32. Primejdia relelor întruniri 

Sa fim convinşi ca adunarea celor rai este în stare sa ne aducă mari vătămări. Sa ne ferim de ea, 
mai presus de orice, indiferent de participanţi. Ba a fost pierzania multor oameni de seama. De 
pilda, Solomon si Samson. Si nici poporul iudeilor n-a pierit în alt chip. 

Nici fiarele sălbatice nu-s în stare sa rănească precum răutatea oamenilor. Primejdia lor e vădita, 
căci cei rai îsi strecoară veninul în fiecare zi, pe nebăgate de seama si fara zgomot, năruind puţin 
câte puţin tăria virtuţii. 

Când va pregătiţi sa va stabiliţi undeva, cercetaţi cu de-amanuntul cum este clima, daca-i 
nesănătoasa, daca-i potrivita, daca nu-i prea uscata; dar când e vorba sa tineti socoteala de 
sufletul vostru, nu cercetaţi anturajul în care vreţi sa-1 lasati sa pătrundă, ci îl părăsiţi nepăsării si 
întâmplării. 

Cum, va rog, vi s-ar putea ierta o asemenea nepăsare? După a voastră părere, ce i-a făcut 
minunaţi si vrednici de admirare pe cei ce locuiesc în pustie? Nu oare depărtarea de 
vălmăşag si de piaţa publica, si aşezarea lor departe de tumultul treburilor acestei lumi? lata pe 
cei cu care se cade sa fiţi asemănători, căutând pustia chiar în mijlocul oraşului. 

Si cum asta? Ferindu-va de rai, căutând compania celor buni. In felul acesta, va veţi bucura de 
o întemeiere mai trainica decât chiar a celor ce trăiesc în pustie, de vreme ce, nu numai ca va veţi 
feri de cei ce va pot vatama, dar veţi avea legaturi cu cei ce va pot fi de folos. De fugiţi de cei rai, 
căutând a afla pe cei buni, veţi avea îndoita prisosinţa: virtutea se va mari în voi, în vreme ce 
stricăciunea va pieri. . . 

33. Trebuie s-o rupem cu cei rai 

Cei ce clădeau turnul lui Babei se înţelegeau bine, pentru râul lor; si tot ei se despărţiră pe urma, 
împotriva lor însisi, dar spre binele lor. 

Unirea tovarăşilor lui Core era rea, dezunirea lor fu buna. 

Rea, înţelegerea lui Iuda cu Iudeii. E cu putinţa, aşadar, ca dezunirea sa fie un bine, iar unirea un 
rau. De aceea este zis: "Daca ochiul tau te supară, scoate-1; iar de te supară piciorul tau, taie-1!" 
Asa este si cu prieteniile si cu anturajul - se aleg pentru un scop religios-moral înalt. 

Se cade sa zicem, aşadar, ca înţelegerea nu-i totdeauna si în toate împrejurările folositoare - după 
cum ruperea nu-i totdeauna vătămătoare. 

Zic acestea ca sa fugim de rai - si sa ne lipim de cei buni. 

Tăiem din trupul nostru părţile atinse de cangrena si care nu se mai pot tămădui, temându-ne ca 
nu cumva stricăciunea sa treacă si la cele sănătoase. Le tăiem nu fiindcă le dispreţuim, ci ca sa 
păstram pe celelalte. Cu atât mai mult se impune responsabilitatea si cu referire la anturaj. De ne 
este cu putinţa, sa îndreptam lucrurile cu delicateţe, cu înţelepciune, dar si cu fermitate. 

34. Câştigul ce-1 avem cercetând pe cei necăjiţi 

Daţi ascultare înţelepciunii lui Solomon, care a fost răsplătit cu mângâieri de tot felul - 
bucurându-se de cea mai desăvârşita aşezare. 

Ce zice el? "Mai bine este sa mergi în casa unde sălăşluieşte mâhnirea, decât acolo unde se 
râde". 

Ce înseamnă aceasta, fraţilor? E ca una din privelişti zămisleşte tulburare - pe când cealaltă, 
cumpătare. Cel ce s-a dus la ospăţul altuia mai bogat ca el, nu va mai avea aceeaşi plăcere sa se 
reîntoarcă acasă la sine, va veni spre casa sa mâhnit; mâhnit se va aşeza la masa sa, se va arata cu 
dispreţuire pentru apropiaţii sai, pentru copiii sai, pentru toţi cei din casa sa, pentru ca bogăţia 
altuia îl va fi împins sa-si vadă mai bine sărăcia. Si acesta nu-i singurul rau. De multe ori va 
invidia pe cel ce 1-a poftit - si asa se va întoarce acasă fara nici o prisosinţa. 

Vom repeta, cu alte cuvinte, dar cu acelaşi înţeles, minunata zicere a lui Solomon: "Zădărnicia 
zădărniciilor, toate sunt zădărnicie". Cel ce intra într-o casa îndoliata, va plânge de îndată pe cel 
mort, fie-i lui chiar duşman. Bagati de seama cât preţuieşte mai mult aceasta casa decât cealaltă. 
Dincolo, chiar cu privire la un prieten, invidie, dincoace, chiar pentru un duşman, lacrimi. 

Or, tocmai aceasta ne cere Dumnezeu mai presus de toate, sa nu ne bucuram de râul celor ce ne- 
au jignit. 

35. Sa cercetam cimitirele 

Priveliştea mormintelor nu este lipsita de importanta în desăvârşirea înţelepciunii noastre. 

Privindu-le, sufletul nostru, daca lâncezea, tresare de îndată, iar de era treaz si vrednic, încă si 
mai vrednic se face. 

Cel ce se plânge ca-i sărac, primeşte de la aceasta privelişte o binevenita mângâiere; iar cel ce 
umfla de trufie ca-i bogat, e trezit la realitate si smerit. 

26 



Vederea mormintelor predispune pe fiecare dintre noi sa cugete, chiar de n-ar vrea, asupra 
sfârşitului propriu; ea ne încredinţează de a nu mai crede temeinic nici unul din lucrurile lumii 
acesteia, plăcute sau supărătoare; iar cine a luat la sine aceasta încredinţare, nu se va lasă prins 
lesne în mrejele păcatului. 

Pentru aceasta, un înţelept dădea sfatul următor: "în tot ce veţi spune, cugetaţi la clipele cele de 
pe urma, si niciodată nu veţi păcătui". 

Alături de acesta, altul zicea: "Asezati-va treburile pentru plecare - si pregatiti-va de drum! ..." Si 
aici nu-i vorba de un drum din cele văzute, ci-i vorba de plecarea noastră de pe pământ. 

Daca mereu, în fiecare zi, avem conştiinţa ca moartea oricând poate veni, nu vom mai fi grabnici 
la păcat; nici strălucirile vieţii nu vor putea sa ne trufeasca, nici tristeţile sa ne doboare sau sa ne 
tulbure - si unele si altele având a se isprăvi acum sau mai târziu. 

36. înrâurirea binefăcătoare a temerii 

Perspectiva nefericirii poate însemna mai mult decât toate sfaturile, decât toate cuvintele - si-i de 
ajuns ca sa ne întelepteasca, pe fiecare dintre noi. . . 

Cuvântul nu poate împlini ceea ce poate săvârşi teama. . . Daca teama n-ar fi un bine, părinţii n-ar 
pune copiilor lor dascăli - si nici legiuitorii, judecători. 

Ce poate fi mai rau decât iadul? Dar nimic mai de folos decât teama pe care el ne-o strecoară. 

Temerea de iad ne aduce cununa împărăţiei. Unde stăpâneşte temerea, nu se afla invidie; unde 
stăpâneşte temerea nu ne supară dragostea de bogaţii; unde stăpâneşte temerea, pofta vinovata 
este înăbuşita, orice patima neînteleapta este alungata. . . 

Acolo unde stăpâneşte temerea, stăpânesc, de asemenea, râvna milosteniei, rugăciunea fierbinte, 
lacrimile arzătoare si fara oprire, regretul pentru tot râul tăcut. . . 

Nimic nu ameninţa mai mult păcatul - si nimic nu face sa crească si sa înflorească virtutea, ca o 
stare de temere neîntrerupta. Cel ce nu trăieşte în temere, nu va sti sa păstreze calea cea dreapta; 
cel ce trăieşte în temere, nicicând nu va rataci. . . 

37. Privire asupra scurtimii vieţii 

Ar trebui sa hărăzim lucrurilor duhovniceşti, rugăciunii, întreaga noastră viata - iar noi o risipim 
în fapte nedemne, în talazuiri, în vorbiri ruşinoase, în convorbiri si plăceri ticăloase, în vinovate 
arătări mândre, fara folos si spre pierzania noastră. 

Si după toate, ne mai si întrebam ce rau este rau întru acestea - fara sa înţelegem ca nimic nu 
trebuie mai bine studiat ca vremea. 

De vei cheltui bani, e cu putinţa sa-i întorci; vremea risipita se răscumpăra cu anevoie si cu truda. 
Putina ni s-a dat pentru aceasta viata -iar de nu o vom folosi cum trebuie, ce vom zice când vom 
trece în cealaltă viata? 

Dumnezeu ne va zice: "Ti-am dat un răstimp ca sa înveţi îndeletnicirea milei, de ce l-ai prăpădit 
cu treburi zadarnice si uşuratice?" Dar veţi zice: De ce Dumnezeu ne-a dat un răstimp atât de 
scurt? 

O, prostie, o nerecunoştinţa. . . Tocmai pentru aceasta ar trebui sa-i fim recunoscători, de a ne fi 
scurtat truda, de a fi pus liman necazurilor - si de a ne fi făcut, dimpotrivă, lunga si fara sfârşit 
vremea liniştirii noastre în viata cealaltă. . . Pentru aceasta îl tineti de rau - si de aceasta va 
plângeţi?!... 

38. Despre invidie 

Nimic nu dezbina mai mult ca invidia si gelozia: zgârcitul se bucura când primeşte ceva; 
invidiosul nu când primeşte el, ci când nu primeşte altul. 

El socoteşte ca un bun al lui toata nenorocirea ce se întâmpla altuia si nu ceea ce i se întâmpla 
bun. Duşman al întregii firi omeneşti, el merge peste tot si loveşte mădularele lui Hristos. Ce 
poate fi altceva mai nebunesc decât aceasta? 

Diavolul e invidios, dar cu privire la oameni si nu fata de diavol, voi, oamenii, va invidiaţi 
semenii, ridicându-va, astfel, împotriva sângelui si a neamului vostru, ceea ce diavolul nu face. 

La ce îndurare veţi alerga? Care va va fi iertarea când vederea izbânzii fratelui vostru va face sa 
tremuraţi, sa va îngălbeniţi, în loc de a va umple de bucurie, încingându-va fruntea cu o cununa, 
asa cum se cuvine? 

Vreţi sa fiţi geloşi? Fie! . . . Fiţi geloşi, dar ca sa luaţi pilda de la cel care merita laudele, ca se te 
înalţi la el, nu sa-1 cobori pe el la tine, ca sa săvârşeşti aceleaşi virtuţi ca el! . . . lata o gelozie de 
lauda! ... A te asemui, nu a nepretui. 

Nu a te mâhni de bunurile altuia, ci a suferi cu el, de relele lui. Invidiosul tocmai dimpotrivă 
face. 

El se macină în sine când vede izbânzile altuia. Fara sa-si dea nici o osteneala ca sa se înalte, 
plânge când vede pe altul ridicându-se si face orice ca sa-1 coboare. 

Cu cine sa asemuim pe omul sfâşiat de aceasta patima? 

E asemenea unui măgar leneş si plin de osânza, înhămat alături de un cal plin de vioiciune, care 
nu vrea sa se pună pe picioare, încercând prin greutatea lui sa tragă în jos pe vrednicul sau 
tovarăş. 

Invidiosul nu cugeta la nimic, nu încearcă sa facă ceva ca sa se despovăreze de aceasta grea 
toropeala - dar face tot ce poate ca sa izbească si sa doboare la pământ pe cel ce se înalta spre cer. 
Intru aceasta, este un desăvârşit tovarăş al diavolului. . . 

39. Despre bârfire 

Sa fugim de bârfire, dragii mei! . . . 

Nici o greşeala nu-i mai mare ca ea - si nici mai uşor de săvârşit. 

De ce? Pentru ca se săvârşeşte mai degrabă decât oricare alt păcat - si cuprinde repede pe cel ce 
nu baga de seama. 

Celorlalte greşeli le trebuie vreme, pregătire, tovărăşie si adesea taraganelile pot aduce 
împiedicarea lor. 

De pilda, cineva si-a pus în gând sa ucidă sau sa tâlhărească. Pentru aceasta trebuie sa facă unele 
pregătiri - si de multe ori, în vreme ce el întârzie, patima îl părăseşte, pornirea cea rea se mistuie, 
el se lasă de gândul cel vinovat, ne mai savârsindu-1. 

Nu-i tot asa când e vorba de bârfire. Daca nu suntem cu totul băgători de seama, ea ne răpeşte 
dintr-odata. 

Ca sa bârfim, nu-i nevoie nici de vreme, nici de pregătiri, nici de cheltuieli, nici de alcătuiri. 
Numai sa vrem - si de îndată voinţa se preface în fapta. Căci limba e singura unealta care ne 
trebuie. 

De aceea, e bine sa ne ferim de aceste vicii! . . . 

40. Neajunsurile barfirii 

Cel ce vorbeşte de rau mănâncă suflet de om. 

Ca sa se înspăimânte, Pavel a zis: "Daca va mâncaţi între voi si va sfâşiaţi unii pe alţii, bagati 
seama sa nu va distrugeţi laolaltă". N-ati înfipt dinţii în carnea altuia, ci i-ati înfipt bârfirea în 
suflet, ati sfâşiat prin relele voastre judecaţi, ati pricinuit mii de rele - si vouă însiva si celui bârfit 
si multor altora. 

Căci, defăimând pe aproapele, ati înrăit pe cel ce va asculta; daca-i păcătos, numaidecât îsi va 
afla tovarăş întru păcat; daca-i un drept, trufia îl va încălzi, greşeala altuia îi va sta prilej, gata, sa 
se amăgească de mândrie. Mai mult, veţi strica prin aceasta însasi obstei Bisericii, căci cei care 
va asculta, nu vor judeca numai pe cel care a păcătuit, ci îsi vor extinde dojanele asupra întregii 
obşti creştineşti. 

Nu auzim pe cei necredincioşi zicând ca acela sau celalalt este neruşinat si stricat? 

In loc de a învinui pe cel ce a furat, ei au bănuieli asupra tuturor creştinilor, între altele, 
pricina sunteţi ca slava lui Dumnezeu este batjocorita. Pe cât buna noastră purtare slăveşte 
numele Domnului, pe atât greşelile noastre II batjocoresc si-L jignesc. Apoi, ati necinstit pe cel 
despre care vorbiţi de rau, si facându-vi-1 duşman. Pe urma, v-ati învrednicit de pedeapsa si 
amestecându-va în treburi care nu va privesc de loc. 

Sa nu veniţi sa-mi spuneţi: "Sunt bârfitor doar când spun lucruri neadevarate". Chiar de veţi 
spune adevărul, vorbind de rau de altul, tot greşeala este. Fariseul din evanghelie spunea 
adevărul, vorbind rau de vameş, dar aceasta nu-i aducea nici o acoperire. . . 

Si nu ma adresez numai bârfitorilor. 

Pe cei care aud pe alţii bârfind, îi rog sa-si astupe urechile si sa meargă pe urma vorbelor 
profetului, care zice: "Pe cel ce în taina vorbea rau de aproapele lui, l-am alungat". Ziceţi 
aproapelui nostru: "Vreţi sa daţi cuvânt de încuviinţare cuiva sau sa-i aduceţi lauda? lata deschid 
urechile mele ca sa va primesc cuvintele, ca pe o buna mireasma. Ci, de vreţi sa spuneţi de rau, 
nu mai las cuvintele sa intre, căci nu pot primi gunoiul si tina". 

Ce am învata daca aflu ca acela sau altul e rau? Pentru ca aceasta nu poate decât sa-mi strice si 
sa-mi aducă o grea paguba. 

Aşadar, sa ne îndeletnicim cu treburile noastre, căci vom avea de dat socoteala de greşelile 
noastre - vieţii noastre înşine sa-i dam băgarea noastră de seama, iscoditoare si cercetătoare. Care 
va fi acoperirea noastră, si la ce bunăvoinţa vom fi îndreptăţiţi, daca în faptele noastre ne pripim 
îndeletnicindu-ne cu cercetarea faptelor celorlalţi? 

Sa te apleci trecând, ca sa priveşti în casa străina, ispitind ce se petrece în ea, e lucru de ruşine si 
nedemn, e tot ce poate fi mai josnic. 

Ceea ce e încă si mai ciudat, e ca acel ce se poarta astfel si nu-si vad de loc de ale lor, când zic o 
vorba pe care n-ar fi trebuit s-o spună, poftesc pe cei ce asculta, sa nu cumva sa spună acestea 
altora si-1 pun chiar sa jure. Prin aceasta ei lasă bine sa se vadă ca a săvârşit o fapta vrednica de 
ocara. Căci daca doreşti ca cineva sa nu spună altuia ceea ce a auzit de la tine, cu mai mult temei 
trebuie sa deprinzi discreţia. 

Ţineai taina bine dosita - si numai când ai tradat-o, cugeti ca trebuie sa fie bine păstrata. Daca 
vreţi sa nu fie data în vileag, nu o spuneţi voi mai întâi. Când ai spus secretul altcuiva, te trudeşti 
zadarnic cerându-i, sub jurământ, sa vegheze bine asupra celor spuse de tine (...) 

E cu neputinţa ca un bârfitor, ispitind faptele altuia, sa ia seama vreodată asupra propriei lui 
purtări. Tot zelul îl pune sa afle lucruri despre alţii, iar treburile proprii sunt lepădate nepăsării si 
izbelistei. 

Daca, fara încetare, cugetam la păcatele altuia, când mai avem vreme sa ne îndeletnicim cu ale 
noastre? 

41. Despre trufie 

Cum putem limita trufia? Apro fundând cunoaşterea lui Dumnezeu. Daca trufia vine din 
necunoaşterea lui Dumnezeu, cunoaşterea lui Dumnezeu o va alunga. 

Gânditi-va la gheena, gânditi-va la toate greşelile care cheamă pedeapsa dumnezeiasca. . . Toate 
acestea curând va vor smeri duhul. Nu puteţi asa? Nu aveţi tăria? 

Priviţi lucrurile lumii acesteia, firea omeneasca, nimicnicia omului. Când vedeţi pe drum un alai 
de mort, orfani care plâng, o văduva care se tânguie, suflete întristate, cugetaţi ca bucuriile 
omeneşti sunt o zădărnicie, ca nu fac nici cât o umbra, nici cât un vis. 

Gânditi-va la bogaţii care au murit ca si ceilalţi, priviţi aşezările celor mari, oameni vestiţi, care 
au fost şterse de pe fata pământului, gânditi-va cât de puternici erau stăpânii lor, iar acum din toţi 
n-a rămas nici chiar aducerea-aminte. 

In fiecare zi, daca vreţi, puteţi sesiza o asemenea învăţătura. Nu se petrec acestea zilnic? 
Treburile omeneşti nu sunt ele, oare, ca luate de-o roata? 

Citiţi, de vreţi. Scripturile. . . Daca admiraţi operele filosofice, cercetati-le. . . Asemenea, poeţii, 
oratorii, istoricii. . . Pretutindeni veţi găsi, daca doriţi, multe dovezi. Daca acestea nu va sunt pe 
plac, cugetaţi la firea voastră însiva, la obârşia si la sfârşitul ei. Nu eşti tu mai slab decât fiarele 
sălbatice? Ce zici? Ca le întreci cu mintea? Dar minte nu ai, căci trufia e semn ca ea-ti lipseşte. 
Cu ce te mândreşti, te rog? Cu puterea ta trupeasca? Aici animalele au întâietatea, iar puterea 
aceasta o au si hoţii, tâlharii, ucigaşii. Inteligenta ta? Dar nu-i deloc lucru inteligent sa ai despre 
tine o părere prea buna. Aceasta, mai ales, te lipseşte de inteligenta. 

Sa lepădăm, aşadar, trufia noastră. . . Sa fim umili, smeriţi si sa păstram măsura. . . 

42. Nevoia si puterea umilinţei 

Chiar de-ati fi săvârşit multe fapte bune si chiar de n-ati simţi în cugetul vostru vreun rau, numai 
gândind ca puteţi sa va încredeti, veţi pierde prin aceasta tot câştigul rugăciunii. 

Si, dimpotrivă, chiar când sufletul va este împovărat de multe păcate, de veţi fi încredinţaţi ca 
sunteţi cei din urma păcătoşi, veţi fi vrednici sa va ridicaţi ochii spre Dumnezeu cu încredere. 

Dar atenţie! A fi umil nu înseamnă a-ti face reclama, cu toate ca ai conştiinţa ca multe lucruri 
bune ai săvârşit, înseamnă ca daca te simţi vrednic sa zici "Cugetul nu-mi aduce nici o 
învinuire", sa adaugi dimpreună cu Pavel: "dar nu sunt îndreptăţit întru aceasta" - si încă: "Iisus 
Hristos a venit în lume sa mântuiască pe cei păcătoşi, dintre care cel dintâi sunt eu". 

A fi umil înseamnă sa te cobori cu gândul când faptele tale bune te înalta. Ci Dumnezeu, fara 
nume de bun, primeşte si lasă sa vina la El, pe lângă cei cu inima smerita, si pe cei care, cu 
mărinimie, îsi mărturisesc păcatele, întru care se arata milostiv si iertător. 

Ca sa înţelegem ce mare bine este sa nu va faceţi cine ştie ce autoapreciere, închipuiti-va doua 
carute, înhămaţi la una dreptatea si mândria, la cealaltă păcatul si umilinţa. Si veţi vedea caruta 
păcatului luând înaintea celei a dreptăţii, nu atât datorita puterii însasi a păcatului, ci tăriei 
umilinţei, tovarăşa lui. 

In vreme ce caruta dreptăţii va rămâne îndărăt, nu fiindcă dreptatea-i despuiata de putere, ci din 
pricina greutăţii si a trupului de plumb al trufiei. 

Umilinţa, prin avântul puternic pe care-o însufleţeşte, biruieste greutatea păcatului - si izbuteşte a 
se urca la cer. Trufia, prin trupul ei greoi, sfârşeşte prin a ucide avântul dreptăţii si o trage, fara 
truda, spre cele de jos. 

Vreţi, oare, o dovada ca una dintre carute e mai grabnica decât cealaltă? Aduceti-va aminte de 
fariseu si de vameş. Fariseul întovărăşea dreptatea cu trufia, când zicea: "îti mulţumesc, Doamne, 
ca nu sunt ca ceilalţi oameni, tâlhari si nedrepţi, nici ca acest vameş. . ." 

Nebunul! . . . Trufia-i nu se mai satura sa batjocorească obşteasca fire omeneasca, asuprind pe 
vameşul de lângă el. Si ce făcu, oare, celalalt? Nu înlătura de la sine asuprirea, si nici nu se 
supară fiindcă se vedea învinuit. Ci primi cu inima larga tot ce zicea fariseul despre el. Lovitura 
duşmanului sau fu pentru el un leac, o putinţa de vindecare. Asuprirea, o lauda. Acesta-i preţul 
acestei prisosinţe a umilinţei. E nesimţitoare când batjocorirea musca din ea - si nicidecum nu se 
înfurie împotriva jignirilor aproapelui. Ba chiar, din aceste jigniri, se poate culege o mare si 
nobila roadă: e tocmai ceea ce s-a întâmplat cu vameşul. Primind ocările, el se despovăra de 
greşeli. Zise: "îngaduie-ma si pe mine, păcătosul! . . ."; si cobori de la templu mai îmbunătăţit ca 
fariseul. 

Unul punea înainte dreptatea lui, ajunarile si dijma ce dădea; celalalt grăia nişte vorbe simple si 
fu despovărat de păcate. Căci Dumnezeu nu auzi numai vorbele, ci văzu si sentimentele care 
însoţeau vorbele. Si aflându-le ca erau de umilinţa si de părere de rau, avu mila - si-si arata 
bunătatea. 

43. Despre umilinţa cea trufaşa 

Nu va mândriţi cu umilinţa voastră! . . . 

Poate veţi râde de ceea ce-am zis: "Umilinţa poate duce la trufie?" 

Nu va miraţi - ea zămisleşte mândrie când nu-i sincera. Cum asa? Când ea urmăreşte 
încuviinţarea oamenilor si nu a lui Dumnezeu, când e săvârşita întru aşteptarea laudei si spre 
propria desfătare. Ceea ce e diavolesc. 

Unii se trufesc umilindu-se, cugetând pentru ei o îndestulare binevoitoare. De pilda, vine la tine 
un frate, iar tu îl primeşti - si-i speli picioarele - si de îndată, mândru eşti de aceasta. Am făcut - 
zici - ceea ce nimeni n-a făcut: am săvârşit umilinţa. 

Aşadar, cum poate cineva rămâne umil? Aducându-si aminte de acel sfat al lui Hristos: când ati 
săvârşit tot ceea ce-ati putut, ziceţi: "Suntem nişte slugi netrebnice". 

Cel ce însuşi pe sine s-a încredinţat ca n-a făcut nici o isprava de seama, orice ar fi făcut, 
acela singur e umil, fiindcă deloc nu-si închipuie ca a ajuns ţinta. 

Mulţi au scos lăudăroşenie din umilinţa lor. Sa nu facem asa. Ai săvârşit o fapta de umilinţa, nu 
te mândri, ca pierzi roadă. Ca sa nu se întâmple ca fariseului: s-a mândrit ca a plătit dijma - 
si si-a pierdut toata răsplata. Altfel face vameşul. . . 

44. Umilinţa făţarnica 

Chiar de va veţi umili, dar de nu veţi suferi sa v-o zică alţii, aceasta nu-i umilinţa, nu mai e 
mărturisirea greşelilor, ci e numai arătare si slava zadarnica. 

Cum? Arătare este a te chema păcătos? Da, căci în felul acesta, ne clădim pe nedrept un renume 
de umilinţa, suntem lăudaţi, suntem preţuiţi, în loc ca, din pricina unei purtări potrivnice, sa fim 
dispreţuiţi, asa ca lucram pentru slava. 

Ce înseamnă a fi umil? 

A primi ocările altuia, a recunoaşte greşelile, a suferi sa fim vorbiţi de rau. Iar în purtarea 
aceasta, afara de umilinţa, vom afla si nobleţe. 

Căci iată: acum ne facem pe noi înşine păcătoşi, nedemni, si alte multe învinuiri de acestea, dar 
daca altcineva ni le spune, iata-ne nemulţumiţi si mânioşi. Bagati de seama, nu este asa, ca la 
aceasta întâmplare, nu-i nici mărturisire adevărata si nici nobleţe? 

Ziceţi ca sunteţi asa si asa, nu va suparăţi, daca si alţii zic si va vorbesc de rau - căci atunci ei 
sunt acei care lorusi îsi aduc osânda - si asa va duc pe caile înţelepciunii. Ascultaţi ce zice 
preafericitul David, când Samuel îl blestema: "Lasati-1, Domnul este acela care 1-a însărcinat a 
face asa, ca sa mi se vădească umilinţa - si Domnul, în schimbul acestor blesteme pe care mi le 
da azi, îmi va dărui bine". 

Voi, care ziceţi de rau de voi însiva până la trufie, intraţi în mânie de îndată ce alţii nu va aduc 
laudele de care va socotiţi îndreptăţiţi. Vedeţi cât de mult va lipseşte cumpătarea în treburile cele 
de seama? Din dorinţa altor laude depărtam laudele, ca altele mai mari sa capatam. Depărtând 
lauda, vrem s-o mărim, în toate acestea nu urmărim decât slava si nu adevărul. Asa ca zadarnica-i 
purtarea noastră - si nu duce la nimic. 

45. Slăbiciunea cunoaşterii omeneşti 

Nu pentru multa vreme va va rabdă pământul pe voi, care ati ajuns la atât de nemăsurata trufie, 
ca îndrăzniţi a cerceta, ca pe ceva cu totul de nimic, aceea ce ar trebui numai sa slăviţi si sa 
adoraţi? 

Asa, Pavel, care era plin de multa înţelepciune, privind neasemănata măreţie a lui Dumnezeu si 
josnicia firii omeneşti, se porneşte împotriva acelora care vreau sa cerceteze temeiurile lui 
Dumnezeu -si în indignarea lui, striga cu tărie: "în adevăr, omule, cine eşti tu sa răspunzi lui 
Dumnezeu?" Cine eşti? Cugeta mai întâi la firea ta - nici nu s-ar găsi cuvinte care sa-ti arate 
josnicia. 

Dar - veţi zice - om sunt si sunt cinstit cu de buna voie. Ati primit aceasta cinste, dar nu pentru a 
o folosi greşit, împotrivindu-va lui Dumnezeu, ci pentru a va bucura de cinstea aceasta, dând 
ascultare celui care v-a daruit-o. 

Dumnezeu nu v-a cinstit, ca sa-L jigniţi, ci ca sa fie slăvit de voi. Căci a-L jigni, înseamnă a-i 
cerceta cuprinsul. Daca, aşadar, cinstim pe Dumnezeu crezând în El, si a nu dori sa crezi este o 
jignire care cade pe capul celui ce a savârsit-o. 

Apostolul apoi, vrea sa arate ce depărtare este între om si Dumnezeu. N-a putut s-o facă pe cât 
trebuia, dar pilda data ne îngăduie sa ne facem o idee despre o deosebire cu mult mai mare încă. 
Ce spune? "Vasul va întreba el pe cel ce 1-a făcut: De ce m-ai făcut asa? Olarul care potriveşte 
lutul n-are, oare, putinţa ca din acelaşi lut sa facă fie un vas de cinste, fie unul de ocara?" 

Ce ziceţi? Trebuie sa ma supun lui Dumnezeu, ca lutul, olarului? Da - răspunde apostolul - căci 
deosebirea care desparte pe om de Dumnezeu, este tot una cu aceea dintre lut si olar - 
si încă nu tot una, ci cu mult mai mare. Lutul si olarul au acelaşi conţinut, cum este scris la cartea 
lui Iov: "Las pe cei ce sălăşluiesc în casele de lut, de vreme ce noi înşine suntem alcătuiţi din 
aceeaşi plămada". 

Daca omul este mai mult decât lutul si mai arătos, deosebirea nu vine de la o schimbare de 
cuprins, ci de la priceperea lucratorului. Voi nu va deosebiţi câtuşi de puţin de lut, iar de 
nu vreţi sa credeţi, ascultaţi ceea ce va învata mormintele si urnele funerare - 
mergeţi si cercetaţi mormintele celor mai dinainte ai voştri - si veţi vedea daca am dreptate. 

Aşadar, între lut si olar, nici o deosebire nu-i. Dar între Dumnezeu si om, atâta de mare e 
deosebire de cuprins, ca nici cuvintele nu o pot arata, nici gândirea a o măsura. Ci lutul asculta 
de mâna olarului, ori în ce fel îl potriveşte sau îl împietreşte - tot asemenea voi, fîti tacuti ca 
lutul, când voia lui Dumnezeu este de a lua o hotărâre sau alta. 

Pavel n-a grăit asa, ca sa ne lipsească de libertatea noastră (Domnul fie slăvit!), nici ca sa ne 
stânjenească voia noastră cea libera, ci ca din vreme, sa ne înfrâneze îndrăzneala. 

De vreţi, sa mai luam în seama încă ceva: Ce voiau sa ştie acei pe care Pavel îi înfrâna? Chiar sa 
cerceteze cuprinsul cel dumnezeiesc? De loc - nici gând vreunul din ei nu au avut o asemenea 
îndrăzneala. 

Ceea ce căutau ei a cerceta era ceva cu mult mai puţin: planurile lui Dumnezeu, ca de pilda: de 
ce acela este pedepsit - iar celalalt afla milostivire? 

De ce cutare este scutit de pedeapsa - si celalalt este atât de nefericit? 

De ce unul este iertat si altul nu? Si altele asemenea acestora. . . 

Astfel, Pavel înfrânează pe cei care se îndeletniceau cu neîngaduite cercetări asupra 
gândurilor lui Dumnezeu. Nici aceasta chiar nu le-o îngăduie, iar când voi îndrăzniţi cu 
neruşinare a ispiti însuşi cuprinsul cel dumnezeiesc, care hotărăşte si îndrumeaza toate, nu 
credeţi ca sunteţi vrednici de pedeapsa? Nu-i aceasta cea mai necuprinsa nebunie? 

46. Despre cei ce cred ca le cunosc pe toate 

A crede ca ştii nu înseamnă totdeauna înţelepciune, ba se întâmpla sa fie chiar prostie. Spuneti- 
mi: Dintre doi oameni, din care unul ar pretinde ca poate măsura văzduhul de la cer la pământ cu 
sfoara, în vreme ce altul ar râde si-ar zice ca nu-i în stare a face aceasta - care din aceştia doi ne- 
ar face sa râdem? 

Omul care pretinde a sti sau cel care se mărturiseşte neştiutor. Fara îndoiala, cel dintâi. La 
întâmplarea aceasta, necunoscatorul este mai înţelept decât cel ce se crede încărcat de ştiinţa. De 
ce? 

Pentru ca presupusa ştiinţa nu-i decât o necunoaştere mai mare. Cel ce se mărturiseşte neştiutor 
ştie, cel puţin, ceva. Ce anume? Ca sunt unele lucruri pe care mintea omeneasca nu le poate sti; 
si aceasta nu-i puţin lucru. Dimpotrivă, cel care - de-ar fi sa-1 crezi - zice ca ar sti mult, încă mai 
neştiutor decât altul este cu privire la ceea ce spune ca ştie - si asta îl face sa fie si de ruşine. 

Sa ne lăsam, aşadar, de asemenea cercetări - si sa ne mărginim a aduce laude lui Dumnezeu 
pentru toate. "De aceea - zice apostolul - aduceţi mulţumiri pentru tot". lata faptele unei slugi 
recunoscătoare, înţelepte si deştepte; a te purta altfel, este fapta unui vorbăreţ, a unui trândav, a 
unui neruşinat. 

Cel ce mult vorbeşte, nimic nu face, ci cel ce munceşte mult nu vorbeşte niciodată fara rost. 

47. Nu trebuie sa va puneţi cu cei furioşi 

Când vedeţi un om ieşit din fire, cu atât mai mult nu-i faceţi împotrivire. Nebunia lui de aceasta 
are nevoie, ca sa se producă. 

Cu cât mai greu va batjocoreşte, cu atât mai multa blândeţe aratati-i. . . Cu omul acesta e ca si cu 
cel prins de friguri, căruia trebuie sa-i facem pe plac, când râul îl zgâltâie mai tare. 

Când o sălbăticiune se porneşte furioasa, fugim cu toţii, sa facem tot asa cu acel pe care furia îl 
frământa. Si sa nu credeţi, cumva, ca trebuie sa ne purtam asa pentru a-i face cinste; cinstim, 
oare, pe sălbăticiunea înfuriata, pe nebunii furioşi, când ne ferim de ei? - câtuşi de puţin. 

Purtarea noastră e mai degrabă o jignire - sau, mai bine zis, nu o jignire, ci un semn de mila si de 
omenie. 

Nu vedem, oare, pe corabieri când vântul sufla tare, destinzând pânzele, ca nu cumva, altfel, 
corabia sa se înece? 

Sau pe călăreţul, al cărui cal s-a pornit nebuneşte, lasându-1 în voia lui, până ce-i pier puterile? Sa 
facem si noi la fel. 

Mânia e ca si un foc, ca si-o flacăra care trebuie sa muşte din ceva. Daca acestei flăcări nu-i dai 
nimic sa mănânce, repede ai depărtat acest flagel. Furia n-are putere prin ea însasi, daca nu vine 
cineva s-o hrănească. Sunteţi fara acoperire. 

Omul acela care este prada furiei, nu mai ştie ce face; tu, care-1 vezi cum e, meriţi, oare, vreo 
îngăduinţa, daca pici în aceeaşi tulburare si nu te înteleptesti deloc la o asemenea vedere? 
Presupune ca ducându-te la un ospat, întâlneşti la intrare un om beat care face gesturi urâte. Daca 
pici si tu în aceeaşi greşeala, nu eşti cu atât mai de neiertat cu cât eşti asemenea lui? întâmplarea 
este aici, aceeaşi. Sa nu credeţi ca vom fi acoperiţi de vom zice: "N-am început eu". Aceasta este 
tocmai împotriva noastră, întrucât ceea ce am văzut nu ne-a înţelepţii. Este ca si a zice: "N-am 
ucis eu cel dintâi". 

Daca meriţi sa fii pedepsit, este din pricina ca, deşi ai avut o ocazie sa te înteleptesti, totuşi nu ti- 
ai ţinut firea. 

48. Pe cei ce insulta trebuie sa-i luam drept slabi sau bolnavi. 

Veţi zice: Cum, oare, e cu putinţa sa suferim jignirile? Cum - întreb eu - aceasta n-ar fi cu 
putinţa? Cuvintele pricinuiesc, oare, vreo rana? Lasă pe trup vreo zgârietura? Ce rau fac? De 
vrem, le putem suferi. 

Sa facem legământ ca le vom suferi - si, sa vedeţi, le vom suferi. Sa ne zicem noua înşine: 
Aceasta nu-i ura, ci slăbiciune. Si în adevăr e slăbiciune - si dovada ca nu-i ura sau răutate, este 
ca omul acesta însuşi voia sa se înfrâneze, cu toate ca adesea fusese jignit. 

Daca cugetam ca acesta-i un lucru de slăbiciune, vom suferi, vom ierta si ne vom sili ca noi 
înşine sa nu cădem. Va întreb pe toţi: de voiţi, puteţi fi îndeajuns de înţelepţi ca sa suferiţi pe cei 
ce va jignesc? Cred ca da. Poate ca acel ce v-a jignit a facut-o fara voie, nu din gând precugetat, 
poate numai sub îmboldirea patimii, stapâniti-va. . . 

Ati fost jigniţi - si jignirea vine de la duşmanii voştri? Cu atât mai mult sa fiţi împăciuitori. Dar 
acela înnebunit de obrăznicie! . . . Tocmai pentru aceasta trebuie sa te duci sa-1 afli; căci doua rele 
îl pasc, obrăznicia si mânia. 

Voi sunteţi în stare de sănătate, vedeţi limpede, nu ca el care orbecaieste în întuneric, din pricina 
acestor doua rele. Si fiindcă voi sunteţi la adăpost de acestea si, pe deasupra, sănătoşi, mergeţi 
spre el, după cum doctorul la bolnav. Zice oare doctorul: "Omul acesta este bolnav si nu voi 
merge sa-1 vad?" Mai ales atunci se duc doctorii, când vad bolnavi care nu se pot mişca. De cei 
ce se mişca, ei se îngrijesc mai puţin. Oare, trufia si mânia nu vi se par mai grozave ca o boala? 

49. împotriva pornirii de răzbunare 

Puteţi ridica mâinile spre cer, puteţi mişca buzele ca sa cereţi iertare, iar Dumnezeu dispus este sa 
va şteargă păcatele, dar nu îngăduiţi a se face aceasta, de vreme ce voi le tineti pe acele ale 
greşiţilor voştri. 

Va aflaţi, aşadar, în eroare (...) 

Ati suferit multe nedreptăţi, ati fost jefuiţi, ati fost vorbiţi de rau, ati fost păgubiţi în cele mai 
grele prilejuri - vreţi sa vedeţi pe duşmanul nostru pedepsit? lata ceea ce va va sluji, în schimb, 
sa iertaţi. 

Daca singuri va faceţi dreptate si va răzbunaţi, prin vorbe sau prin fapte sau prin blesteme 
împotriva aceluia care v-a jignit, Dumnezeu nu va mai sta sa va răsplătească, pentru ca, însiva, 
ati făcut aceasta. Si nu numai ca, deloc n-are sa va răzbune, dar are sa va pedepsească fiindcă 1- 
ati supărat, în obştea omeneasca, daca lovim robul altuia, stăpânul lui se supară si ia drept o 
jignire adusa lui fapta noastră. 

Ca suntem jigniţi, fie de robi, fie de oameni liberi, datori suntem a aştepta judecata stăpânilor sau 
a judecătorilor. 

Aşadar, daca între oameni e cu totul nechibzuit ca cineva sa-si facă dreptate singur, lucrurile stau 
altfel când Dumnezeu este acela care-i judecător. . . 

Vouă, El v-a poruncit atât: sa va rugaţi pentru cel ce v-a jignit. Ce trebuie făcut cu aceasta, iată, 
El a poruncit sa fie lăsat pe seama Sa, a Domnului! 

50. Foloasele si vredniciile iertării 

Gânditi-va la toate greşelile de care aveţi a da socoteala - si, mai ales, sa uitaţi nedreptăţile 
săvârşite de alţii vouă, iertaţi pe cei care v-au jignit, ca sa aveţi dreptul ca însiva sa fiţi iertaţi - si 
sa câştigaţi, astfel, o uşurare a necazurilor voastre. 

Grecii, fara vreo mare nădejde, dadura adesea, cu privire la acestea, dovezi de înţelepciune. Si 
voi, care trebuie până la urma, sa părăsiţi lumea aceasta, cu atât de marete nădejdi, nu veţi face-o 
- sau staţi la cumpăna? 

Ceea ce se rezolva de la sine, nu va arogaţi si respectaţi astfel legea dumnezeiasca - 
si, mai degrabă, lasati sa vi se stingă patima fara răsplata pentru voi, în loc de a merita o răsplata? 

Daca lucrarea vremii va şterge ranchiuna, de aici nu puteţi trage nici un folos. Veţi zice ca 
aducerea aminte a jignirii va înflăcărează mânia? Aduceti-va aminte de tot binele pe care cel ce 
v-a jignit a putut sa-1 săvârşească fata de voi, cum si de tot râul pe care 1-ati făcut altora. 

V-a vorbit de rau, v-a acoperit de ruşine? Aduceti-va aminte de ceea ce si voi ati zis de alţii. Asa 
ca, va întreb, cum veţi capata iertare, când voi n-o daţi altora? N-ati zis nimic de rau? Dar ati 
auzit de atâtea ori mulţime de bârfe si le-ati primit, si aceasta este, desigur, o vinovăţie. 

Vreţi sa stiti ce mare bine este uitarea jignirilor si ce plăcut este aceasta Domnului, mai presus de 
toate? El pedepseşte chiar pe acei care se bucura de dreapta pedeapsa. Aşadar, nu se cade sa 
călcam în picioare nici pe cei pedepsiţi de Dumnezeu si nici pe cei care ne-au jignit! . . . 

Se arata aici duhul milei, ceea ce place lui Dumnezeu mai mult ca orice. Nimic nu hrăneşte mai 
bine mila, ca iertarea jignirilor. 

Celui ce a jignit, de asemenea Dumnezeu i-a arătat ce are de făcut. I-a poruncit sa caute de îndată 
pe cel pe care 1-a jignit, sa părăsească chiar altarul ca sa-1 afle si sa nu se reîntoarcă la masa 
jertfei decât după ce s-a împăcat cu acela. 

Dar acesta nu-i temei ca sa aşteptaţi sa vina el, căci de faceţi asa, ati pierdut tot. Numai daca 
iesiti sa-1 întâmpinaţi, Dumnezeu va pune înainte o răsplata nespusa. 

Daca va împăcaţi cu cel ce v-a jignit numai fiindcă el vine spre voi, nu porunca dumnezeiasca 
este aceea care a statornicit din nou prietenia, ci numai gestul celuilalt. Asa ca veţi rămâne fara 
cununa - iar premiul alergării se duce la el. 

51. Sa nu ne lăsam doborâţi de încercări 

Tristeţea cea fara hotare e mai stricătoare decât orice licoare diavoleasca. Daca diavolul izbuteşte 
a pune mâna pe unele suflete, cu ajutorul ei o face. Indepartati-o si nu veţi avea habar de el. 

Dar cum putem sa ne scapam de tristeţe? Ci eu, va voi întreba: De ce n-am putea sa ne scapam 
de ea? 

De ati săvârşit desfrânare sau ucidere, sau orice alta fapta de acestea care închid poarta împărăţiei 
cerurilor, fiţi trişti, mâhniti-va, nimeni nu va împiedica. Dar daca, din mila Domnului, ati stat 
departe de asemenea crime, de ce sa va neliniştiţi sufletul zadarnic? 

Dumnezeu a aşezat tristeţea printre simţămintele firii noastre, nu ca sa ne lăsam ei cu uşurătate, 
fara rost, în clipa încercării, nici ca sa ne abandonam pe noi înşine - ci ca sa scoatem din acest 
simţământ cel mai mare dintre foloase. Si cum vom putea, oare, scoate asemenea foloase? (...) 

Timpul tristeţii nu-i atunci când suntem nefericiţi, ci acela în care săvârşim râul. Dar noi, noi am 
răsturnat îndreptarul acesta, timpurile le-am schimbat. Când săvârşim mulţime de greşeli, nu 
simţim nici cel mai mic disconfort - iar de ni se întâmpla sa suferim, de te miri-unde, vreo 
împotrivire, iata-ne abătuţi, loviţi de mâhnire, gata de a sfârşi cu viata aceasta - si a ne scapă de 
ea. 

Pentru aceasta tristeţea pare a fi lucru supărător si greu de dus, ca si mânia si pofta trupeasca. Cei 
ce se leapădă acestor simţăminte pe nedreptul si fara rost, le-au făcut sa-si piardă din 

însemnătatea lor. Ca si cu leacurile pe care le dau doctorii. Când aceste leacuri nu sunt date 
pentru bolile cărora se potrivesc si pentru care au fost pregătite, ci altora - departe de a despovăra 
de suferinţa lui, dimpotrivă îi măresc râul. 

Asa lucrează tristeţea. Cum ea e o terapie în stare -putem spune - de a curaţi râul din noi, daca 
cuprinde un suflet trândav, încărcat de grele păcate, ea îi aduce buna slujire, dar de se sălăşluieşte 
într-un suflet care lupta si se zbate, care trudeşte, care are griji si suferă, în loc de a-i ajuta, îi 
aduce mari stricăciuni, facându-1 mai slab si uşor de doborât. 

Asa, scriind acelora care se ţineau tari în credinţa, Pavel le zicea: "Bucurati-va totdeauna în 
Domnul, va zic mereu, bucurati-va!". . . Dar acelora care erau destrămaţi, mândri, cârtitori, le 
zicea: "Sunteţi plini de trufie. . ." Cel ce-i împovărat de păcate, sa folosească aceasta terapie, ca 
sa se elibereze si sa se uşureze, dar acel care-i sănătos, de ce si-ar ruina fericita-i sănătate prin 
tristeţe? 

52. Priveliştea nedreptăţilor lumii acesteia nu trebuie sa ne descurajeze 

Când auziţi zicându-se ca biserica aceea "a apus", ca o alta este în "deriva" ca una este prada 
relelor fara leac, ca aceasta are pastor nevrednic, cealaltă drept conducător un om îndoielnic, 
mâhniti-va... 

Căci nu se pot suferi asemenea lucruri fara îndurerare. Mâhniti-va, dar puneţi întristării liman, în 
împrejurările când noi înşine ne aflam în greşeala - si avem socoteli de dat nu-i nici de trebuinţa 
si nici înţelept, ci foarte stricător, sa ne mâhnim, cu o tulburare prea mare. Cu atât mai mult, sa ne 
lăsam descurajaţi si doborâţi din pricina greşelilor săvârşite de alţii. 

Ca sa întemeiez împotrivirea la aceasta tristeţe ticăloasa si nepotrivita, iată ce va sfătuiesc sa mai 
faceţi. 

Când auziţi vorbindu-se despre mizeriile zilei, departati-va repede de aceste gânduri, cât mai 
degrabă, la gândul zilei groaznice a judecaţii, închipuiti-va în voi însiva tribunalul cel grozav, 
judecătorul cel ce nu poate fi cumpărat, prăpastia pedepselor, întunericul în care nu răzbate nici o 
lumina, întunecimea din afara, viermele otrăvit, lanţurile ce nu se pot sfărâma, scrâsnirea dinţilor, 
gemetele neîntrerupte. . . 

Judecătorul care va judeca atunci n-are trebuinţa nici de învinuitori, nici de martori, nici de 
arătări, nici de dovezi; el aduce la lumina, sub privirea păcătoşilor, toate lucrurile, asa cum au 
fost săvârşite. Atunci nu va fi nimeni care sa apere pe cel învinuit si sa-1 smulgă de la pedeapsa, 
nici tata, nici fiu, nici fiica, nici mama, nici ruda, nici vecin, nici prieten, nici apărător. 

Netrebnice darurile de bani, atotputernicia bogăţiei, slava puterii. Totul va fi împrăştiat ca 
pulberea scuturata de pe talpa. Singur, judecat potrivit faptelor, omul va aştepta hotărârea de 
iertare sau de osândire. 

Nimeni atunci nu va fi judecat pentru păcatele altuia, ci fiecare pentru ale sale. Adunaţi toate 
aceste privelişti, stârniţi în voi temerea de judecata, faceţi din ea un zăgaz împotriva mâhnirilor 
diavoleşti care-s ruina sufletului 

53. Nu trebuie niciodată să deznădăjduiţi de propria-ne mântuire şi nici de milostivirea 
dumnezeiască 

E partea unui suflet mărinimos de a nu se lăsa deloc abătut, de a nu deznădăjdui câtuşi de puţin 
în faţa multelor rele care-1 împresoară - de a nu se depărta întru nimic de Dumnezeu, ci prin 
rugăciuni repetate şi fără izbăvire, de a stărui până ce El va avea milă, aşa cum zice prea-fericitul 
David. 

Imbrâncindu-ne în deznădejde, diavolul caută să smulgă din inimile noastre nădejdea în 
Dumnezeu, singura ancoră temeinică, acest susţinător al vieţuirii noastre, care ne duce de mână 
pe drumul cerului - şi chezăşuieşte mântuire sufletelor aflate în cădere. 

"Prin nădejde - zice Pavel - am fost mântuiţi. .." Ca şi un lanţ trainic coborât ca din cer, nădejdea 
ne susţine sufletele. Ea atrage încetul cu încetul către cereştile înălţimi pe acei care se ţin bine 
„legaţi" de ea; ea ne ridică deasupra învolburărilor mizeriilor lumii acesteia. 

Cine slăbeşte şi se scapă din ancora aceasta sfântă, cade de îndată şi se îneacă. Cel rău ştie bine 
aceasta, când zăreşte că suntem zdrobiţi de gândul relelor noastre fapte, se arată şi adaogă acestei 
greutăţi gândurile deznădejdii, mai grele decât plumbul însuşi. Dacă le primim, este cu neputinţă 
să nu fim târâţi de îndată de această adăugire de greutate, desprinşi cu putere de lanţ şi aruncaţi 
în fundul ticăloşiei. . . 

Mulţi oameni, după ce au fost puşi jos şi depărtaţi de calea cea strâmtă a virtuţii, s-au ridicat atât 
de minunat, încât restul zilelor lor a şters ceea ce fusese mai înainte, primiră premiul, îşi puseră 
cununa, fiind aşezaţi printre învingători şi număraţi în obştea sfinţilor. 

Atâta vreme cât stăm în cuptorul plăcerilor, cu toate multele pilde de acest fel, lucrul ni se pare 
cu neputinţă. Dar de îndată ce-am făcut cei dintâi paşi ca să ieşim la lumină, lăsăm, treptat, 
înapoia noastră flăcările cele arzătoare şi drumul pe care-1 vedem deschizându-ni-se înainte ni se 
arată ca împrospătat de rouă - şi plin de uşurinţă. 

Trebuie să nu ne descurajăm - şi să nu deznădăjduim, cu privire la această întoarcere. La această 
întâmplare, de vei avea putere şi bunăvoinţă - şi bunăvoinţă şi putere multă îţi vei dobândi. 

Când cineva şi-a închis sieşi poarta pocăinţei, - când, ca să zic astfel, şi-a zidit uşa care duce la 
mântuire, cum va putea, stând afară, să facă ceva bun? Astfel că cel rău pune totul în lucrare ca 
să sădească acest gând în noi - căci, pe urmă, nu va mai avea voie, ca să ne biruiască, nici de 
efort, nici de trudă - la ce bun, dacă stăm căzuţi la pământ, doborâţi, şi nevrând a ne împotrivi? 

Cel ce va fi în stare a se desface din această legătură, îşi va lua din nou tăria şi nu va înceta, până 
la cea de pe urmă suflare, de a se împotrivi diavolului. De mii de ori doborât fiind, el se va ridica 
necontenit şi-şi va împovăra duşmanul. Acela care, dimpotrivă, este înlănţuit de gândurile 

deznădejdii, îşi nimiceşte propria-i putere şi cum va putea el să izbândească, să se împotrivească, 
fugind din faţa duşmanului?. . . 

Să nu ziceţi că toate acestea sunt cu privire numai la cei care s-au făcut vinovaţi de greşeli 
uşoare. Presupuneţi un om plin de toate stricăciunile; că acest om ar fi săvârşit toate greşelile 
care pot pune pe cineva afară din împărăţie - că nu fusese la început dintre cei necredincioşi, ci 
că, făcând parte dintre credincioşi, din cei plăcuţi lui Dumnezeu, ar fi ajuns în urmă stricat, 
desfrânat, poftitor, hoţ, beţiv, sodomist, batjocoritor - şi toate alte culpe pe care le voiţi. Chiar 
acestui om nu i-aş îngădui să deznădăjduiască, chiar de ar fi ajuns în cea de pe urmă bătrâneţe, 
cuprins de această stare de stricăciune tară de nume. 

Dacă mânia lui Dumnezeu ar fi o patimă, omul ar avea dreptate să deznădăjduiască, neputând 
stinge flacăra aprinsă de toate crimele lui. Dar patimile nu sunt cunoscute de Dumnezeu; chiar 
când el se răzbună şi pedepseşte, este fără mânie, plin de bunătate. Aşa că, se cade să avem 
temeinic curaj. Şi să fim încrezători în puterea pocăinţei. 

Deznădejdea nu are numai această tristă urmare de a ne închide porţile cetăţii cereşti, de a ne 
împinge spre multă trândăvie şi mult dispreţ - ea ne prăbuşeşte, aşadar, în rătăcirea cea 
diavolească. 

Diavolul însuşi nu a ajuns ceea ce este decât deznădăjduind la început - şi prăbuşindu-se, pe 
urmă, din deznădejde, spre vorbe şi fapte potrivnice mântuirii. 

Mânioşii, de îndată ce şi-au pierdut sănătatea duhului, nu se mai tem de nimic, nu se mai 
ruşinează de nimic, chiar de ar fi să se arunce în foc, în mare sau într-o prăpastie. 

Asemenea acei care-s cuprinşi de nebunia deznădejdii, ajung de nu mai poţi vorbi cu ei şi aleargă 
spre tot felul de păcate. Şi dacă moartea nu vine să pună capăt nebuniei lor, pornirii lor, ei înşişi 
îşi fac mulţime de rele. . . 

54. Despre prietenie 

Cu adevărat, prietenul credincios mângâiere este în viaţă. Ce n-ar fi în stare să facă un prieten 
adevărat? 

Câtă plăcere, câtă prisosinţă şi cât temei nu aduce el? 

Poţi descoperi atâtea comori, dar nimic nu preţuieşte cât un prieten adevărat. 

Să arătăm mai întâi bucuriile legate de prietenie. 

Vederea unui prieten îmbracă inima în sărbătoare şi o înfloreşte; te legi de el cu un lanţ 
care-ţi umple sufletul de o fericire nespusă; chiar numai aducerea-aminte despre el dă 
aripi gândului şi-1 înalţă. 

Vorbim despre prietenii buni, care sunt devotaţi şi jertfelnici. Vorbim despre acei care ard 
de prietenie... 

Dacă vreunul din voi are un prieten din aceştia, va recunoaşte că spun drept şi de l-ar vedea în 
fiecare zi şi tot nu s-ar sătura - şi-i doreşte ceea ce sieşi îşi doreşte. 

Ştiu pe cineva, care cerea sfinţilor să se roage mai întâi pentru prietenul său şi după aceea şi 
pentru sine. Atât de mare dar este un prieten adevărat, că de dragul lui, îţi sunt scumpe unele 
locuri şi unele vremuri. 

După cum un trup frumos sau o floare aleasă răspândesc o mireasmă în jurul lor, tot astfel 
prietenii lasă ceva din farmecul lor locurilor pe unde au trecut; aşa că, adesea, aflându-ne acolo 
fără ei, plângem şi suspinăm, aducându-ne aminte de vremea petrecută împreună. 

Nu putem arăta prin grai bucuria pe care ne-o dăruieşte întâlnirea cu prietenii, numai aceia o 
cunosc ca au încercat-o. 

Dacă un prieten ne porunceşte ceva, îi mulţumim, dacă stă la cumpănă, ne mâhnim. Nu e nimic 
din ce-i al nostru, care să nu fie şi al lor. Chiar de dispreţuim bunurile pământeşti - din pricina 
prietenilor noştri nu am vrea să părăsim lumea aceasta; ei ne sunt mai dragi ca lumina zilei. . . 

55. Despre dragoste 

Să cugetăm la tot binele ce s-ar săvârşi dacă dragostea ar fi stăpâni peste tot. . . 

N-ar mai fi trebuinţă de legi, de tribunale, de pedepse, de temniţe - şi de toate de felul acesta. 

Dacă toţi ar iubi şi ar fi iubiţi, nimeni nimănui n-ar face vreun rău. Ucideri, vrajbe, războaie, 
tâlhării, ruperi, zgârcenii, tot răul s-ar mistui. Chiar numele răutăţii n-ar mai fi. 

Dragostea are acest ascendent: în vreme ce altor merite li s-au adăugat şi unele defecte - sărăciei, 
mândria de a fi sărac; vorbirii alese, patima bolnăvicioasă a slavei; umilinţei, o mândră 
îndestulare lăuntrică -dragostea se detaşează de toate aceste neajunsuri; căci nimeni nu s-ar 
putea ridica împotriva a ceea ce iubeşte. 

Ca să apreciem virtutea dragostei, să presupunem că nu numai o fiinţă, ci că toată lumea iubeşte. 
Sau, mai degrabă - dacă vreţi - „presupuneţi" o fiinţă iubită şi una care iubeşte, dar care iubeşte 
cum trebuie să iubească. 

Fiinţa aceea va trăi pe pământ întocmai ca în cer; va gusta o pace netulburată, împletindu-şi mii 
de cununi, îşi va păstra inima neîntinată de ură, de mânie, de invidie, de trufie, de deşartă slavă, 
de năzuinţe ticăloase, de toată dragostea cea rea şi de toată stricăciunea. După cum sieşi nu ar 
vrea să-şi facă rău, tot asemenea altuia. Arhanghelul Gavriil va sta alături de ea - şi-o va 
întovărăşi pe pământ. 

Astfel este acela care are cu sine dragostea. Cel ce ar săvârşi minuni, cel a cărui cunoaştere ar fi 
desăvârşită, dar care n-ar avea dragoste, chiar de ar scula mii de oameni din morţi, la nimic de 
seamă nu va ajunge, despărţit fiind de toţi şi nu se va putea apropia niciodată din semenii lui. De 
aceea Domnul Hristos a zis că semnul dragostei desăvârşite pentru El, este dragostea aproapelui. 

Paiul mai degrabă s-ar împotrivi să nu fie ars de focul în care l-am aruncat, decât diavolul la 
flacăra dragostei. 

Dragostea e mai trainică decât un zid, mai tare ca diamantul; şi dacă am putea închipui un lucru 
şi mai tare încă, dragostea îl întrece şi pe acela în tărie. 

Nici sărăcia, nici bogăţia n-o biruiesc - iar de ar fi dragoste, n-ar fi nici sărăcie şi nici bogăţie 
peste măsură, ci numai foloasele amândurora. 

Din bogăţie am folosi bunăstarea, din sărăcie lipsa de grijă, fără să avem de îndurat temerea pe 
care-o dă sărăcia şi nici neliniştile pe care ni le dă bogăţia. Dar ce vorbesc eu despre foloasele 
dragostei? 

Să ne gândim cât e de bună ea însăşi, câtă bucurie ne prilejuieşte, în ce stare de vrajă ne ţine 
sufletul; acestea sunt însuşirile ei neasemuite. Celelalte înfăţişări ale virtuţii aduc cu ele unele 
îngreuieri: postul, cumpătarea, veghea sunt întovărăşite de invidie, de pofte, de dispreţ; 
dragostea, ea, în afară de folos, e întovărăşită de plăcere, fără împovărare; ca o albină harnică, ea 
culege de pretutindeni ce este bun şi-1 aşează în sufletul celui care iubeşte. 

Ea preface firea lucrurilor, cele mai grele sarcini le face uşoare şi plăcute, ea ne înfăţişează 
virtutea ca uşor de săvârşit, iar viciul mai amar ca orice. . . 

Să cugetăm: a cheltui se pare lucru supărător, dragostea îşi face din aceasta o plăcere. 

A vorbi de rău pe altul pare multora lucru dulce, dragostea îl găseşte amar, găsind dulce a vorbi 
bine de cineva. 

Nimic nu ne este mai plăcut decât să lăudăm pe cel pe care-1 iubim. De vedem pe cel pe care-1 
iubim săvârşind o greşeală, ne întristăm, dar chiar mâhnirea aceasta cuprinde în sine o 
dulceaţă. Lacrimile şi tristeţea dragostei sunt mai dulci decât bucuria şi râsul. Cei ce râd nu se 
uşurează, cât cei ce plâng pentru prietenii lor. 

Credinţa şi nădejdea sunt hărăzite să înceteze, când avem ceea ce credem, ceea ce nădăjduim. 
Este ceea ce Pavel arăta prin cuvintele: "Ţelul nădejdii pe care-1 vedem nu mai este ţel al 
nădejdii - cum să nădăjduim dar, ceea ce şi vedem?" sau: "Credinţa este adeverirea celor 
nădăjduite, dovada lucrurilor ce nu se văd". 

Aceste virtuţi vor trece când ţelurile lor s-au atins. Dragostea, dimpotrivă, se încălzeşte atunci, 
cât se poate de mult şi începe să ardă. Aceasta-i o nouă laudă adusă dragostei. 

Pavel nu se mulţumeşte numai cu aceasta, ci vrea cu dinadinsul să caute încă o laudă. S-a zis că 
dragostea este un mare dar, o cale aleasă către cer - s-a zis că, fără ea, celelalte daruri sunt 
zadarnice, îi înfăţişase icoana cu multe amănunte -acum el vrea s-o proslăvească şi altfel - şi să-i 
arate măreţia, ieşită din nepierirea ei. De aceea, a zis: "Acum, acestea trei rămân: credinţa, 
nădejdea şi dragostea; dar cea mai mare este dragostea". 

De ce, oare, dragostea este mai mare decât toate celelalte? Pentru că toate celelalte vor trece. . . 

56. Milostenia nu-i mai mult sau mai puţin merituoasă.după însemnătatea darurilor 

după însemnătatea darurilor 

Vă spun din nou aceea ce, adesea, v-am spus: nu după însemnătatea darurilor se măsoară 
milostenia, ci după duhul celui care dă. 

Ştiţi povestirea văduvei. Bine-i să pomenim mereu această pildă. Săracul, nu mai mult ca altul, 
nu va deznădăjdui de sine însuşi, având sub ochi pe această femeie care a dat cei doi dinari. Au 
fost şi de aceia care, când s-a ridicat templul, au adus în dar părul lor - şi nici aceştia n-au fost 
neţinuţi în seamă. Dacă şi-ar fi adus părul în vreme ce aveau acasă bani, ar fi fost blestemaţi 
-aducând însă singura bogăţie ce aveau, au fost primiţi. 

Dacă, în ce-1 priveşte, Cain a fost alungat, nu a fost din pricina puţinătăţii jertfei, ci pentru că 
aducea ce avea mai de prost preţ. "Blestemat - este scris - acela care are o vită întreagă, şi aduce 
jertfa stăpânului, una beteagă". Aceasta nu-i cu privire la cineva care nu aduce o jertfa întreagă, 
ci la acela care are una şi o cruţă. 

Cel ce n-are nimic, nici o ocară nu i se poate face, ba mai mult, poate fi răsplătit. Ce poate fi mai 
de puţin preţ ca două drahme, mai neînsemnat ca un păr sau un căuş de făină? Şi totuşi, aceste 
jertfe au fost tot atât de bine primite ca şi vitele şi banii. "Fiecare e bine primit după ceea ce are, 
nu după ceea ce nu are. .." - şi aiurea: "Fă binele pe care-1 poate face mâna ta". 

Aşadar, vă cer, să dăm cu inimă bună ce avem, pentru săraci. Fie că dăm puţin, noi vom primi 
aceeaşi răsplată ca şi aceia care dau mai mult - şi chiar mai mult decât aceia care dau mii de 
talanţi. în felul acesta, vom câştiga comorile cele fără de nume ale lui Dumnezeu. 

57. Furtul nu-i mai mult sau mai puţin grav după însemnătatea lucrurilor furate 

A fura, a dori lucrul altuia, este o greşeală tot atât de grea, fie că-i vorba de aur, fie că-i vorba de 
argint sau de altceva, în toate cazurile, ea provine de la aceeaşi înclinaţie. 

Cel ce a furat puţin nu se va da în lături să fure mai mult. Dacă prilejul îi lipseşte, aceasta nu 
depinde de el, ci de împrejurări. Săracul care nedreptăţeşte pe altul mai sărac decât el, nu se va 
da în lături să nedreptăţească pe altul mai bogat, dacă va putea. 

Nu voia lui, ci slăbiciunea este aceea care-1 opreşte de la aceasta. Cutare - se zice - care e mai- 
mare peste alţii fură avuţiile supuşilor lui. Iar tu - îmi spui - nu furi. . . Nu-mi spune că acela a 
furat mulţi talanţi de aur, iar tu numai zece dinari. 

Când a fost vorba de milostenie, am văzut că femeia care a dat doi dinari a avut tot atâta răsplată 
ca şi acei care dăduseră aur mult. De ce? Pentru că Dumnezeu preţuieşte duhul dăruirii, iar nu 
însemnătatea darului. Atunci, eşti de părere că în ce priveşte milostenia, Dumnezeu judecă în 
felul acesta şi că sărăcia nu-i o împiedicare de la răsplătire - oare, în ce priveşte zgârcenia, să nu 
fie la fel? 

Cum s-ar putea lămuri deosebirea? întocmai după cum femeia care a adus cei doi dinari a avut 
răsplata duhului ei bun - asemeni şi tu care ai ascuns cei doi dinari, nu eşti, oare, asemenea cu 
tâlharii cei mari? Voi zice, chiar dacă vă veţi mira, că în ce vă priveşte, sunteţi încă mai vinovaţi. 

Cel ce săvârşeşte păcatul curviei, fie cu nevasta regelui, fie cu aceea a săracului, este tot un 
curvar - fiindcă nu se judecă greşeala după rangul fiinţelor, ci după gândul ticălos al celui 
vinovat. 

Aşa-i şi în cele despre care vorbim. Voi zice chiar că curvia este mai grea dacă-i săvârşită cu cea 
dintâi femeie ieşită în cale, decât cu însăşi nevasta regelui. Căci la întâmplarea din urmă, vom 
afla şi chemările bogăţiei, ale frumuseţii, şi ale altora încă, iar dincolo, nimic din acestea. Aşa, că 
aş putea zice că vinovatul e încă mai curvar. 

Asemenea, aş zice, bucuros, mai beţiv celui care se îmbată cu un vin prost. Asemenea, mai 
lacom, celui care nu dispreţuieşte nici cele mai mici câştiguri. 

Cel ce fură mult ar dispreţui, poate, micile câştiguri; cel ce doseşte puţin n-ar dispreţui, desigur, 
pe cele mari; aşadar, el este încă mai hoţ. Cel ce nu dispreţuieşte argintul, cum, oare, are să 
dispreţuiască aurul? 

Aşadar, când ne vărsăm bănuiala asupra mai-marilor lumii, să facem bine să ne întoarcem asupra 
purtării noastre însăşi, şi vom afla că suntem mai vinovaţi ca ei de furt şi de zgârcenie, dacă cel 
puţin vom judeca nu după fapta săvârşită, ci după duhul ei, cum se şi cade să facem. . . 

58. Intenţia poate fi merituoasă, chiar când fapta nu-i urmează 

Să nu vă miraţi, dacă începându-mi vorbirea întru lauda sfântului Eustaţiu, i-am spus mucenic 
sfântului. 

El a murit de o moarte firească; cum, aşadar, este mucenic? 

Adesea v-am arătat că ceea ce face pe mucenic, nu-i numai moartea, ci, de asemenea şi intenţia. 

Cununa muceniciei nu-i împletită numai când întâmplarea vine după faptul voinţei ci adesea ea 
este răsplata faptului voinţei însăşi. Această desluşire a muceniciei nu-i de la mine. Pavel a dat-o, 
când a zis: "Eu mor în fiecare zi". Cum murim în fiecare zi? 

Cum e cu putinţă, cu un singur trup muritor, să primim moartea de o mie de ori? Mulţumită 
intenţiei -răspunde el - şi stând gata să pierim. 

La fel grăieşte şi Dumnezeu. Avraam nu şi-a umplut de sânge cuţitul, n-a înroşit altarul, n-a jertfit 
pe Isaac - şi totuşi jertfa lui a fost deplină. Cine o spune? Chiar cel care a primit jertfa: "Pentru 
mine, nu ţi-ai cruţat fiul". Şi, cu toate acestea, Avraam şi-a avut fiul viu şi 1-a întors acasă 
sănătos şi neatins - şi cum am putea, oare, spune că n-a fost cruţat? 

Este că - zice Domnul - eu nu judec jertfele de acest soi după cum se înşiră întâmplările, ci după 
duhul hotărârii luate. Mâna n-a jertfit, dar a jertfit voia, cuţitul n-a intrat în vâna copilului, gâtul 
n-a fost retezat, dar poate fi jertfă chiar fără să curgă o picătură de sânge. 

59. Aceeaşi faptă poate fi bună sau rea.după cum e săvârşită, cu bun sau rău 

Nu v-am spus, fără să mă fi întrebat, că folosirea pedagogică a înşelării nu se cade numai în 
război şi împotriva duşmanilor, ci şi în vreme de pace şi cu privire chiar la cei mai buni prieteni? 

Ea poate fi de folos, în adevăr, nu numai celor ce înşeală - ci şi celor înşelaţi. Ca să vă lămuriţi, 
mergeţi şi aflaţi un doctor - şi întrebaţi-1 ce mijloace foloseşte uneori ca să uşureze pe bolnavi de 
răul lor. 

Veţi afla că nu numai de mijloacele meşteşugului lor, ci că, adesea se foloseşte de înşelare - şi că, 
datorită ei, aduce sănătate bolnavilor. Se întâmplă că răutatea bolnavilor şi ciudăţenia pe care le-o 
dă boala să depărteze de la ei tămăduirile doctorilor, şi atunci aceştia sunt siliţi să-şi pună masca 
înşelării, ca să acopere ca şi pe scenă, ceea ce se petrece aievea. 

Şi nu numai cei care îngrijesc trupul, ci, de asemeni, cei care se îndeletnicesc cu bolile duhului 
folosesc temeinic astfel de tămăduiri, în felul acesta, Pavel a atras la sine mii şi mii de iudei; tot 
cu o asemenea intenţie a tăiat împrejur pe Timotei, el, care scria Galatenilor că Hristos nu era de 
nici un folos celor ce se tăiau împrejur. 

Şi tot pentru acelaşi temei se supunea Legii, el care socotea că dreptatea după Lege era pierdere, 
odată ce se ivise credinţa în Iisus Hristos. 

Mare este puterea înşelării, numai atât: să nu fie folosită cu gând rău. La această întâmplare nici 
chiar nu trebuie să-i spunem înşelare, ci mai degrabă îndemânare, potriveală, o adevărată artă de 
a găsi chipurile cum să ieşim din unele impasuri închise altfel, sau să îndreptăm greşelile 
sufletului. 

S-ar putea numi, cu drept cuvânt, înşelător, acela care se foloseşte de înşelare împotriva dreptăţii, 
şi nu acela care o săvârşeşte cu bună intenţie. Se întâmplă adesea că trebuie să înşelăm, ca astfel 
să facem o bună slujbă cuiva, în vreme ce, mergând pe calea dreaptă, să-i pricinuim cine ştie ce 
rău mare. 

60. O faptă e cu atât mai încărcată de merit, cu cât a fost săvârşită cu mai multă trudă 

Dar, oare, de ce stricăciunea-i încărcată de atâta plăcere, iar virtutea de-atâta trudă şi sudoare? Şi 
ce răsplată vi se va da dacă virtutea nu-i întovărăşită de trudă? 

Aş putea arăta de îndată o mulţime de oameni care, din firea lor, dispreţuiesc legăturile cu 
femeile şi care fug de ele ca de ceva dezgustător. Oare, vom zice că toţi aceştia sunt căşti? Le 
vom da cununi şi le vom striga meritele? De loc. 

Castitatea înseamnă să te stăpâneşti şi să biruieşti chemările poftelor trupeşti. Ca şi la război. 
Când lupta e încrâncenată, atunci prăzile sunt mai pline de strălucire şi nu când duşmanul dă bir 
cu fugiţii. 

Mulţi sunt trândavi de felul lor, vom zice de ei că sunt blânzi? Câtuşi de puţin. 

Pentru acelaşi cuvânt, Hristos deosebind trei feluri de fameni, a dat deoparte două feluri, 
nedându-le cunună, ci numai pe unii i-a lăsat să intre în împărăţie. 

Dar, de ce a fost astfel judecat că nu poate fi binele fără trudă? Aşa cugetă cei ce nu se gândesc 
decât la mâncare şi care şi-au făcut un dumnezeu din burta lor. Ca să vă daţi bine seama că o 
astfel de vorbire este ieşită din lenevie, ascultaţi-mă: împăratul doarme şi se îmbată. Generalul, 
cu preţul a grele trude, izbuteşte să câştige trofeele. A cui e izbânda? Cine se va bucura de 
roadele căpătate? Vedeţi că sufletul e mai simţitor la ceea ce s-a câştigat cu trudă? 

Pentru aceasta Dumnezeu a întovărăşit ostenelile cu virtutea, voind a statornici o legătură între 
virtute şi sufletul nostru. De aceea admirăm virtutea chiar când n-o săvârşim noi, în vreme ce 
dispreţuim stricăciunea chiar întovărăşită de plăcere. Şi dacă mă întrebaţi de ce nu admirăm pe 
cei buni din fire, ci, mai degrabă, pe cei care-s buni datorită voinţei lor, vă răspund că e drept să 
dăm acelora care trudesc, un pas înainte acelora care nu trudesc. 

61. O greşeală e cu atât mai grea, cu cât i s-a atras atenţia aceluia care a săvârşit-o 

Pedepsele păcatelor nu sunt aceleaşi, totdeauna. Sunt multe şi deosebite, după vremuri, după 
oameni, după ranguri, după învăţătură şi după alte şi alte lucruri. 

Ca să limpezesc mai bine ce am grăit, să luăm spre pildă un păcat, pofta trupească - şi vom vedea 
câte pedepse deosebite poate aduce, nu de acele închipuite, ci scoase de-a dreptul din Sfânta 
Scriptură. 

A săvârşit cineva pofta trupească mai înainte de Lege? Pedeapsa e una anumită, Pavel o spune: 
"Cei ce au păcătuit fără Lege, vor pieri fără Lege". 

A săvârşit cineva aceasta după venirea Legii? Va avea o pedeapsă încă şi mai grea: "Aceia - zice 
Pavel - care au păcătuit sub Lege, vor fi judecaţi după Lege". 

A săvârşit un preot aceasta? Din pricina stării lui, pedeapsa va fi încă şi mai grea. 



47 



In vreme ce celelalte fete (de făceau acest păcat) erau numai lepădate morţii, fetele de preoţi erau 
arse. Şi această orânduire a legiuitorului lasă să se înţeleagă, pe deasupra, ce pedeapsă îl aşteaptă 
pe preot de va fi săvârşit el însuşi păcatul acesta, căci dacă fiica unui preot din această pricină, 
trebuie a suferi o pedeapsă mai rea, cu cât mai mult preotul însuşi. 

O femeie bogată şi una săracă au săvârşit patima trupească? Şi aici este o deosebire. A păcătuit 
cineva după venirea lui Hristos? Dacă moare fără să fi aflat învăţătura, va fi pedepsit mai greu 
decât toţi cei din timpurile de mai înainte. Păcatul a fost săvârşit după baia botezului? Nimic nu 
poate uşura greşeala. Dacă acum, un preot a săvârşit păcatul? Iată răul cel mai mare. Vedeţi, 
aşadar, într-un acelaşi păcat, câte deosebiri! . . . 

O altă deose~bire încă trebuie cunoscută. "Cel ce ştie voia Domnului şi n-o face, se cade să fie 
aspru pedepsit". 

Păcatul aduce, aşadar, o pedeapsă mai mare, cu cât este săvârşit având înaintea lui multe pilde. 
Pentru aceea este scris: "Nu v-aţi pocăit, cu toate că aţi văzut, cu toate grijile ce-am avut de 
voi. . ." De aici imputările aduse Ierusalimului: "De câte ori am voit să strâng pe copiii tăi, şi n-ai 
voit..." 

62. Lăcomia nu poate fi ostoită 

Cu cât cel lacom câştigă, cu atât e mai sărac, căci cu atât e mai sărac cineva cu cât doreşte mai 
mult. 

Când avea o sută de talanţi, nu simţea sărăcia, nedorind decât o mie; dar când a ajuns şi are o 
mie, nu numai de o mie, cum era mai înainte, zice că are nevoie, ci de zece mii. Dacă spuneţi că-i 
plăcut, să doreşti fără a căpăta ceea ce doreşti, nu ştiţi, în chip ciudat, ce-i aceea plăcere. Aceea 
nu-i câtuşi de puţin o plăcere, ci un chin. 

Ca să ne dăm seama, să facem o asemuire. Când ni-i sete, n-avem noi plăcere să bem, pentru ca 
în chipul acesta să stingem setea? Şi plăcerea pe care o avem de a bea, nu vine de acolo că 
scăpăm de o tortură adevărată, care-i dorinţa de a bea? Pentru toată lumea, aşa este. . . Cineva a 
zis, cu dreptate, că oamenii lacomi sunt nişte hidropici. Hidropicii, al căror trup e plin cu apă, cu 
atât mai dornici de apă sunt. Asemenea e şi cu lacomii, încărcaţi de bogăţii, încă altele şi mai 
mari doresc. Temeiul e pentru cei dintâi că apa nu-i în părţile trupului în care ar trebui să fie, iar 
pentru ceilalţi, fiindcă dorinţa nu se aşează, în mintea lor, asupra unui lucru cuvenit. 

63. Urmările lăcomiei 

"Rădăcina tuturor relelor - zice Apostolul - este iubirea de arginţi". De aici, neînţelegerile, 
duşmăniile şi războaiele: de aici, certurile, jignirile, bănuielile , ofensele; de aici, uciderile, 
tâlhăriile, profanarea mormintelor. 

Din pricina lăcomiei oraşele şi satele, drumurile, pustietăţile, munţii, văile, colinele, totul, într-un 
cuvânt, e plin de sânge şi de crimă. Flagelul nu cruţă nici mările, lăcomia şi asupra lor şi-a 
purtat urgia, piraţii o populează şi necontenit pun la cale o nouă tâlhărie. Prin lăcomie, 

legile firii sunt răsturnate, îndreptarele sunt clătinate, chiar drepturile omului sunt 
sfâşiate... 

Ce pedeapsă vi s-ar cuveni când pentru a împodobi pietrele şi pământul casei voastre sau 
dobitoacele fără minte care nici nu înţeleg ce-i aceea împodobire, aruncaţi în mizerie pe fratele 
vostru, care a avut părtăşie cu voi la bunurile cele fără nume şi pe care Domnul 1-a cinstit cu ele? 

64. Bogaţii sunt răspunzători de decăderea celor săraci 

E o nebunie, o adevărată sminteală, să umpli lăzi întregi cu veşminte şi să te uiţi cu nepăsare la o 
fiinţă făcută după chipul şi asemănarea lui Dumnezeu, goală, tremurând de frig, abia mai putând 
să se ţină pe picioare. 

"Dar sunt o prefăcătorie, acest tremur şi această slăbiciune..." Şi ce? Nu vă temeţi că 
aceste vorbe vor aprinde fulgerul şi-1 voi trimite din înaltul cerului asupra capetelor voastre? 
Dacă nenorocitul acesta se preface aşa, o face de nevoie şi de mizerie, din pricina cruzimii 
voastre, a neomeniei voastre, care aduc asemenea prefăcătorii şi care nu se înclină deloc 
spre milostivire. Cine va fi atât de ticălos, atât de împietrit, dacă nevoia nu l-ar împinge, de a 
avea o purtare aşa de ruşinoasă, de a te lăsa lovit şi batjocorit, pentru o bucată de 
pâine? 

Prefăcătoria cerşetorului este, într-un fel, un crainic care strigă peste tot locul neomenia voastră. 

Rugăminţile lui, plângerea lui, cuvintele de îndurare, gemetele, lacrimile, lui de toată ziua, nu pot 
să-i aducă nici măcar hrana zilnică. Poate că pentru aceasta a închipuit el, şmecheria aceasta, a 
cărei greşeală şi necinste sunt mai mult ale voastre decât ale lui. El e îndreptăţit la milă, pentru 
că-i doborât atât de jos de nevoie, dar noi, noi merităm mii de pedepse, pentru că am adus pe cei 
lipsiţi la asemenea stare. 

Dacă ar fi uşor să ne înduioşăm, niciodată un sărac nu ar ajunge la o asemenea prefăcătorie. . . 
Sunt săraci cu puţină simţire şi nătângi, care nu vor să sufere de foame, care sunt gata a suferi 
orice, numai de foame nu. Adeseori s-au înfăţişat vouă cu mişcări şi vorbe de rugare, dar n-au 
căpătat nimic. Lăsându-se, aşadar, de rugări, se iau la întrecere, din vina voastră, cu şmecherii. 
Iar voi, în vremea aceasta sunteţi acolo, de faţă, râzând şi admirând, vă faceţi ceas de bucurie din 
nefericirea altuia, în vreme ce, firea omenească, aceea care-i şi a voastră, se necinsteşte. 

Ce-ar putea face mai mult un crud diavol? 

65. Bogăţiile trebuie împărţite 

Aşadar, să nu ziceţi: Cheltuiesc ce este al meu, mă bucur de lucrul meu. Nu de aceea ce este al 
vostru, ci de ceea ce este al altuia. Al altuia, pentru că voi îl vreţi aşa, căci voia lui Dumnezeu ar 
fi ca bunurile ce v-a încredinţat pentru fraţii voştri să devină ale voastre cu adevărat. Iar bunurile 
altuia pot să devină ale voastre dacă le cheltuiţi pentru altul, iar dacă le cheltuiţi numai pentru 
voi, ceea ce vedeţi al vostru este al altora. 

Pentru că-i daţi o folosinţă neomenoasă, pentru că ziceţi: "Am dreptul să cheltuiesc pentru 
propriile mele plăceri aceea ce-i propriu al meu"; şi tocmai pentru aceasta zic că aceste bunuri nu 
vă aparţin. Ele sunt, în egală măsură, ale voastre şi ale semenului vostru, după cum soarele, aerul, 
pământul - şi toate celelalte, în viaţa noastră trupească, este o slujbă a trupului întreg şi slujba 
fiecărui mădular în parte. 

Vrea fiecare din aceste mădulare să se folosească numai pentru ele, îşi pierde propria lui tărie. 
Aşa ceva se întâmplă cu folosirea bogăţiilor. Stomacul va zice oare: Fiindcă am primit hrana, iată 
c-o păstrez toată pentru mine? Feriţi-vâ a ţine o astfel de vorbire când e vorba de bogăţie. 

Rostul celui care primeşte este de a împărţi. Ar fi din partea stomacului o nechibzuinţă şi un 
pericol să păstreze pentru sine toată hrana primită şi a nu o mai împărţi întregului trup. 
Asemenea, este o răutate din partea celor bogaţi, care-i pierde, pierzând şi pe semenul său, aceea 
de a ţine numai pentru ei ceea ce au. Ochiul primeşte toată lumina, dar n-o ţine numai pentru el, 
ci cu ea luminează trupul întreg, căci atâta vreme cât îi este dat să fie ochi, nu-i este în fire să 
păstreze totul pentru el. 

Urmaţi aceste pilde: nu păstraţi numai pentru voi ceea ce vi s-a încredinţat - ar fi aceasta ceva 
stricător pentru toţi, pentru alţii, ca şi vouă înşivă. Ceea ce am zis aici nu-i cu privire numai la 
mădularele trupului. Cel ce lucrează cu fierul, de n-ar vrea să se folosească şi alţii de ceea ce ştie 
el să facă cu fierul, repede s-ar ruina şi, dimpreună cu el, întreaga industrie. Cizmarul de 
asemenea, agricultorul, brutarul - şi fiecare din cei ce se îndeletnicesc cu vreo meserie de acestea 
trebuincioase, de nu vor vrea să facă părtaşi şi pe alţii la îndeletnicirea lor, se prăpădesc repede, 
laolaltă cu ceilalţi. 

66. Bunurile noastre nu ne sunt date decât cu împrumut 

N-aţi primit bunurile ca să le cheltuiţi în desfătări, ci pentru a le hărăzi milosteniei. 

Credeţi că sunt ale voastre? Sunt ale săracilor, iar voi sunteţi păstrătorii, chiar atunci când le 
stăpâniţi de pe urma unei munci cinstite sau prin moştenire. Dumnezeu n-ar fi putut să vi le 
răpească? El nu face aceasta, tocmai ca să vă dea prilejul de a fi mărinimoşi faţă de cei lipsiţi. 

Iar dacă Dumnezeu, în marea lui bunătate, v-a poruncit să daţi ca şi cum ar fi din al vostru, 
credeţi, oare, că într-adevăr şi daţi din al vostru? Dacă daţi nişte bani cu împrumut cuiva, pentru 
ca acela, folosindu-i, să tragă un profit, nu veţi zice că banii împrumutaţi sunt ai lui. 

Tot aşa, Dumnezeu v-a încredinţat bogăţiile, ca să câştigaţi cerul. Nu întoarceţi, aşadar, această 
mare bunătate într-o nerecunoştinţa. Gândiţi-vă cât era de dorit să fi putut, după botez, să aflăm 
mijlocul de a şterge păcatele; dacă Domnul n-ar fi zis "Săvârşiţi milostenia", câţi ar fi spus: 
"Placă cerului, că dând bani, ne scăpăm de relele ce vor veni?" Ci aceasta este cu putinţă şi noi 
nu pregetăm să o facem. Dar eu dau! Ce dai? N-aţi dat până acum nici cât a dat femeia văduvă, 
nici jumătate, nici chiar o parte cât de mică. 

Iar cea mai mare parte din averea voastră o risipiţi în cheltuieli zadarnice, în ospeţe la care vă 
îmbătaţi şi în care vă lepădaţi cine ştie căror rele stricăciuni. Faceţi poftiri - şi sunteţi poftiţi. 

Cheltuiţi, şi puneţi şi pe alţii să cheltuiască, - aşa că o îndoită pedeapsă vă aşteaptă, pentru ce 
faceţi - şi pentru ce faceţi pe alţii să facă! . . . 

67. Folosul obştesc ai săracilor 

Avem nevoie, în împrejurările vieţii, de un altul mai mic ca noi. Este o nevoie atât de neînlăturat, 
încât chiar cel mai bogat dintre oameni nu-i scutit de această dependenţă şi nu se poate lipsi de 
cel mai sărac. 

După cum cei lipsiţi siliţi sunt să ajungă la mâna celor bogaţi, tot aşa cei bogaţi nevoie au de cei 
lipsiţi, încă şi mai mult. 

Ca să dovedim aceasta, să presupunem, de vreţi, două oraşe, unul locuit numai de bogaţi, 
celălalt, numai de săraci. Că în cel dintâi nu se află nici un sărac, iar în cel de-al doilea, nici un 
bogat. Poporul din fiecare să fie bine ales - şi să vedem care din ele îşi va putea ajunge sieşi mai 
bine. 

Iată: în oraşul bogaţilor nu se va găsi zidar, tâmplar, cizmar, brutar, fierar, cultivator, şi nici un 
lucrător de orice fel. Ce bogătaş ar primi să aibă una din aceste îndeletniciri, atunci când chiar cei 
care se îndeletniciseră odinioară cu ele nu mai pot face o asemenea grea muncă, după ce s-au 
îmbogăţit! ... Şi atunci, oraşul cu bogaţii cum o va duce? Veţi zice: Bogaţii vor da bani celor 
săraci ca să cumpere de la ei produsul industriei lor. Dar atunci înseamnă că ei nu-şi ajung loruşi, 
şi au nevoie de alţii. Dar cum îşi vor clădi case? Le vor cumpăra gata făcute? Asta nu se poate, 
însăşi firea lucrurilor se împotriveşte la aceasta. Vor trebui, aşadar, să cheme lucrători la ei, 
ceea ce făcând, vor călca în picioare legea pe care am statornicit-o, vă aduceţi aminte, la început, 
când am spus că în oraşul lor nici un sărac nu va locui. 

Nevoia, fie că vrem, fie că nu, ne sileşte să chemăm pe săraci în oraş. De unde se arată că, fără 
săraci, un oraş nu-şi poate ajunge sieşi. Oraşul despre care vorbim, de n-ar vrea să-i primească, ar 
înceta de a mai fi un oraş şi ar pieri. El, aşadar, nu-şi va ajunge sieşi - trebuie să primească pe 
săraci la el acasă, ca pe unii care îl salvează. 

Să vedem acum, dacă oraşul locuit de săraci, în lipsă de bogaţi, ar trece printr-o asemenea 
încurcătură. Deloc. Ca să clădeşti o casă, nu-i nevoie nici de aur, nici de argint, nici de 
mărgăritare, ci să ştii cum s-o faci şi să ai mâini şi nu cine ştie ce fel de mâini, ci mâini 
bătătorite, cu degetele întărite; mai ai nevoie de putere, de lemn şi de pietre. Ca să-ţi faci un 
veşmânt, aurul şi argintul de prisos sunt. Ceea ce trebuie sunt iarăşi mâini, pricepere, femei care 
să ţese. Iar pentru a munci, pentru a cultiva pământul, de bogaţi sau de săraci este nevoie? Vădit, 
de săraci. Dacă-i vorba de bătut fierul sau de altă îndeletnicire a mâinii, tot cei mici sunt 
totdeauna cei mai de trebuinţă. Unde se face simţită nevoia de cei bogaţi? 

68. Puterea milosteniei 

Mare lucru-i milostenia. . . 

De aceea, Solomon zicea: "Omul e mare, omul milostiv e nepreţuit. .." 

Milostenia are aripi mari, ele străbat văzduhul, depăşesc luna, străbat prin razele soarelui şi se 
ridică până în înaltul cerului. Nici acolo nu se opresc. Depăşesc cerul. Lasă în urmă legiunile de 
îngeri, carele arhanghelilor şi toate puterile cele înalte, nu se opresc decât la picioarele 
tronului împărătesc. 

Scriptura însăşi vă învaţă când spune: "Corneliu, rugăciunile şi milostivirile tale s-au 
ridicat până la faţa lui Dumnezeu..." Până la faţa lui Dumnezeu, aceasta înseamnă: Dacă 
ai săvârşit multe greşeli, dar ţi-ai făcut apărător milostenia, nu te teme; nici o putere de sus nu i 
se împotriveşte, ea cere ce i se datorează, ţinând în mână zapisul datoriei, însuşi Stăpânul a grăit: 
"Ceea ce aţi făcut pentru unul din aceşti mici ai Mei, Mie mi-aţi făcut". Oricare ar fi greşelile 
voastre, milostenia le precumpăneşte pe toate. 

Nu înţelegeţi voi, în Evanghelie, pilda celor zece fecioare? Nu vedeţi, oare, cum cele care nu 
făcuseră milostenia, cu toate că erau părtaşe fecioriei, rămaseră afară din odaia nunţii? 

"Este scris, erau zece fecioare, cinci nebune, cinci înţelepte", cele înţelepte aveau untdelemn, 
cele nebune nu şi li se stinseră acestora, candelele. 

Focul înfăţişează fecioria, untdelemnul, milostenia. Şi după cum focul se stinge dacă 
untdelemnul nu-1 hrăneşte picătură cu picătură, tot aşa se stinge fecioria, dacă milostenia nu-i 
ţine tovărăşie. "Daţi-ne untdelemn din candelele voastre". Şi cele înţelepte răspunseră: "Nu 
putem să vă dăm, de teamă că nici noi, nici voi nu veţi avea. . . Mergeţi şi cumpăraţi de la cei care 
vând..." 

Cine-s negustorii care vând untdelemnul acesta? Cerşetorii care stau la uşa bisericilor ca să fie 
milostiviţi. Şi cu ce preţ? Cu acel pe care-1 vreţi. Nu hotărăsc cât, ca să nu-mi scoateţi în faţă 
lipsa voastră. Daţi, spre a cumpăra, atât cât aveţi la îndemână. 

Aveţi un dinar? Cumpăraţi cu el cerul, nu fiindcă cerul se poate cumpăra cu preţ mic, ci fiindcă 
Stăpânul e milostiv oamenilor. 

N-aveţi un dinar? Daţi un pahar cu apă proaspătă: "Celui ce va da în numele Meu la unul din 
aceşti prea neînsemnaţi fraţi ai mei un pahar de apă proaspătă ca să-i ostoiască setea, să nu-i fie 
teamă că-şi va pierde plata". 

Cerul se cumpără, cerul se câştigă - şi noi nici nu vrem să ştim de aceasta! . . . 

Daţi o pâine şi câştigaţi raiul - daţi puţin şi veţi căpăta mult; daţi lucruri pieritoare şi veţi primi în 
schimb din cele fără pieire, daţi din cele ale putreziciunii şi veţi avea din cele ale neputreziciunii. 

Dacă ar fi un iarmaroc şi preţurile ar fi scăzute, fiind prisos de mărfuri şi multe din ele s-ar vinde 
pe nimic, nu aţi face avere şi n-aţi da deoparte toate celelalte treburi ale voastre ca să profitaţi de 
prilejul acesta? 

Aşadar când e vorba de lucruri ce se trec, arătaţi atâta pornire zeloasă, iar când e vorba să 
cumpăraţi veşnicia, atâta delăsare, atâta lenevire! . . . 

Daţi celui sărac, şi chiar de nu veţi deschide gura, mii de guri şi vă vor lua partea, milostenia 
care-i răscumpărarea sufletului. Şi nu-^mi vorbiţi de lipsa voastră, văduva care era nici se poate 
mai săracă, dădu găzduire lui Ilie, aşa că lipsa ei nu a fost nici o împiedicare. Ea 1-a primit cu 
mare bucurie şi astfel a cules roadele pe care le merita - şi a secerat snopul milosteniei. 

Poate unul din noi îmi va zice: "Dă-mi pe Ilie". De ce cereţi pe Ilie? Eu vă dau pe stăpânul lui 
Ilie -şi nu-1 hrăniţi. De aţi fi întâlnit pe Ilie, aţi fi făcut altfel? Hristosul, Stăpânul a toate, a zis: 
"Ceea ce aţi făcut unuia din aceşti prea neînsemnaţi fraţi ai Mei, Mie mi-aţi făcut. .." 

Cugetaţi la Hristos, chemând pe alesul Său, în ziua judecăţii, de faţă fiind îngerii şi toate puterile, 
zicând: "Acela, pe pământ m-a găzduit, acela m-a încărcat de binefaceri, acela m-a primit, când 
străin am fost". 

Şi mai gândiţi-vă la temeiul vostru înaintea îngerilor, la izbânda de care vă veţi bucura în faţa 
neamurilor cerului. Cel pe care Hristos îl va mărturisi, cum oare, temeiurile lui nu-1 vor pune pe 
deasupra îngerilor? Aşadar, lucru mare este milostenia, fraţii mei. S-o îmbrăţişăm; nimic n-o 
ajunge, ea este în stare să şteargă toate greşelile, în stare de a îndepărta judecata. . . 

69. Milostenia trebuie făcută din plin şi cu bucurie 

Nu-i de ajuns să săvârşim milostenia. Trebui s-o săvârşim din plin şi fără părere de rău. Fără 
părere de rău este puţin spus, ci cu bucurie, cu grăbire. Fără părere de rău şi cu bucurie nu sunt, 
într-adevăr, acelaşi lucru. 

In una din epistolele către Corinteni, Apostolul punea accent pe această învăţătură, îndemnând pe 
credincioşi la cât mai mare deplinătate, zicea: "Cine seamănă slab, va culege slab. Cine seamănă 
în binecuvântări, în binecuvântări va şi culege. . ." Şi ca să îndrumeze băgarea de seamă, adăuga: 
"Fără părere de rău şi nu de nevoie. .." 

Trebuie, când săvârşeşti milostenia, să se împlinească două condiţii: deplinătate şi bucurie. 

De ce vă jeluiţi când daţi săracilor? De ce să fiţi întunecaţi când săvârşiţi faptele milei 
lepădând, în felul acesta, de la voi roadele unei bune fapte? 

De vă supăraţi, nu mai sunteţi milostivi, ci aspri şi neomenoşi. De vă supăraţi, cum veţi ridica pe 
fratele vostru aflat în necaz? Socotiţi-vă fericiţi, chiar când îi daţi cu bucurie, căci nimic nu pare 
oamenilor mai ruşinos decât de a primi de la semenii săi. Aşa că dacă nu îndepărtaţi orice urmă 
de regret prin marea bucurie pe care o arătaţi, dacă nu faceţi să se vadă că voi preţuiţi mai mult a 
primi decât a da, departe de a ridica pe cel căruia-i daţi, îl veţi doborî mai mult. De aici vorbele 
Apostolului: "Daţi cu bucurie! ..." 

Cine poate fi întunecat, când capătă împărăţia? Cine se poate da întristării, când îşi capătă 
iertarea greşelilor? Nu fiţi aşadar cu băgare de seamă la banul pe care-1 daţi, ci la aceea ce el vă 
aduce în schimb. 

Semănătorul, cu bucurie aruncă sămânţa, cu toate că nu ştie ce va culege. Cu atât mai bucuros se 
cade a fi acela care, în chip de ogor, cultivă cerul. 

Dacă daţi cu bucurie, daţi mult, dând puţin; de daţi mult cu întristare, acest mult îl micşoraţi. 
Numai aşa văduva care şi-a dat cei doi dinari, a întrecut cu mult pe cei cu talanţii. Ea dădea cu 
deplinătate de suflet. Dar dacă cineva e sărac - şi se despoaie de tot ce are, cum va face aceasta 
cu dragă inimă? întrebaţi pe văduvă, ea are să vă înveţe modul: veţi afla că mâna zgârcită nu-i 
urmarea sărăciei. Căci se poate fii mărinimos fiind sărac şi bogat fiind, să fii mână zgârcită. . . 

70. Cum trebuie să facem milostenia 

Cel ce vrea să dea dovadă de omenie nu trebuie să ceară socoteală altora de cum îşi duc viaţa, ci 
trebuie numai să îndestuleze nevoia, să vindece lipsa. Nevoia, lipsa, iată ce trebuie să vă grăiască 
vederea unui sărac, nu-i cereţi mai mult. 

Fie el cel mai râu dintre oameni, dacă n-are hrana care-i trebuie, să punem un capăt foamei lui! . . . 

Aceasta ne-a poruncit Hristos, când a zis: "Fiţi asemeni Tatălui vostru din ceruri, El răsare 
soarele Lui şi peste cei buni şi peste cei răi şi lasă să cadă ploaia Sa şi peste cei drepţi, şi peste 
cei nedrepţi". 

Omul milostiv este un adăpost pentru toţi cei în lipsă, dar acest adăpost primeşte pe toţi cei care 
s-au rătăcit şi-1 apără de alte primejdii. 

Buni sau răi, oricine ar fi acei ce se află în primejdie, el îi primeşte în adăpostul său. Aşadar voi, 
când vedeţi pe cineva care-i primejduit de sărăcie, nu-1 judecaţi, nu-i cereţi socoteală, ci puneţi 
mâna şi-i sfârşiţi necazul. 

De ce să vă faceţi încurcături? Dumnezeu v-a scutit de orice cercetare amănunţită. 

Alt lucru-i a judeca, alta-i lucrarea milei. 

Milosteniei i se zice aşa, pentru că o facem şi celor nevrednici. Pavel ne pofteşte la aceasta, când 
zice: "Nu vă descurajaţi de a săvârşi binele, mai deosebit către cei ce vă sunt aproape prin 
credinţă..." 

Dacă vom cerceta pe cei nevrednici, nici chiar cei vrednici nu vor mai vrea să vină, de bunăvoie, 
spre noi, să ne ceară; şi, dimpotrivă, dacă dăm chiar celor nevrednici, cei ce sunt vrednici de milă 
şi cumpănesc nevrednicia celorlalţi, vor veni la noi. 

Aşa s-a petrecut cu preafericitul Avraam. Nu cerceta prea aspru pe trecători -şi iată că într-o zi îi 
fu dat să primească nişte oaspeţi, care nu erau cu mult mai prejos decât nişte îngeri. 

Să ne asemuim lui şi totodată şi lui Iov, care cobora din el şi care zicea: "Uşa mea deschisă-i 
orişicui". Nu deschisă unuia şi închisă altuia, el o lasă deschisă tuturor, fără deosebire. Să facem 
la fel, vă rog, fără să mai săvârşim cercetări zadarnice. . . 

71. împăcarea între cele două cuvinte ale Sfântului Pavel 

Pavel a dojenit adesea pe leneşi şi-a zis: "Cel ce nu munceşte, să nu mănânce!" Dar nu s-a oprit 
aici, ci a adăugat: "Cât despre voi, nu osteniţi a săvârşi binele!" 

Iată lucruri - veţi zice - potrivnice unul altuia. Dacă porunceşti ca aceşti oameni să nu mănânce, 
cum ne poţi îndatora să facem milostenia? 

Când Sfanţul Pavel zice: "Cine nu munceşte, să nu mănânce!" el grăieşte către leneşi. Nouă ne 
spune dimpotrivă: "Nu osteniţi a săvârşi binele!" 

Tot aşa facem în viaţa noastră casnică. Când doi se află în nepotrivire, îi luăm pe fiecare, aparte, 
şi le dăm sfaturi opuse. Adesea dacă un dascăl a asuprit pe un şcolar, tatăl acestuia îl ţine de rău 
în ascuns, zicându-i: "Nu fii atât de aspru, nu fii atât de tare. .." Dar copilului, dimpotrivă, îi zice: 
"Chiar de te-ar asupri pe nedrept, suferă" - lucrând astfel prin mijloace opuse să capete acelaşi 
bun rezultat. 

Tot astfel, Pavel spunea cerşetorilor sănătoşi, ca să-i îndemne la lucru: "Cine nu munceşte să nu 
mănânce!" - şi celor ce sunt nehotărâţi în a face milostenie, ca să-i hotărască: "Ci voi, nu osteniţi 
a săvârşi binele!..." 

72. Nu certaţi pe cei săraci pentru nelucrarea lor 

De ce - va zice careva - Pavel, scriind către Tesaloniceni a alcătuit această lege: "Cine nu 
munceşte, să nu mănânce?" Ca înşivă să înţelegeţi acest îndreptar - şi să împliniţi vorbele 
apostolului nu numai săracului, ci încă şi vouă înşivă. Voi grăi, oare, un lucru nepotrivit şi 
izbitor? 

Vă veţi supăra, ştiu - totuşi voi grăi - nu ca să jignesc ci ca să îndreptez, de aceea grăiesc. 

Ţinem de rău pe săraci pentru nelucrarea lor, care, de multe ori, poate fi acoperită de iertare - şi 
noi, noi aceştia ne îndeletnicim adesea cu nişte lucruri cu mult mai proaste decât nelucrarea 
însăşi. Dar - veţi zice - eu am averea mea. Atunci, pentru că acest om este sărac şi născut din 
săraci, pentru că n-a avut părinţi îndestulaţi, e drept să moară? Tocmai pentru aceasta e vrednic 
de milă şi îndurarea celor care sunt îndestulaţi. 

Vă petreceţi adesea vremea la teatru, la adunări, la întruniri, unde nu-i nimic foloselnic, aveţi 
câtime nesocotită de vorbiri ticăloase, fără să fiţi încredinţaţi că faceţi în felul acesta, vreun rău 
sau că sunteţi trândavi. Şi când acest nenorocit, acest uitat, îşi petrece ziua cerând, plângând, 
suferind tot soiul de necazuri, voi îl judecaţi, îl târâţi în faţa tribunalului, îi cereţi socoteală! Sunt 
acestea, simţăminte omeneşti? 

Dar - ziceţi - nimic mai fără ruşinare ca un sărac. De ce - vă rog - pentru că vine, strigând, după 
voi? 

Vreţi să vă vădesc că noi depăşim neruşinarea săracilor şi că o ducem până la cea mai de pe urmă 
măsură? Aduceţi-vă aminte ce se petrece, adesea, în vremea postului, la masa de seară. Chemaţi 
slujitorul care vă serveşte şi, dacă vi se pare că vine prea încet, răsturnaţi toate, daţi din picioare, 
ocărâţi, - toate acestea din pricina unei mici întârzieri. Şi ştiţi, totuşi bine că de nu aveţi de îndată 
mâncarea pe masă, o veţi avea curând. Aşa că, atunci când pentru o nimica toată vă purtaţi 
nedrept, găsiţi că aceasta nu-i neruşinare, iar când cel sărac se teme şi tremură pentru pricini cu 
mult mai grele (căci de ceea ce-i lui teamă, nu-i că va avea de suferit o întârziere, ci fiindcă 
suferă de foame) îl socotiţi îndrăzneţ, neruşinat, obraznic - şi alte denumiri mai jignitoare. 

Nu-i aceasta culmea neruşinării? Dar noi nu cugetăm la acestea - şi de aceea găsim că săracii 
sunt neobrăzaţi. Dacă vom cerceta propria-ne purtare şi vom asemui-o cu a lor, vom vedea că nu- 
i atât de greu să-i suferim. 

Cerşetorul acesta este un prefăcut - ziceţi. Cum? Pentru o bucăţică de pâine, pentru un veşmânt, 
îi ziceţi înşelător? Dar el vinde de îndată ceea ce-i daţi. Dar voi, chivernisiţi totdeauna bine ceea 
ce aveţi? (. . .) Ci noi, când auzim pe vreunul din ei jeluindu-se cu glas mare, când îl vedem 
ridicându-şi ochii la cer, cu părul învălmăşit, acoperit cu zdrenţe, de îndată îi şi zicem înşelător, 
prefăcut, mincinos. 

Nu ne e ruşine? Cui zicem înşelător? 

Nu daţi nimic, dar nu mai învinuiţi pe acest om. El are şi se face că nu are. Aceasta vă învinuieşte 
pe voi, nu pe el. El ştie că are de-a face cu fiinţe crude, şi, că prin cuvinte miloase, pe nimeni nu 
va înduioşa şi, de aceea e silit să-şi ia un veşmânt încă şi mai ticălos, ca să vă înmoaie. 

Dacă cineva ne iese înainte să ne ceară - şi-i îmbrăcat mai cuviincios, zicem: Iată un înşelător, se 
înfăţişează aşa ca să ne facă să credem că-i din bună familie, iar dacă altul se arată într-o 
înfăţişare ticăloasă, noi iar îl ţinem de rău. . . Ce-i de făcut, atunci? 

73. Folosul dojenirilor tainice 

M-aţi auzit ieri slăvind tăria rugăciunii şi dojenind, fără a spune vreun nume, pe acei care se 
roagă cu trândăvie. 

Cei ce aveau cugetul că sunt fierbinţi, am avut pentru ei lăudarea rugăciunii - şi laudele mele i-au 
făcut încă mai fierbinţi. 

Cei care aveau cugetul că-s trândavi, au luat pe socoteala lor dojana şi s-au despuiat de lenevie. 
Nu-i cunosc nici pe unii, nici pe alţii - şi necunoaşterea aceasta li-i deopotrivă de utilă tuturor. 

Cum, vă voi spune. Cel ce m-a auzit făcând lauda rugăciunii, şi-şi dădea seama de ardoarea lui, 
de-ar fi avut numeroşi martori ai lăudării ce i se făcea şi lui, ar fi alunecat în trufie. Primind 
lăudarea în taină, el e la adăpost de orice cădere. De partea lui, cel ce se ştia că-i lenevos, s-a 
folosit de această dojenire, ca să se îmbunătăţească, fără ca nimeni să afle de dojana ce primea. 
Şi aceasta nu-i lucru puţin pentru el. Grijulii cum suntem de părerea altora, ne silim să ne 

îmbunătăţim, atâta vreme cât socotim că viciile noastre sunt necunoscute; s-au arătat ele în faţa 
tuturor, am pierdut reazimul care ni-1 dădea taina - şi neruşinarea şi neobrăzarea noastră cresc. 

Rănile dezgolite, atingându-se necontenit aerul rece de ele, se agravează. Aşa şi sufletul păcătos, 
de-1 vei mustra, pentru greşelile lui, pe faţă, se face mai neruşinat. Ca să depărteze primejdia 
aceasta, predica ne tămăduieşte în taină. 

74. Cum să facem mustrările 

Iată, mergeţi la omul acela, care trăieşte în neregulă cu o femeia. . . Mustrarea voastră fie aşa. . . 

Mai întâi aduceţi-i laudă pentru cele bune ale lui. Spălaţi-i, ca să zic aşa, rana, cu aceste laude, ca 
şi cu o apă călduţă, spre a-i micşora umflătura. Spuneţi-i că înşivă nu sunteţi decât un biet om, 
învinuiţi firea cea obişnuită a oamenilor, arătaţi-i că toţi trăim în păcat, cereţi-i iertare pentru că 
v-aţi luat o însărcinare peste puterea voastră, adăugând că dragostea îşi ia povara de a îndrăzni 
toate. 

Aduceţi apoi, sfatul vostru, nu pe glas de poruncă, ci ca un frate. Când, prin mijloacele acestea, 
veţi fi micşorat rana, când veţi fi înmuiat mai dinainte durerea ce va veni, din pricina tăieturii 
mustrării ce-i veţi face, când vă veţi fi cerut, cu stăruinţă, iertare şi veţi fi rugat pe fratele vostru 
să nu se tulbure; când, mulţumită acestora, veţi fi înlănţuit într-un fel pe suferind, daţi-i lovitura, 
nici cu prea multă tărie, dar nici prea cu moliciune, ca nu cumva el, fie să nu se dea deoparte, fie 
să nu ţină socoteală de ea. 

De nu veţi lovi drept, nimic nu faceţi - de loviţi prea tare, voi sunteţi pricina că el se va răzvrăti. 
De asemenea, când, spre isprăvire, ajungeţi la reproşuri, amestecaţi-le cu laude - şi cum fapta lui, 
în ea însăşi, nu dă prilejul (traiul cu acea femeie în felul acesta nemeritând lăudare) aşezaţi-vă pe 
temeiul intenţiei şi ziceţi: "Ştiu că ai făcut aşa pentru dragostea lui Dumnezeu, pentru că ai văzut 
pe această necăjită, uitată de toţi, fără ajutor, i-ai întins mâna". Vorbiţi aşa, chiar dacă acela 
căruia-i spuneţi, n-ar fi avut gândul acesta - şi adăugaţi apoi, mereu cerându-vă iertare: "îţi 
vorbesc în felul acesta nu ca să-ţi dau poruncă, ci pentru a-ţi aduce aminte ceva. Ştiu, ai făptuit 
aşa pentru dragostea lui Dumnezeu, dar bagă de seamă, ca din binele acesta, să nu iasă, în alt fel, 
vreun rău. Păstrează, de vrei, femeia la tine, măreşte mai departe lucrarea de devotare pe care ai 
început-o, nimeni nu te împiedică, dar dacă poate ieşi de aici o pagubă, mult mai mare ca 
profitul, trebuie să veghezi, te rog, la aceea ca grija ce-ai luat să aduci liniştea unui suflet, să nu 
fie pricină de poticnire pentru altele". 

Nu adăugaţi aşa, dintr-odată, care-s pedepsele pentru cei care pricinuiesc poticnirile. Chemaţi 
chiar mărturisirea lui, zicându-i: N-ai nevoie să înveţi din gura mea, ştii acestea fără să ţi le spun, 
ce pedeapsă ameninţă pe oricine va face să poticnească pe unul din aceştia, mici..." îndulciţi 
astfel vorbirea voastră - faceţi neputincioasă mânia - şi, acestea săvârşite, daţi leacul 
mustrării. . . Sfaturile să fie scurte; nu-i nevoie să daţi lecţii lungi. 

Dimpotrivă, semnele îngăduinţei voastre să fie dese şi repetate. Chemaţi mereu dragostea - 
învăluiţi mereu ceea ce e greu de primit în vorbirea voastră - lăsaţi fratelui vostru slobozenia 

faptei, ziceţi-i: "îţi dau numai o părere, un sfat, - eşti stăpân să-1 urmezi, - nu te silesc la nimic, 
las totul în mâna ta". 

De vom săvârşi astfel mustrarea, vom reuşi bine să îndreptăm pe cei ce păcătuiesc. . . 

75. Ce-mi sunt mie şi tie bunurile acestei lumi? 

Când vedeţi pe un bogat, gândiţi-vă la unul mai bogat ca el - şi veţi vedea că el şi voi sunteţi 
totuna. Apoi, priviţi pe unul mai sărac decât voi, cugetaţi la toţi cei care s-au culcat înfometaţi, la 
cei care şi-au pierdut tot avutul, la cei care zac în închisoare, şi-şi cheamă necontenit moartea. 

Şi nici sărăcia nu-i aceea care zămisleşte tristeţea, după cum nici bogăţia, bucuria. Strângătorul 
de gunoaie suferă şi geme fiindcă-i legat de o îndeletnicire, care-i pare ticăloasă şi ruşinoasă. De- 
1 veţi dezrobi de ea şi de-1 veţi face să aibă ce-i trebuie, în îndestulare şi în toată siguranţa, el va 
suferi din nou că nu are încă mai mult peste nevoile lui. De-i daţi încă, el de două ori mai mult va 
vrea şi, neavând, nu va geme mai puţin ca înainte. Daţi-i de trei ori, de patru ori mai mult, el se 
va jelui că nu are nici o părtâşie la treburile obşteşti. Daţi-i această părtăşie, el se va socoti 
nefericit că nu-i în rândurile celor dintâi ale celor ce se îndeletnicesc cu aceasta. De va căpăta 
această învrednicire, se va plânge că nu-i el care conduce. De va conduce, se va jelui că nu 
conduce întreg poporul. Când va conduce întreg poporul, că nu conduce mai multe popoare. Iar 
când va conduce mai multe popoare, că nu le conduce pe toate. Păşind astfel până la nesfârşire, 
cugetul nu-i va îngădui să guste nici o bucurie. Vedeţi în felul acesta că urcând pe tron 
împărătesc pe un om de rând, pe un cerşetor, nu ucideţi deloc tristeţea din el, de nu-i veţi fi 
îndreptat mai înainte duhul lui doritor să aibă necontenit mai mult. 

Vă voi arăta acum că, dimpotrivă, de veţi coborî pe cel înţelept de la locul cel mai înalt la cel mai 
de jos, nu veţi putea să-1 aruncaţi în descurajare şi în mâhnire. Să coborâm, de vreţi, scara pe care 
am urcat-o adineaori. Să răsturnăm în gând pe înaltul dregător de pe jilţul lui şi să-1 despuiem de 
învrednicirea ce i s-a încredinţat. Dacă va ţine socoteală de cele ce-i vom spune, el nu va afla în 
sine nici o mâhnire, căci nu va cugeta la aceea ce i-a fost luat, ci la aceea ce-i rămâne, la bine- 
meritata slăvire pentru felul cum şi-a împlinit sarcina. De-i veţi lua şi aceasta, el se va gândi la 
acei care niciodată n-au avut asemenea înalte însărcinări - şi această bogăţie îi va fi lui deajuns ca 
să-i dea o mângâiere deplină. Coborâţi-1 şi din acest loc, el va cugeta la cei ce trăiesc în nevoie. 
Luaţi-i şi aceasta - şi lăsaţi-i numai ceea ce e trebuitor să trăiască, el va cugeta la cei care nu au 
nici chiar atât, dar luptă neîncetat cu foamea sau zac în temniţă. Trimiteţi-1 în această tristă 
locuinţă, el îşi va aduce aminte de cei sfâşiaţi de boli fără leac, de dureri fără tămăduire, şi se va 
simţi într-o prea bună stare. 

Adunătorul de gunoaie ajuns împărat, nu va gusta pacea sufletului; înţeleptul, chiar în închisoare, 
nu se va mâhni. . . Să avem aceste gânduri în duh - şi să purtăm privirile totdeauna spre cei mai 
de jos... 

76. Temeiul postului 

Nu-i nici o vinovăţie să mănânci. Domnul fie slăvit!... Ceea ce strică este pofta nesăţioasă, 
îmbuibarea peste ceea ce trebuie, umflarea stomacului până la refuz. Tot aşa cu vinul. A-l folosi 

cu măsură, nu-i nici o greşeală. Greşeala e a te da beţiei şi a fi necumpătat, a-ţi 
perverti folosinţa minţii. Dacă slăbiciunea voastră trupească nu vă îngăduie să treceţi ziua 
fără să mâncaţi, nici un ins înţelept nu v-ar putea ţine de rău. 

Stăpânul nostru e blând şi cu omenie, nu ne cere de nimic peste puterile noastre. Dacă ne cere 
să ne înfrânăm de la mâncare şi să postim, aceasta nu-i fără un temei şi nu aşa, numai ca să stăm 
fără să mâncăm, ci pentru că dezlipindu-ne de lucrurile acestei lumi, să ne încredinţăm celor ale 
sufletului în toată vremea care ne stă la îndemână. 

Dacă am duce viaţa într-un duh cumpătat, dacă toată vremea noastră slobodă ar fî hărăzită 
lucrurilor duhovniceşti, dacă ne-om atinge de hrană numai pentru a ne îndestula nevoile şi vom 
folosi întreaga noastră viaţă în lucrări bune, n-am avea ce face cu ajutorul pe care ni l-ar da 
postul. Dar firea omenească trândavă fiind, atrasă mai ales spre moleşeală şi bucurie, stăpânul 
nostru, cel plin de bunătate, ca un duios părinte, a închipuit pentru noi leacul postului, ca să 
smulgă moliciunea din inimile noastre şi să ne facă să ne strămutăm grija de la lucrările lumii 
acesteia la cele duhovniceşti. . . 

77. Nu vom posti cu prisosintă,de nu ne vom feri de tot păcatul 

Postiţi? Arătaţi-mi-o prin fapte. Prin care? Veţi zice. 

De vedeţi un sărac, aveţi milă de el, un duşman, împăcaţi-vă cu el, un prieten înconjurat de bun 
nume, nu-1 invidiaţi, o femeie frumoasă, întoarceţi capul. 

Nu numai gura voastră să postească, ci şi ochiul, şi urechea, şi picioarele, şi mâinile, şi toate 
mădularele trupului vostru. 

Mâinile voastre să postească, rămânând curate de hrănire şi de lăcomie. Picioarele, nealergând la 
teatrul cu spectacole proaste. Ochii, neprivind cu ispitire frumuseţile străine. Hrana ochilor este 
ceea ce ei văd. Dacă-i o privelişte neîngăduită şi potrivnică Legii, postul suferă din pricina 
aceasta şi mântuirea sufletului este vătămată întru totul; dacă-i o privelişte îngăduită de Lege şi 
fără greşeală, postul se împodobeşte cu ea. Ar fi peste fire de ciudat ca, în vremea postului să te 
ţii chiar şi de la hrana îngăduită, şi să te duci să guşti priveliştile oprite. 

Nu mâncaţi carne? Atunci opriţi şi ochii de a privi neruşinarea. Asemenea, urechea voastră se 
cade să postească. 

A posti pentru ureche înseamnă a o astupa pentru vorbirile de rău şi pentru zavistii. "Nu aplecaţi 
urechea voastră la vorbirile deşarte" - este scris. Gura, pe de altă parte, trebuie să postească de 
sudalme sau alte vorbiri ruşinoase. 

La ce bun să te ţii de la carne de pasăre şi de la peşte, de-ţi vei sfâşia şi ucide pe fratele tău? 

Apoi, ceea ce trebuie să cercetăm, cu privire la post, este dacă am căpătat mai multă râvnă, dacă 
ne-am îndreptat unele din nedesăvârşirile noastre, dacă ne-am spălat de greşeli. E un obicei 
răspândit în vremea postului mare, de a ne întreba unii pe alţii câte săptămâni am postit. 

Şi auzim pe unii: o săptămână, pe alţii: două, pe unii: toate. Dar unde-i prisosirea, dacă săvârşim 
postul cu mâinile goale de fapte bune? Când cineva îţi va zice: "Eu am ţinut tot postul", 
răspunde-i: "E aveam un duşman şi m-am împăcat cu el, obisnuiam să bârfesc şi m-am oprit, 
suduiam, şi m-am lăsat". 

Ceea ce foloseşte negustorilor, nu este atât să străbată o mare depărtare pe mare, ci de a aduce o 
bună încărcătură de mărfuri din belşug. Nu prisosim nimic cu postul, dacă numai îl săvârşim, 
fără să ne gândim la nimic şi cum o fi. 

Dacă postul ne este abţinerea de la mâncare, odată ce au trecut cele patruzeci de zile, a trecut şi 
postul. Dar de ne vom abţine de la păcat, postul acesta nu va înceta după ce celălalt a trecut. Ne 
va fi de folos necontenit - şi înainte de împărăţia cerurilor, ne va aduce aici, pe pământ, bună 
răsplătire. 

78. Fiecare zi ar trebui să fie sărbătoare pentru creştin 

Dumnezeu porunci Iudeilor să ţină numai trei sărbători. Nouă, să ţinem fără încetare, de vreme 
ce pentru noi fiecare zi este o zi de sărbătoare. 

Ca să vă lămuresc că aşa este, vă voi arăta temeiul sărbătorilor noastre, şi veţi vedea cum că este 
sărbătoare în toate zilele. 

Cea dintâi dintre sărbătorile noastre este Bobotează. Care îi este temeiul? Că "Dumnezeu a fost 
văzut pe pământ şi s-a amestecat cu oamenii. . ." cu alte cuvinte că Dumnezeu, singurul Fiu al lui 
Dumnezeu, a fost printre noi. Că El este necontenit cu noi. "Sunt cu voi - este scris - mereu, până 
la sfârşirea veacurilor". Aşadar, putem serba Bobotează în fiecare zi. 

Şi sărbătoarea Paştilor ce înseamnă? Care îi este temeiul? Noi strigăm atunci moartea 
Mântuitorului, -aceasta alcătuieşte Pastile. Dar aceasta, iarăşi, nu s-a săvârşit pentru noi numai la 
o vreme anume arătată. Pavel vrând să ne dezrobească din lanţul datelor şi să ne arate că-i cu 
putinţă să sărbătorim Pastile necontenit, a zis: "De fiecare dată când veţi mânca pâinea aceasta 
sau când veţi bea din paharul acesta, veţi striga moartea Mântuitorului". De vreme ce noi putem 
arăta aceasta oricând, înseamnă că oricând putem sărbători Pastile. 

Ca să înţelegem bine că ne este la îndemână să fim totdeauna în sărbătoare, că pentru aceasta nu- 
i deloc nevoie de o zi anumită şi că nu putem fi încătuşaţi de vreme, ascultaţi ce zice Pavel: 
"Astfel, să fim în sărbătoare. .." Când scria acestea, nu era o zi de sărbătoare, ci el arăta că nu 
data este îndreptarul sărbătorii, ci curăţia gândului. 

O sărbătoare, la drept vorbind, nu-i nimic altceva decât bucurie; dar bucuria duhovnicească n-are 
alt izvor decât gândul că ai săvârşit fapte bune. Cel ce are o conştiinţă bună şi este săvârşitor de 
fapte bune, poate fi necontenit în sărbătoare. 

Cincizecimea a trecut, dar sărbătoarea n-a trecut deloc, căci orice sfântă adunare este o 
sărbătoare. Cu ce se dovedeşte aceasta? Cu cuvintele Domnului, care zice: "Oriunde se vor găsi 
doi sau trei adunaţi în numele meu, voi şi Eu cu ei". Şi din clipa când însuşi Hristos se află în 

mijlocul credincioşilor adunaţi, cum ar putea mai bine să arate o sărbătoare? Acolo unde se 
întâlnesc rugăciuni şi învăţăminte, binecuvântarea preoţilor şi ascultarea legilor dumnezeieşti, 
adunarea fraţilor şi legământul adevăratei dragoste, vorbirile oamenilor cu Dumnezeu şi ale lui 
Dumnezeu cu oamenii, cum nu va fi aceasta o sărbătoare -şi încă una aleasă? Ceea ce alcătuieşte 
o sărbătoare, nu-i o numeroasă adunare, ci virtutea acelora care se adună. Nu sunt veşmintele 
arătoase, ci grija de suflet. 

Cea mai mare sărbătoare este o conştiinţă bună. . . Cel ce trăieşte săvârşind dreptatea şi bunele 
fapte, se află în sărbătoare, fără să fie o sărbătoare anumită - pentru că el culege plăcerea cea 
curată pe care i-o dă conştiinţa. 

Ci acel care-şi petrece vremea în păcat şi în răutate, cel care are multe pe cugetul său, chiar de 
vine o sărbătoare, nu-i poate gusta bucuria. Ne este aşadar, cu putinţă, de voim, să fim în 
sărbătoare necontenit, de vom căpăta îndemânarea virtuţii prin care ne vom curaţi conştiinţa. . . 

79. Rugăciunea 

Să ne asemuim celor ce zidesc case. Când au de ridicat pereţi de cărămidă, ţinând socoteală de 
şubrezenia acestor materiale, ei întăresc clădirea cu bârne lungi de lemn. Şi nu le aşează departe 
unele de altele, ci la distanţă mică, pentru ca prin desimea lor să facă bună legătură între 
cărămizi. 

Faceţi şi voi la fel. întăriţi îndeletnicirile voastre lumeşti cu dese rugăciuni, care vor avea acelaşi 
rost ca acele bârne de lemn - şi daţi, astfel, vieţii voastre, de peste tot, o puternică armătură. 

Atunci, fie că vor bate mulţime de furtuni, fie că vor veni ispite, descurajări, gânduri proaste şi 
orice altceva, casa ale cărei mădulare sunt ţinute laolaltă prin atâtea rugăciuni, nu se va prăbuşi. 

Dar - veţi zice - cum e cu putinţă unui om de lume, legat de slujba lui, să se roage trei ceasuri pe 
zi şi să alerge la biserică? 

Se poate, - şi-i foarte uşor. Dacă nu-i vine la îndemână să alerge la biserică, se poate ruga pe loc, 
acolo, la slujba lui. Căci ceea ce-i de trebuinţă, e mai puţin cuvântul decât gândul, e mai puţin 
întinsul mâinilor decât predarea sufletului, e mai puţin ţinuta trupului decât simţămintele. 

Ana n-a fost ascultată pentru că strigase cu glas tare şi înalt, ci pentru că făcuse să izbucnească 
glasuri mari în inima ei. "Glasul ei - este scris - nu se auzea, şi cu toate acestea, Domnul îl 
auzi..." Faceţi ca ea. 

Căiţi-vă cu amar, aduceţi-vă în faţă păcatele, ziceţi în voi înşivă: "Ai milă de mine, Doamne!" - 
şi rugăciunea voastră, va fi primită. 

Să nu zicem, aşadar, că nu este în apropiere o casă de rugăciune. Noi înşine, de vom fi curaţi, 
suntem, prin harul Sfântului Duh, templele Domnului. . . 

Oriunde veţi fi, puteţi ridica un altar, numai să vădiţi o voie curată. Nu este împiedicare în ce 
priveşte locul şi nici vremea. 

Chiar fără să îngenunchem, fără să ne batem în piept, fără să întindem mâinile spre cer, ci numai 
arătând un cuget arzător, vom atinge desăvârşirea rugăciunii. 

O femeie care lucrează la serviciu sau acasă, poate ridica la cer privirea sufletului ei şi să se 
roage fierbinte lui Dumnezeu. 

Un bărbat care merge singuratic pe un drum, poate alcătui stăruitoare rugăciuni. Altul, stând în 
prăvălia lui, cosând piei, poate să-şi înalţe sufletul la Domnul. Un slujitor, făcând cumpărături, 
suind şi coborând, lucrând la bucătărie, când nu-i este cu putinţă să meargă la biserică, se poate 
ruga cu băgare de seamă, cu pietate. Dumnezeu nu vede nicăieri oprelişti. El nu cere decât un 
singur lucru: clocotul duhului şi curăţia inimii. 

80. Cum izbândim cu rugăciunea 

. . . Mai întâi, dacă suntem vrednici de a căpăta ceea ce cerem. 

Al doilea, dacă ne rugăm după legile lui Dumnezeu. 

Al treilea, dacă ne rugăm cu stăruinţă. 

Al patrulea, dacă nu cerem nimic din bunurile acestei lumi. 

Al cincilea, dacă ne cunoaştem adevăratul nostru interes. 

Al şaselea, dacă aducem din partea noastră tot ceea ce putem aduce, în felul acesta, vedeţi câţi au 
fost ascultaţi: Corneliu, din pricina smereniei şi bunătăţii sale, cananeanca din pricina stăruinţei, 
Solomon din pricina cererii, "pentru că - zice Domnul - n-ai cerut bogăţii şi nici viaţa duşmanilor 
tăi. ..", vameşul din pricina smereniei, alţii, din alte pricini. 

Şi după cum pentru aceste pricini rugăciunile sunt ascultate, tot aşa pentru pricini potrivnice 
acestora, ele nu sunt ascultate chiar când cei care le fac sunt nişte drepţi. Cine a fost mai drept 
decât Moise? Dar nici el n-a fost ascultat, când Domnul îi zice: "Aceasta să-ţi fie de-ajuns! . ..", el 
cerând să intre în pământul făgăduinţei. Dar cum aceasta era fără prisosinţă pentru el, Dumnezeu 
nu i-a încuviinţat-o. 

încă altceva poate împiedica primirea rugăciunii noastre: stăruinţa noastră în păcat, odată cu 
facerea ei. Este ceea ce voia să zică Dumnezeu iudeilor, vorbind către Ieremia: "Nu mă ruga 
pentru acest popor, nu vezi ce face?", adică: "Ei nu s-au lepădat de necredincioşie, şi tu-mi faci 
cerere pentru ei. Nu vreau să te ascult". . . 

Asemenea, când noi cerem răul duşmanilor noştri, nu suntem ascultaţi, ci mai rău supărăm pe 
Domnul. Rugăciunea e un leac, şi de nu vom şti cum să-1 luăm, nu vom culege nici o roadă. . . 

Să nu arătăm noi lui Dumnezeu chipul în care trebuie să ajute. Avocaţilor, vorbitorilor care 
grăiesc în faţa tribunalelor veacului, le arătăm numai care sunt treburile noastre, lăsându-le lor 
alegerea felului în care să ne ajute şi libertatea de a ne îndruma aceste treburi cum vor crede mai 
bine. Cu atât mai mult cuvânt, tot aşa trebuie să facem cu Dumnezeu. 

I-aţi arătat necazurile voastre? Nu-i arătaţi şi chipul în care trebuie să vă ajute. El ştie, prin El 
însuşi, cu amănunţime ce vă trebuie. 

Sunt unii care, sub chip de rugăciune, rostesc multe vorbe, ca acestea: "Doamne, dă-mi sănătate 
trupului, îndoieşte-mi averea, răzbună-mă pe duşmanul meu. . ." Purtarea aceasta este plină de 
lipsă de minte. 

Trebuie lăsate acestea deoparte - şi să rugăm, să invocăm pe Dumnezeu în felul vameşului: "Fii 
cu mine, Doamne, păcătosul. . ." Dumnezeu ştie cum trebuie să se învrednicească de noi. . . 
"Căutaţi mai întâi - scris este - împărăţia lui Dumnezeu -şi toate celelalte vi se vor da vouă. .." 

81. Cercetarea conştiinţei 

Trebuie totdeauna să avem privirile întoarse către judecătorul nostru - şi să facem pentru 
greşelile noastre ceea ce facem pentru cheltuielile noastre. 

De îndată ce ne sculăm din pat, mai înainte de a pleca spre vreuna din treburile noastre, fie cele 
obşteşti, fie cele casnice, dacă vreţi, chemăm servitorul şi-i cerem socoteala de 
cheltuielile ce-a făcut, ca să ştim care cheltuială a fost făcută cum se cuvine şi care nu şi cât ne-a 
rămas. Şi dacă aflăm că ne-a rămas puţin, cugetăm în ce chip să facem rost de alţi bani, ca nu 
cumva a doua zi, din pricina nebăgării noastre de seamă, să nu avem ce mânca. 

Iată ce trebuie să facem şi cu faptele noastre. Să chemăm conştiinţa noastră şi să facem cu 
ea socoteala vorbelor noastre, faptelor noastre, gândurilor noastre. 

Să cercetăm care cheltuială a fost făcută bine şi care spre pierdere. 

Ce vorbe au fost cheltuite prost, pe sudalme, neruşinări, bârfiri. 

Ce cuget a chemat privirea noastră spre spurcăciuni. 

Ce gând a fost pus în lucrare spre răul nostru prin mâini, prin limbă, prin priviri. 

Să ne silim să nu mai facem cheltuieli deşarte - şi în locul a ceea ce a fost rău cheltuit, să punem 
la păstrare alte bogăţii, în locul cuvintelor aruncate prosteşte, rugăciuni; în locul privirilor 
neruşinate, milostenii şi postiri. 

De vom cheltui fără rost, fără să punem nimic deoparte, vom cădea în cea de pe urmă sărăcie şi, 
fără să băgăm de seamă, ne vom îndrepta spre pedeapsa veşnică a iadului. Socoteala pe 
care obişnuim s-o facem cu banii noştri de cum răsare soarele, s-o facem aşadar, şi pentru faptele 

noastre după masa de seara, mai înainte de a ne pleca fruntea pe pernă, când nimeni nu ne supără 
şi nimic nu ne tulbură. 

Şi să ne cerem socoteală nouă înşine de ceea ce am făcut şi am zis de-a lungul zilei. 

De vom descoperi vreo greşeală, să ne pedepsim conştiinţa, să ne certăm voia, să aplecăm 
cugetul nostru sub durere cu atâta tărie, ca să nu mai îndrăznească, atunci când ne vom scula, 
să ne ducă spre aceeaşi prăpastie a păcatului, aducându-şi aminte de asuprirea din ajun. Că acest 
ceas este cel mai potrivit pentru o asemenea încheiere de socoteli, însuşi profetul o spune: "Ceea 
ce vă ziceţi în inimi, împliniţi când vă aşezaţi în pat". 

De-a lungul zilei multe ne împiedică să facem ce vrem: prietenii ne sâcâie, nevasta ne tulbură, 
copiii ne mâhnesc, treburi de toate felurile ne împresoară, că stăm şi ne mirăm cum de nu 
cădem. . . Dar, odată descătuşaţi din aceste înlănţuiri, la venirea serii, suntem singuri cu noi înşine 
şi ne bucurăm de o pace desăvârşită, să adunăm la patul nostru tribunalul şi purcezând la 
judecată, să ne facem plăcuţi lui Dumnezeu. . . 

81. Cercetarea conştiinţei 

Trebuie totdeauna să avem privirile întoarse către judecătorul nostru - şi să facem pentru 
greşelile noastre ceea ce facem pentru cheltuielile noastre. 

De îndată ce ne sculăm din pat, mai înainte de a pleca spre vreuna din treburile noastre, fie cele 
obşteşti, fie cele casnice, dacă vreţi, chemăm servitorul şi-i cerem socoteala de 
cheltuielile ce-a făcut, ca să ştim care cheltuială a fost făcută cum se cuvine şi care nu şi cât ne-a 
rămas. Şi dacă aflăm că ne-a rămas puţin, cugetăm în ce chip să facem rost de alţi bani, ca nu 
cumva a doua zi, din pricina nebăgării noastre de seamă, să nu avem ce mânca. 

Iată ce trebuie să facem şi cu faptele noastre. Să chemăm conştiinţa noastră şi să facem cu 
ea socoteala vorbelor noastre, faptelor noastre, gândurilor noastre. 

Să cercetăm care cheltuială a fost făcută bine şi care spre pierdere. 

Ce vorbe au fost cheltuite prost, pe sudalme, neruşinări, bârfiri. 

Ce cuget a chemat privirea noastră spre spurcăciuni. 

Ce gând a fost pus în lucrare spre răul nostru prin mâini, prin limbă, prin priviri. 

Să ne silim să nu mai facem cheltuieli deşarte - şi în locul a ceea ce a fost rău cheltuit, să punem 
la păstrare alte bogăţii, în locul cuvintelor aruncate prosteşte, rugăciuni; în locul privirilor 
neruşinate, milostenii şi postiri. 

De vom cheltui fără rost, fără să punem nimic deoparte, vom cădea în cea de pe urmă sărăcie şi, 
fără să băgăm de seamă, ne vom îndrepta spre pedeapsa veşnică a iadului. Socoteala pe 
care obişnuim s-o facem cu banii noştri de cum răsare soarele, s-o facem aşadar, şi pentru faptele 

noastre după masa de seara, mai înainte de a ne pleca fruntea pe pernă, când nimeni nu ne supără 
şi nimic nu ne tulbură. 

Şi să ne cerem socoteală nouă înşine de ceea ce am făcut şi am zis de-a lungul zilei. 

De vom descoperi vreo greşeală, să ne pedepsim conştiinţa, să ne certăm voia, să aplecăm 
cugetul nostru sub durere cu atâta tărie, ca să nu mai îndrăznească, atunci când ne vom scula, 
să ne ducă spre aceeaşi prăpastie a păcatului, aducându-şi aminte de asuprirea din ajun. Că acest 
ceas este cel mai potrivit pentru o asemenea încheiere de socoteli, însuşi profetul o spune: "Ceea 
ce vă ziceţi în inimi, împliniţi când vă aşezaţi în pat". 

De-a lungul zilei multe ne împiedică să facem ce vrem: prietenii ne sâcâie, nevasta ne tulbură, 
copiii ne mâhnesc, treburi de toate felurile ne împresoară, că stăm şi ne mirăm cum de nu 
cădem. . . Dar, odată descătuşaţi din aceste înlănţuiri, la venirea serii, suntem singuri cu noi înşine 
şi ne bucurăm de o pace desăvârşită, să adunăm la patul nostru tribunalul şi purcezând la 
judecată, să ne facem plăcuţi lui Dumnezeu. . . 

82. Cum să ne mărturisim păcatele 

Vă mărturisiţi greşelile, vă ziceţi că sunteţi nesfârşit de ticăloşi, ştiu. Dar aceasta nu-i de-ajuns. 
Vreau să vă conving că o asemenea mărturisire nu vă acoperă. Atâta vreme cât nu faceţi o 
mărturisire care să vă folosească, zadarnic vă învinuiţi pe voi înşivă, nu veţi putea prin aceasta să 
vă despovăraţi de păcat. 

Nu poţi face nimic cu râvnă şi prielnic dacă mai întâi nu eşti încredinţat că aceea ce faci este 
folositor. Cel ce seamănă, dacă, după ce a aruncat sămânţa, nu se gândeşte la seceriş, niciodată 
nu va secera. Cine ar primi să trudească în zadar, fără a trage un prisos din osteneala lui? 

De asemenea, cel ce seamănă vorbe, lacrimi şi mărturisire, de nu va săvârşi aceasta cu bună 
nădejde, dacă se lasă mai departe pradă ticăloasei deznădejdi, nu se va putea dezrobi de păcate. 

Nu aruncaţi aşadar păcatul vostru ocării, numai ca acuzator al vostru înşivă, ci cu gândul că va 
trebui să fiţi acoperiţi prin aceea că vă căiţi. Numai astfel veţi putea face ca sufletul vostru care 
se mărturiseşte, să nu mai cadă în aceleaşi greşeli. 

A te osândi cu tărie, a te mărturisi păcătos, este un lucru lesnicios şi obişnuit, am putea zice chiar 
la necredincioşi. Destui bărbaţi şi femei din cei care adesea duc o viaţă libertină, îşi zic păcătoşi, 
dar nu cu gândul care se cuvine întotdeauna. Aşa, că voi spune că ei nu se mărturisesc. 

Fără a simţi strângere de inimă, fără a vărsa lacrimi amare, fără a-şi schimba purtarea, aşa îşi 
strigă ei greşelile. Sunt dintre aceştia, care făcând astfel, nădăjduiesc să câştige prin cuvinte alese 
cinstirea celor care-i ascultă. Alţii, pe care izbirea deznădejdii i-a îmbrâncit în moleşeală şi care 
dispreţuiesc părerea oamenilor, îşi dau pe faţă, fără stinghereală, stricăciunile, ca şi cum ar fi 
vorba de ale altuia. Nu vreau să fiţi dintre aceştia, nici să vă mărturisiţi greşelile din deznădejde, 
ci în aşteptarea unei îmbunătăţiri. 

Vedeţi pe pustnicii munţilor? Ei şi-au părăsit casa, familia, toate rangurile lor, s-au aşezat afară 
de lume, s-au îmbrăcat în sac, se culcă pe cenuşă, se închid în chilii strâmte - şi încă nemulţumiţi 
cu asemenea asupriri, ei îşi trimit asupră-le postul şi foamea. 

De v-aş porunci să faceţi şi voi la fel, nu veţi da înapoi toţi? Nu mi-aţi spune că o asemenea viaţă 
e de nesuferit? 

Dar eu nu vă spun că trebuie să trăiţi aşa; aş dori-o, dar nu vă silesc deloc. 

Folosiţi baia, îngrijiţi-vă trupul, duceţi-vă în oraş, aveţi o casă, ajutaţi-vă cu servitori, mâncaţi şi 
beţi. Numai, în toate, feriţi-vă de prea mult, pentru că acest prea-mult zămisleşte păcatul. 
Căsătoriţi-vă, aveţi copii. Pavel a dat îndrumări, a scris epistole pentru cei ce duceau acest trai. 

Bătălia ce se dă este grea, stânca e înaltă, vârful ei atinge cerul. Voi nu puteţi atinge înălţimile, 
staţi mai jos, urmăriţi o izbândă mai smerită. 

Nu aveţi tăria să vă despuiaţi de avutul vostru? Nu doriţi pe al altuia - şi nu aduceţi nimănui vreo 
stricăciune. 

Nu puteţi posti? Nu vă lăsaţi luaţi de îmbuibări 

84. Virtutea e cu putinţă, oricare ar fi starea cuiva 

Unul străluceşte în sărăcie, altul în bogăţie. 

Ilie în sărăcie, Avraam în bogăţie. 

Mergeţi către starea care vi se pare mai lesnicioasă şi mai bine potrivită pentru voi. Unul 
străluceşte în căsătorie - Avraam, altul în feciorie, - Ilie. 

Urmaţi calea pe care o vreţi - şi una şi alta duce la cer. Unul străluceşte în postire, ioan; altul fără 
postire, Iov - şi adăugăm că acesta avea grija unei neveste, a unor fii, a unor fiice, a unei case, şi 
că avea multe bogăţii, iar celălalt n-avea nimic, numai un biet veşmânt aspru. 

Dar ce vorbesc eu de case şi de avuţii, atunci când, chiar rege fiind, poţi ajunge la virtute? 
Nicăieri nu se află casă mai prinsă de atâtea treburi ca palatul unui rege, şi iată că David străluci 
pe tron, tară ca purpura şi coroana să-1 facă în stare de a fi virtuos. 

Tot aşa cu alt om - vreau să zic de Moise - căruia i se dăduse împuternicire asupra unui întreg 
popor, ceea ce făcea ca starea lui să fie încă şi mai apăsătoare, căci, cu cât mai mare îi era 
puterea, cu atât mai mari se ridicau pentru el greutăţile. 

Voi vedeţi: oamenii s-au acoperit de slavă în bogăţie şi în sărăcie, - în căsătorie şi în feciorie. 
Dimpotrivă, alţii s-au prăpădit însuraţi sau feciorelnici, bogaţi sau săraci. A fost aceasta cu mulţi 
oameni însuraţi ca, de pildă, Samson pe care-1 pierdu nu căsătoria, ci însăşi voia lui, a fost, 
asemenea, cu mulţi care au trăit în feciorie, ca acele cinci fecioare neînţelepte din parabolă, cu 

mulţi bogaţi, de pildă acela care dispreţuia pe dreptul Lazăr. . . Iar în zilele noastre mulţime mare 
de oameni se prăpădesc, având starea sărăciei. 

Voiţi acum să vedeţi pe unii care se mântuiră având îndeletnicirea armelor? Iată-1 pe Corneliu! . . . 
Sau pe unii care îngrijeau de treburile unei case? Iată-1 pe eunucul reginei din Etiopia. Toate 
acestea, dovezi sunt că, dacă ne îndrumăm pe noi înşine bine, fie chiar bogaţi, nimic nu ne va 
prilejui căderea. Ci dimpotrivă, orice cădere sau înălţare nu le aduce sărăcia, bogăţia, tronul, ci 
greşita lor întrebuinţare. 

85. Sfaturi soţilor creştini 

Spuneţi tinerei voastre soţii cu glasul cel mai gingaş din lume: "Te-am luat, scumpă copilă, ca 
tovarăşă a vieţii mele, te-am chemat să împărţi cu mine sarcinile cele mai cinstitoare şi mai 
trebuitoare, naşterea de copii, îndrumarea unei case. Ce-ţi voi cere, aşadar?" 

înainte de a-i spune, vorbeşte-i de dragostea ta, căci nimic nu sensibilizează mai mult pe cei care 
ascultă, în a primi ceea ce li se spune, decât să ştie că totul îi este insuflat de o dragostea 
arzătoare. Cum îi veţi arăta asemenea dragoste? îi veţi zice: "Aş fi putut lua alte femei, bogate şi 
de rang înalt, nu le-am ales; de tine m-am îndrăgostit, de felul tău de a fi, de onestitatea ta, de 
blajinătatea ta, de cumpătarea ta. . . Şi de ce? Nu fără cumpănire şi fără temei, ci fiindcă ştiu că 
bogăţia nu-i un bine în sine. Am lasat-o, aşadar, şi am venit spre tine, al cărei suflet plin de 
virtute nu-1 dau pe tot aurul lumii. O tânără înţeleaptă şi cu inimă aleasă, îndeletnicindu-se cu 
pietatea, face cât toate comorile pământului. De aceea te-am ales, te iubesc şi ţin la tine mai mult 
ca la viaţa mea. Vieţuirea de aici, de pe pământ, nimic nu este cuprinsul rugăciunilor, cererilor şi 
al tuturor eforturilor mele este ca să merităm să petrecem în aşa fel încât în viaţa viitoare să 
putem fi împreună, fără să mai avem a ne mai teme de ceva. Vremea de acum e scurtă - şi 
moartea-i va pune sfârşit, - de vom merita s-o străbatem fiind plăcuţi lui Dumnezeu, vom fi în 
veşnicie cu Hristos, şi noi unul cu altul, într-o desăvârşită fericire. Aşez dragostea ta mai presus 
de toate şi nimic nu mi-ar fi mai împovărător şi mai asupritor decât a fi în vreo împotrivire cu 
tine, vreodată. De ar fi să pierd totul, să ajung cel mai sărac dintre oameni, să am de înfruntat 
cele mai grele primejdii, să sufăr orice, totul voi putea să-1 duc, atâta vreme cât dragostea mea 
pentru tine va fi fericită. Venirea copiilor îmi va umple cea mai mare dintre dorinţe, atâta vreme 
cât vei avea dragoste pentru mine. Asemenea fie şi simţirile tale. .." 

Adaugă apoi cuvintele apostolului, din care se arată că alcătuirea unei astfel de legături este după 
voia lui Dumnezeu: "Ascultaţi ce zice Scriptura: "Va lăsa omul pe tatăl său şi pe mama sa şi se 
va lipi de femeia sa". Nimic să nu fie pricină de josnicii. Piară bogăţiile, slăvirile acestei lumi, 
ceea ce iubesc preţuieşte mai mult ca toate". 

Cât aur, ce bogăţii ar putea face atâta plăcere soţiei voastre, ca asemenea vorbe? Şi să nu vă 
temeţi că dragostea voastră îi va da trufie - spuneţi-i cu inimă deschisă că o iubiţi. Femeile 
stricate, care lasă pe unul şi iau pe altul, vor putea să-şi facă un laţ din asemenea vorbe, pentru 
amanţii lor - e şi firesc, - dar o femeie de bunăcuviinţă, o tânără de bun neam, nu ar putea să se 
trufească, ci, mai degrabă, s-ar face mai mlădioasă. Arătaţi-i că vieţuirea cu ea vă este nepreţuit, 
că din această pricină vă place mai bine să staţi acasă decât să ieşiţi în piaţa publică, daţi-i 
întâietate asupra prietenilor voştri, asupra copiilor voştri, iar aceştia să fie iubiţi din pricina ei. 

De face binele, lăudaţi-o, admiraţi-o, dacă săvârşeşte vreo nepotrivire, aşa cum se poate întâmpla 
oricărei femei tinere, folosiţi sfaturile şi îndemnurile acoperite. Osândiţi cu putere bogăţia şi 
luxul, - învăţaţi-o să-şi facă podoabă din cinste şi din ruşine - şi cu orice prilej, arătaţi-i tot ceea 
ce poate fi spre binele ei. Rugaţi-vă împreună, duceţi-vă, fiecare, cum se cuvine, la biserică; 
bărbatul să ceară femeii să-i împărtăşească tot ceea ce s-a grăit sau s-a citit în faţa ei şi femeia, de 
asemenea, bărbatului. 

De sunteţi săraci, aveţi în faţă pilda sfinţilor, a lui Petru, a lui Pavel, care au fost mai slăviţi decât 
toţi regii şi bogaţii. Aflaţi cum şi-au petrecut ei viaţa în foame şi în sete. Spuneţi nevestei voastre 
că nimic, în această lume, nu-i de temut, decât a-L supăra pe Dumnezeu. 

Dacă cineva se căsătoreşte în felul acesta şi cu asemenea gânduri, nu va fi deloc mai prejos decât 
călugării - şi starea de căsătorie va fi mai de preţ decât necăsătoria. 

Nu cercetaţi pe soţia voastră oricum, ci cu bunăvoinţă, cu gingăşie. Acordaţi-i multă atenţie şi ea 
nu va mai aştepta curtea altor bărbaţi. Aşezaţi-o mai presus de orice, din orice punct de vedere, 
frumuseţe, înţelepciune - şi lăudaţi-o. Veţi ajunge astfel, ca ea să nu-şi dorească atenţia străinului 
- ba chiar să nesocotească pe toată lumea, învăţaţi-o să se teamă de Domnul. Toate celelalte vor 
curge ca dintr-un izvor şi casa voastră va fi doldora de bunătăţi. . . 

Să ne deprindem să fim buni şi blajini cu toată lumea, dar mai ales cu soţiile noastre. Să ne ferim 
cu grijă de a cerceta prea de-aproape dacă reproşurile pe care ni le fac ele, sunt drepte sau nu. Să 
nu ţinem decât la un lucru: depărtarea oricărui temei de întristare, aşezarea în casa noastră a unei 
păci desăvârşite, ca astfel femeia să închine bărbatului toată grija ei, iar bărbatul să se destăinuie 
ei, după alergăturile şi necazurile de afară, ca într-un adăpost, ca acolo să găsească aproape de ea, 
mângâierile dorite. 

Femeia dacă a fost bărbatului ca ajutor să-i fie, ca îndemnurile ei să-i îngăduie a face faţă relelor 
care-1 ameninţă. Dacă ea-i virtuoasă şi blajină, nu numai că va aduce bărbatului ei mângâierea 
tovărăşiei ei, ci, în orice împrejurare, îi va fi de un mare sprijin. Ca un pilot îndemânatic, ea va 
preface în înseninare, prin dibăcia înţelepciunii ei, furtunile sufletului - şi înţelepciunea ei va fi 
izvor de întărire. 

Când soţii sunt atât de strâns legaţi unul de altul, nimic nu-i va putea mâhni în viaţa aceasta, 
nimic nu le va putea surpa fericirea. Acolo unde stăpânesc înţelegerea, pacea, dragostea, acolo 
curg toate bunătăţile, soţii sunt la adăpostul oricăror vrăjmăşii. Ei stau ca înconjuraţi de un zid 
puternic şi de netrecut şi vor avea pacea cea după voia lui Dumnezeu. 

"Femei, fiţi supuse bărbaţilor voştri, cum se cuvine, în Domnul. . ." adică din pricina lui 
Dumnezeu. Pe voi -zice apostolul - vă împodobeşte această supunere nu către un stăpân, ci în 
supunerea care-şi are singurul temei în fire, în rânduiala cea de la Dumnezeu. "Bărbaţi, iubiţi-vă 
femeile voastre şi nu vă porniţi împotrivă-le! ..." 

Vedeţi, aşadar, cum au fost arătate deopotrivă, îndatoririle şi ale unora şi-ale altora. Se poate 
întâmpla să te tulburi cu toate că iubeşti. El zice aşadar: "Nu vă certaţi" - nimic nu-i mai 
supărător decât certurile dintre bărbat şi femeie, căci mai supărătoare între toate sunt certurile 

între cei ce se iubesc. Este o stare de mare amărăciune a te lupta, ca să zic aşa, cu unul din 
mădularele propriei tale fiinţe. 

Datoria bărbaţilor este, aşadar, de a iubi, aceea a nevestelor de a asculta. Dacă fiecare săvârşeşte 
ceea ce-i dator, atunci înţelegerea e de piatră. Iubirea face pe femeie iubitoare, ascultarea face pe 
bărbat mai blajin. Băgaţi de seamă că-i după fire, ca unul să iubească şi altul să asculte. Când cel 
ce îndrumă iubeşte pe cel ce primeşte îndrumarea, totul este în ordine. Dragostea nu-i cerută 
celui ce ascultă aşa cum este celui ce îndrumează - ceea ce i se cere este ascultarea. 

Dacă femeii îi este dată frumuseţea, iar bărbatului dorinţa, este tocmai ca să înlesnească apariţia 
dragostei. Nu fiţi, aşadar, poruncitori pentru că femeia vă este supusă - şi, voi, femeilor, nu 
zămisliţi trufie pentru că bărbatul vă iubeşte. Nici gingăşia bărbatului nu se cade să sucească 
mintea nevestei, nici supunerea femeii să nu deştepte trufie în sufletul soţului. 

Dumnezeu v-a hărăzit pe nevasta voastră ca s-o iubiţi din ce în ce mai mult - şi el a făcut aşa, o, 
femeie, ca să fii iubită spre a putea purta fără trudă îndatorirea de a fi supusă. Nu vă 
înspăimântaţi de această supunere. A fi supusă celui pe care-1 iubeşti, nu-i lucru greu. Iar voi, nu 
vă temeţi să iubiţi, căci aceea pe care o iubiţi, vă este supusă, împreună petrecerea nu s-ar fi putut 
săvârşi altfel, voi aţi primit de la fire împuternicirea trebuitoare, primiţi, aşadar, legătura pe care 
o porunceşte dragostea. 

Viaţa acestei lumi este alcătuită din două loturi: treburile obşteşti şi treburile casnice. Dumnezeu 
a făcut două părţi: femeii i-a dat îndrumarea casei, bărbatului, toate treburile Statului, cele 
privitoare le negustorie, judecăţile, treburile militare şi celelalte ranguri obşteşti. Femeia nu poate 
mânui arma - ea poate să ţină şi să chivernisească aşa cum se cuvine toate cele casnice. Ea nu-şi 
poate da întotdeauna părerea într-o problemă obştească, - ci numai în cămin, unde, de atâtea ori 
este mai bună decât bărbatul. Ea nu poate îndruma cum se cuvine treburile Statului, dar poate 
creşte, cuviincios, copiii. Poate vedea preluările servitorilor, le poate supraveghea treaba, dând 
bărbatului toată liniştea, despovărându-i de orice grijă dinlăuntru, - poate avea grija cămării, 
pregătirea meselor, întreţinerea veşmintelor şi toate celelalte treburi de care nu se cade a se 
îndeletnici bărbatul, încă un semn al înţelepciunii şi-a orânduirii dumnezeieşti este şi acesta că 
acela care-i în stare de a face lucrările însemnate, să nu ie poată face pe cele mai mici, în care se 
arată neîndemânatic, ca, în felul acesta, femeia să aibă un rost însemnat. 

Dacă Dumnezeu l-ar fi făcut pe bărbat îndemânatic în toate aspectele vieţii, femeia ar fi fost 
marginalizată. Dimpotrivă, dacă ar fi dat îndemânare femeilor la treburile cele mai însemnate şi 
mai folositoare, le-ar fi făcut să se trufească. Cugetând a întemeia pacea şi păstrând fiecăruia 
locul cuvenit, el a făcut din viaţa noastră o armonie, dând fiecăruia ce-i este de folos. 

Bărbatul care-şi petrece cea mai mare parte din timp în viaţa publică, este prins de treburile 
obştei. Femeia, stând la ea acasă, ca într-o şcoală a înţelepciunii, reculegându-se în ea însăşi, are 
putinţa să se dedea rugăciunii, citirilor pioase şi alte înţelepte îndeletniciri. După cum cei ce 
sălăşluiesc în pustie, nu sunt tulburaţi de nimeni, tot asemenea femeia, trăind mereu în cămin, se 
poate bucura de o pace fără sfârşit. Ea poate aşadar, să săvârşească, pe socoteala ei, 
înţelepciunea. 

Poate, când bărbatul vine tulburat, să-1 potolească, să-i aducă liniştea, să-i depărteze din suflet 
grijile cele închipuite, cugetele de mânie, şi să-1 trimită iarăşi la treburile lui despovărat de cele 
rele - ducând cu el cele bune câştigate acasă. Nimeni nu are o putere mai mare întru a desăvârşi 
un bărbat şi a-i mlădia sufletul cum vrea, decât o femeie pioasă şi înţeleaptă. Asemenea, de la 
nimeni altul: stăpân, judecător, nu va primi mustrări sau sfaturi cu bunăvoinţă un bărbat, ca de la 
femeia lui; va fi pentru el chiar o plăcere să fie mustrat de ea, din pricina iubirii pe care el o are 
pentru aceea care-1 sfătuieşte. Aş putea arăta mulţi bărbaţi, aspri şi neprimitori de mustrări, care 
au fost, în felul acesta, mult îmbunătăţiţi de soţiile lor. 

Femeia, care împarte cu bărbatul ei şi masa şi patul, care-i mama copiilor lor, care ştie treburile 
cele văzute şi cele tainice ale lui şi toate celelalte, care-i este alături întru toate, care ţine de el ca 
trupul de cap, dacă-i înţeleaptă şi ştie cum să se poarte, va veghea mult mai bine şi mai folositor 
decât oricine ar fi, asupra tovarăşului vieţii ei. Poftesc pe femei la o asemenea lucrare - să fie 
bărbaţilor lor bune sfătuitoare. . . 

Cel ce se căsătoreşte cu o femei bogată, îşi ia mai degrabă un stăpân decât o soţie. Dacă femeile, 
chiar fără prisosinţa avuţiilor, sunt pline de trufie şi înclinate spre slava cea deşartă, cum vor 
putea fi suferite de bărbaţii lor, dacă această prisosinţă e şi mai mare? Câţi bogaţi, care s-au 
căsătorit cu femei de asemenea bogate, nu şi- au mărit avuţia, jertfind bucuria de a trăi şi pacea, 
având a duce în fiecare zi adevărate bătălii şi trăind în certuri şi neînţelegeri! Şi câţi săraci 
căsătoriţi cu femei încă mai sărace decât ei, se bucură de linişte şi văd soarele cu o privire 
îmbucurată, în vreme ce bogaţii, împresuraţi de îmbuibări, îşi doresc adesea moartea, din pricina 
femeilor lor; şi să fie despovăraţi de vieţuirea pe care o duc! Ca să se adeverească tuturor că 
banul nu slujeşte la nimic, dacă nu slujeşte o cauză bună. 

Dar ce să vorbesc de înţelegere şi de pace? Dar chiar vorbind numai despre avuţie, adesea-i lucru 
neînţelept să te căsătoreşti cu o femeie mai bogată ca tine. . . O femeie virtuoasă, înţelegătoare, 
modestă, chiar când e săracă, va şti să scoată mai mult din sărăcie decât din bogăţie; dimpotrivă, 
o femeie stricată, fără frâu, certăreaţă, chiar de va găsi la ea acasă mulţime de comori strânse, le 
împrăştie mai degrabă decât vântul praful. Şi pricinuind bărbatului o mulţime de necazuri, îi 
aduce şi repede ruinarea. Nu trebuie să căutăm aşadar, bogăţia, ci o femei vrednică să facă o bună 
folosire a ceea ce are. . . 

Unul din temeiurile cele mai mari ale căsătoriei este dorinţa de a fugi de păcat, şi a da deoparte 
orice stricăciune. 

Orice căsătorie trebuie făcută pentru a sluji şi cultiva bunele moravuri. Şi va fi aşa, de vei fi luat 
o femeie în stare de a aduce în casa ta înţelepciune, pietate, cumpătare. Frumuseţea trupească, 
dacă virtutea sufletească nu-i este tovarăşă, poate ţine în mreje pe bărbat douăzeci-treizeci de 
zile, mai mult nu; ea va lăsa să i se vădească stricăciunea şi vraja s-a risipit. 

Dar femeia în care străluceşte frumuseţea sufletului, pe măsură ce vremea trece şi bărbatul 
cunoscându-i, treptat, sufletul ales, îi insuflă soţiei lui o dragoste din ce în ce mai arzătoare şi 
întăreşte legătura care-i uneşte. Aşa că, duioşia caldă şi sinceră care dăinuieşte între soţi, alungă 
orice pricină de alunecare spre stricăciune. 

Bărbatul care-şi iubeşte soţia, n-are gânduri neruşinate, el preţuieşte necontenit femeia care-i a 
lui - şi în felul acesta, prin bunele lor moravuri, aduc ajutorul lui Dumnezeu asupra casei lor. 

Mulţi părinţi ca să dăruiască fiului lor un dar frumos, o casă luxoasă, o moşie bogată, fac orice şi 
pun toate în mişcare. Dar ca sufletul să fie virtuos şi să fie aplecat spre pietate, aceasta nu o iau în 
calcul. 

Iată ceea ce răstoarnă lumea: nu avem grijă de copiii noştri, ţinem seama de averea lor şi le 
dispreţuim sufletul, îngăduind astfel o purtare care-i curată nebunie. O avere mare, îndestulată, - 
dacă acel care o posedă, nu o poate chivernisi după virtute, se va prăpădi întreagă şi va pieri 
odată cu posesorul, dar un om cu suflet mărinimos şi plin de înţelepciune, chiar de nu are nimic 
acasă, va putea păstra cum se cuvine, bunurile tuturor. 

La ceea ce trebuie, aşadar, să lucrăm noi, este nu a-i face pe copiii noştri bogaţi în bani, în aur, în 
prisosinţe de acest soi; ci trebuie aşa să facem, ca ei să fie bogaţi mai presus de toate în pietate, în 
înţelepciune, în comori de virtute, să aibă nevoie de puţin, să nu fie vrăjiţi de bunurile acestei 
lumi şi de dorinţele cele nemăsurate. ("Fiecare - zice apostolul - să nu caute binele său, ci al 
aproapelui"). 

Cu cât mai mult temei de grija pentru copiii noştri? 

Nu ţi l-am încredinţat de cum s-a născut? va zice Domnul, şi nu te-am investit ca dascăl, 
protector, sprijinitor şi stăpân? Din mica lui copilărie nu ţi-am poruncit să-1 îndreptezi şi să-1 
conduci? 

Ce răsplată vei merita de te uiţi cu nepăsare cum alunecă? Ce-mi spui? Că-i încăpăţânat şi 
nesupus? De aceasta, trebuia de la început să te îngrijeşti; când era tânăr, trebuia să-1 înfrânezi cu 
tărie, să-1 obişnuieşti cu datoria, să-1 înveţi, să-i îndrepţi nedesăvârşirile sufletului. Atunci când 
acest suflet era mai lesne de cultivat, trebuia să-i scoţi spinii, la vremea când, din pricina vârstei, 
aceşti spini puteau fi smulşi fără trudă. Numai aşa patimile înfrânate n-ar mai fi crescut şi n-ar fi 
ajuns să nu mai poată fi stăvilite. . ." 

86. Conştiinţa şi legea morală 

Alcătuind pe om, dintru început, Dumnezeu a aşezat în el legea firească. 

Ce este aceea lege firească? Dumnezeu ne-a înzestrat cu conştiinţa; a făcut aşa, fără să ne înveţe 
să avem cunoaşterea a ceea ce-i bine şi a ceea ce este rău. 

N-avem nevoie să învăţăm că destrăbălarea este o stricăciune şi cumpătarea o virtute - ştim 
aceasta de totdeauna. Şi ca să ne arate că avem din totdeauna o asemenea cunoaştere, legiuitorul 
când -a dat după aceea legile, a zis "Să nu ucizi", fără să adauge: "că uciderea este o crimă. . ." Ci 
a zis numai atât: "Să nu ucizi. .."A pus numai oprelişte păcatului, fără să arate care-i cuprinderea 
lui. De ce, dar, la învăţământul "Să nu ucizi" n-a adăugat "căci uciderea este o crimă"? Fiindcă el 
ştie mai dinainte că noi avem cunoaşterea pe care ne-a dat-o conştiinţa - şi că El îşi spune 
cuvântul unor oameni cu mintea limpede şi ştiutori. Când ne dă alte îndrumări pe care conştiinţa 

încă nu ni le-a făcut cunoscute, nu se mărgineşte să pună numai opreliştea, ci adaugă şi de ce. 
Hotărând asupra sabatului, după ce zice: "A şaptea zi nu veţi face nici o lucrare. ..", ne dă şi 
temeiul pentru care trebuie să stăm nelucrători. Care-i acest temei? "Pentru că în ziua a şaptea 
Dumnezeu s-a odihnit după toate lucrările ce a săvârşit" - şi aiurea: "Pentru că aţi robit în ţara 
Egiptului!" 

Spuneţi-mi, dar, pentru ce, cu privire la sabat, a adăugat temeiul opreliştei, şi n-a grăit nimic când 
a fost vorba de ucidere? Pentru că, la întâmplarea dintâi, nu era vorba de un învăţământ din cele 
dintr-un început, care ne-a fost descoperit de conştiinţă, ci de un învăţământ de mâna a doua, 
pentru un interes mai lăturalnic şi mai trecător, care, mai apoi, a fost şi lepădat. Dar porunci ca 
acestea: "Să nu ucizi, să nu fii desfrânat, să nu furi. .." stau ca nişte străji ale vieţii noastre. De 
aceea Domnul nu le îndreptăţeşte şi nici nu ni le învaţă, ci numai ni le pune ca nişte oprelişti. 

Dar grecii (adică neamurile) nu îngăduiesc asemenea temeiuri. Să ne întoarcem, aşadar, către ei. 
Care le sunt temeiurile? Dacă ar fi să-i crezi, zic că nu se află în conştiinţa noastră nici o lege pe 
care s-o cunoaştem, fără să o fi învăţat şi că Dumnezeu n-a pus nimic din acestea în firea noastră. 
Atunci, de unde se trag legile pe care legiuitorii lor le-au făcut cu privire la căsătorie, la ucidere, 
la testamente, asupra îndatoririi de a nu te pofti nimic din ce nu este al nostru şi asupra multor 
altele de acestea? Poate că legiuitorii de azi au învăţat acestea de la cei vechi, aceştia de la 
înaintaşii lor - şi aceşti înaintaşi de la cei încă de mai înainte. Dar aceştia, la obârşie şi înaintea 
tuturor, de la cine, oare, au învăţat? Nu aşa că din conştiinţa lor?. . . 

87. Despre voia liberă a omului 

Voinţa liberă este aceea care ne îndrumeazâ. Noi nu suntem, cum cred unii, la îndemâna soartei. 

In limitele a ceea ce voim şi aceea ce nu voim, se află, pentru noi, binele şi răul. 

De aceea Dumnezeu ne-a făgăduit împărăţia Sa - şi ne-a pus sub ameninţarea mâniei Sale. N-ar 
fi făcut aceasta cu nişte fiinţe care stau înlănţuite de trebuinţă. Şi la o întâmplare şi la cealaltă. El 
plăteşte faptele ce săvârşim cu deplin cuget. N-ar fi statornicit legi, n-ar fi dat sfaturi, dacă am fi 
fost legaţi în lanţuri de soartă. 

Dar cum noi ne aflăm liberi şi stăpâni, deplini, pe voia noastră -cum ne înrăutăţim prin nebăgarea 
noastră de seamă - şi ne îmbunătăţim prin vegherea noastră, Dumnezeu a pregătit această 
tămăduire: făcându-ne să ne temem de pedeapsa sa şi să nădăjduim către împărăţia Sa; ne 
dojeneşte şi ne înţelepţeşte. Dar nu sunt numai aceste temeiuri, ci chiar purtarea noastră ne 
dovedeşte că viaţa nu ni-i îndrumată nici de soartă, nici de noroc, nici de graiurile horoscopului, 
nici de mersul stelelor pe cer. 

Dacă tot ce se petrece ar atârna de aceste temeiuri, de ce baţi pe slujitorul tău dacă ţi-a furat 
ceva? De ce duci pe femeia ta adulteră în faţa judecătorului? De ce te ruşinezi când faci ceva ce 
nu trebuie? De ce nu suporţi vorbele de dojana, iar dacă cineva îţi atribuie numele de beţiv, 
destrăbălat, stricat sau altul asemenea, de ce grăieşti că aceasta este o ocară? 



72 



Dacă aceasta n-ai săvârşit-o cu voie deplină, dacă aceasta nu-i temei de dojana, atunci nici ce-a 
fost zis nu-i o ocară. . . Din clipa când dojeneşti pe cei ce greşesc, sau te ruşinezi c-ai făcut rău şi 
cauţi sa-1 acoperi, sau vezi ocară în dojanele ce ţi se fac pentru aceasta, ai şi recunoscut că faptele 
noastre nu sunt înlănţuite de soartă, ci că sunt vrednice de demnitatea pe care le-o dă voia cea 
liberă. 

Cu cei care în adevăr au săvârşit ceva din constrângere, peste voia lor, se cade să fim mărinimoşi. 
Dacă un om stăpânit de un diavol ne sfâşie veşmântul sau ne loveşte, -nemulţumiţi că nu-1 putem 
deloc pedepsi, avem pentru el milă şi îndurare. De ce? Pentru că fapta lui nu-i lucrarea voii 
libere, ci a asupririi diavolului. 

Aşa fiind, dacă şi celelalte greşeli ar fi ieşite de sub apăsarea soartei, s-ar cădea să le iertăm. . . 

De vom invoca întotdeauna soarta, totul va fi amestec în lucrurile acestei lumi. Nu va fi nici 
virtute, nici viciu, nici arte, nici legi - şi nici altele acestora asemănătoare. La ce bun să ne 
îngrijim atâta de tare când suntem bolnavi; să cheltuim bani, să chemăm doctori, să primim 
leacuri, să ne înfrânăm pofta şi să alungăm dorinţele? 

Dacă de soartă atârnă sănătatea şi boala, zadarnice sunt cheltuielile, zadarnice cercetările 
doctorilor, zadarnice toate opririle care ni le pun ei. Dar nu, şi aici ca şi mai sus, se arată 
adevărul: nimic din toate acestea nu-i de prisos. Dreptatea se arată şi cu privire la această vorbă, 
soarta. Treburile omeneşti nu se află sub supunerea trebuinţei, ci, precum spuneam, totul este aici 
luminat de demnitatea pe care o dă voia cea liberă. . . 

88. Voia liberă şi ştiinţa mai dinainte a lui Dumnezeu 

De se va întreba cineva, dacă trebuie ca poticnirea să vină, cum fugi de ea? Răspunsul este 
acesta: chiar dacă poticnirea va fi să vină, să nu cădem cu orice chip. Asemeni un doctor poate 
zice: "E nevoie ca cutare boală să vină, dar nu ca să-ţi aducă numaidecât moartea, dacă vom fi cu 
băgare de seamă". 

Când Dumnezeu glăsuieşte despre "trebuinţă" nu înţelege, astfel glăsuind, să ne răpească 
neatârnarea lucrării noastre, nici slobozenia hotărârilor noastre, cum nici a supune viaţa 
omenească unei constrângeri dinafară. El numai prezice ceea ce nu se poate să nu vină; ceea ce, 
cu alte cuvinte, a arătat Luca, atunci când a zis: "Nu se poate ca scandalul să nu vină. .." Nu 
prezicerea lui Dumnezeu îl aduce, departe de noi acest gând, - nu pentru că mai dinainte le-a 
vestit, ele vin, ci el le-a vestit pentru că nu se putea să nu vină. 

Dacă oamenii care pricinuiesc aceste scandaluri n-ar fi avut voia răului, ele n-ar fi venit - şi dacă 
n-ar fi trebuit să se petreacă, n-ar fi fost vestite. (...) 

89. Voia liberă şi harul 

De va zice cineva: Profetul plângând (E vorba de Ieremia) a adus în lume o învăţătură strâmbă. 
Ne răpeşte libertatea zicând că aceea ce trebuie să facem nu atârnă de noi. Deloc: plângerile lui 
întăresc tocmai contrariul. După ce a zis: "Calea omului nu stă în puterea lui" - nu s-a oprit aici, 

ci a urmat: "Omul nu va merge şi nu-şi va îndruma mersul de la sine. .." Ceea ce vrea el să zică, 
este că: Nu atârnă totul de noi. O parte de noi, alta de Dumnezeu. 

Să alegem ce-i mai bun - să voim binele - să pornim la săvârşirea lui; să ne silim la tot felul de 
nevoinţe, iată care este partea voii noastre; dar să ducem lucrarea până la sfârşit, să nu cădem în 
drum, să ajungem la izbândă, iată ceea ce atârnă de harul de sus. 

Dumnezeu a împărţit virtutea cu noi; n-a lăsat-o să atârne toată de noi, ca să depărteze de la noi 
păcatul trufiei - şi nici n-a luat-o întreagă în atârnarea lor, ca să nu ajungem la trândăvie. Făcând 
să atârne de noi o mică parte a sarcinii - săvârşeşte El pe cea mai de seamă. 

Că cei mulţi s-ar lăsa încântaţi de trufie şi de obrăznicie dacă totul ar atârna de noi, dovada o 
găsim în vorbirea fariseului: ştim cât s-a semeţit, ce vorbire trufaşă a ţinut - şi cum deşertăciunea 
îl purta pe deasupra lumii întregi. Pentru aceasta Dumnezeu n-a lăsat totul în puterea noastră, ci a 
făcut să atârne de noi numai puţin, ca să aibă cuvenit cuvânt să ne dea dreptele cununi. 

Şi şi-a arătat gândul în acea pildă când zice că găsind către al unsprezecelea ceas nişte lucrători, 
i-a trimis şi pe ei să lucreze în via sa. Ce-ar fi putut ei să lucreze în ceasul acela? Era totuşi de- 
ajuns în ochii lui Dumnezeu acest scurt răstimp ca să le dea plata deplină. 

Ceea ce, aşadar, vrea să zică profetul, este că izbânda nu atârnă de noi, ci de ajutorul 
dumnezeiesc - în vreme ce alegerea unei căi atârnă de noi şi de voia noastră. Dar atunci, veţi 
zice, dacă izbânda atârnă de ajutorul dumnezeiesc, eu n-aş putea, la întâmplare că nu izbândesc, 
să fiu părtaş vreunei învinuiri. Când eu am adus tot ce puteam aduce de la mine, când am ales o 
cale, când m-am pus pe lucru, dacă Dumnezeu, stăpânul desăvârşirii nu mă însoţeşte, nu-mi 
întinde mâna, eu mă aflu la adăpost de orice dojana. Dar aceasta nu se întâmplă, da, nu se 
întâmplă. . . E cu neputinţă ca atunci când noi am încercat totul, spre a alege binele, spre a-i face 
voia, Dumnezeu să ne părăsească. Dacă acelora care nu vreau, El le dă sfat şi păreri ca ei să 
consimtă şi să vrea - cu atât mai mult nu-i va părăsi pe cei care, ei înşişi fac buna alegere. 

90. Putem, dacă vrem, să ajungem la virtutea sfinţilor 

De vom vorbi despre apostoli şi îi vom preamări, ar trebui de îndată să plângem văzând ce 
depărtare ne desparte de ei. Dar noi adesea nu găsim că ar fi vreo greşeală aceasta - şi trăim cu 
gândul că este peste putinţă să ajungem la o asemenea înălţime. 

Iar dacă cineva ne-ar întreba de ce, de îndată vom argumenta aşa: "Acela era Pavel, acela era 
Petru, acela era Ioan". Ce înseamnă, oare, că acela era Pavel, iar acela era Petru? 

Spuneţi-mi, oare, aceşti oameni nu erau părtaşi aceloraşi firi ca şi noi? 

N-au intrat în viaţă prin aceeaşi cale? N-au respirat acelaşi aer? N-au folosit aceleaşi lucruri? Nu 
se aflau printre ei şi din acei cu soţie şi copii? N-au avut anumite îndeletniciri ca să poată trăi? 
Iar unii din ei n-au fost robiţi păcatelor? Dar ei au avut din belşug învrednicirea harului lui 
Dumnezeu. Ei bine, dacă ni s-ar porunci să înviem morţii, să deschidem ochii orbilor, să curăţim 
pe leproşi, să ridicăm pe ologi, să scoatem dracii, să tămăduim alte neputinţe de acestea, desigur 

că acoperirea despre care grăim ni s-ar potrivi. Dar când este vorba să ne îndreptăm purtarea şi să 
dăm dovadă de ascultare, ce legătură este între una şi alta? Voi, de asemenea, vă bucuraţi de harul 
dumnezeiesc prin săvârşirea botezului aveţi părtăşie cu Duhul Sfânt şi chiar dacă nu puteţi 
săvârşi minuni, cel puţin aveţi atât cât vă trebuie ca să dovediţi o purtare dreaptă şi scutită de 
dojana. Astfel că stricăciunea vi se trage numai din nepăsarea voastră. . . 

91. Nici ispitele diavolului şi nici pildele proaste ale celor răi, nu justifică şi nu acoperă 
păcatele noastre 

Diavolul e rău, recunosc, dar rău pentru el însuşi, nu pentru noi, dacă suntem cu băgare de 
seamă. Aceasta-i firea răutăţii, nu-i pericol decât acelora care şi-o însuşesc. 

Dumnezeu a îngăduit înadins ca cei răi să fie amestecaţi cu cei buni. El n-a dăruit un alt pământ 
celor răi, şi a amestecat pe unii cu alţii, săvârşind astfel o lucrare de un mare folos. Cei buni îşi 
dovedesc vrednicia în mijlocul acelora care-i trag de la calea dreaptă spre rău. Căci "trebuie" - 
este zis - "ca să fie între voi rătăciri, ca acei statornici să se vădească printre voi". 

Iată pentru ce Dumnezeu a îngăduit pe cei răi în lume: ca astfel cei buni să capete o strălucire 
încă şi mai vie. Vedeţi de câtă învrednicire se pot ei bucura? Iar aceasta nu le vine de la cei răi, ci 
de la propria vrednicie. . . 

Acelaşi temei este când e vorba despre diavol. Dumnezeu 1-a îngăduit pentru a vă face mai 
băgători de seamă, ca să dea o mai mare strălucire luptătorului, o mai straşnică măreţie luptei. 

Aşa că de vi se va spune: "Pentru ce Dumnezeu a îngăduit existenţa diavolului?" răspundeţi aşa: 
"Departe de a fi stricător celor veghetori şi băgători de seamă, diavolul le slujeşte, nu prin voia 
lui însăşi (care-i ticăloasă), ci ca urmare a vredniciei acestora, care scot din răutatea lui, ceea ce 
le trebuie". 

Când diavolul s-a oprit asupra lui Iov, n-a fost cu gândul de a-1 face să strălucească 
încă şi mai tare, ci ca să-1 doboare. Din pricina aceasta, a acestui gând şi a acestei năzuinţe, el era 
ticălos. Cu toate acestea nimic n-a stricat celui drept. Ba încă, acesta îşi dovedi şi mai tare 
vrednicia, aşa precum am arătat. Diavolul a dat dovadă de ticăloşie - cel drept de vrednicie. . . 

92. Păcatul nu este numaidecât urmarea firii noastre 

Dar, veţi zice, eu stau sub apăsarea firii - desigur, iubesc pe Hristos, - dar firea mă sileşte să 
păcătuiesc. Dacă suferi constrângere şi asuprire, vei fi iertat, dar dacă prin nepăsare ai căzut, nu 
este iertare. 

Să vedem; să lămurim dacă păcatele se săvârşesc prin nevoie şi constrângere sau, mai degrabă, 
prin nebăgare de seamă şi nepăsare grea. 

"Să nu ucizi" - este zis. Ce te sileşte? Cine te împinge la aceasta? Ce asuprire este aici? Care din 
noi ar alege cu dragă inimă să bage cuţitul în gâtul aproapelui şi să-şi păteze mâna de sânge? 
Nimeni. Aşa că, potrivnic a ceea ce ziceţi, mai degrabă ca să păcătuieşti te constrângi şi te sileşti. 

Dumnezeu a pus în firea noastră ca un fel de farmec care ne face să ne iubim unii pe alţii. "Toată 
vieţuitoarea - este scris - îşi iubeşte pe cel asemenea, iar omul pe aproapele lui". Băgaţi aşadar de 
seamă că noi avem de la fire o înclinare spre virtute? Cele rele sunt împotriva firii; dacă ele 
biruiesc, este o dovadă a nemaipomenitei noastre leneviri. 

Iar curvia, ce veţi spune? Ce nevoie ne împinge spre ea? Ziceţi că e năvala poftei? Şi pentru ce, 
vă rog? Nu vă este îngăduit să aveţi legături cu femeia voastră - şi aşa de a putea pune frâu 
acestei navale? Veţi zice: dar eu sunt prins de dragoste pentru femeia aproapelui. La această 
întâmplare nu poate fi vorba de constrângere; dragostea nu-i treabă de constrângere - nu iubeşti 
din constrângere, ci cu voie şi de la sine. Legătura trupească, poate, se impune omului, dar nu de 
a iubi pe aceea sau pe cealaltă. Ceea ce lucrează în împrejurarea aceasta, nu-i pofta legăturii 
trupeşti, ci slava deşartă, trufia, pofta nemărginită. . . 

Şi furtul - este el constrângerea? Da - ziceţi -sărăcia îl produce. Sărăcia lucrează, aşadar, tocmai 
la contrariul a ceea ce ziceţi. Furtul este fapta trândavului. Sărăcia, de obicei, naşte nu lenevia, ci 
dragostea de muncă. Furtul, aşadar, se trage tot din lene. 

Mai ascultaţi şi aceasta: Ce este mai greu şi mai neplăcut? Să umbli noaptea prin întuneric, să-ţi 
pui în cumpănă viaţa, să fii gata de ucidere, să tremuri, să mori de frică? Sau, mai degrabă, să te 
pui pe lucru în fiecare zi şi să te bucuri fără teamă, în deplină siguranţă? Desigur, acesta din urmă 
e lucru mai firesc, şi de aceea, cei mai mulţi oameni duc acest fel de viaţă. 

Vedeţi, aşadar, că virtutea este în rostul firii, iar păcatul împotriva ei. Ea ca şi sănătatea şi boala. 
Ce să mai spunem despre minciună şi despre sperjur? Cum pot fi ele justificate? Le săvârşim cu 
buna noastră voie. (...) 

Când batjocorim, ascultăm de vreo constrângere? Da, mânia ne scoate din fire, ne arde, şi nu mai 
îngăduie sufletului să fie liniştit. 

Omule, nu mânia, - ci micimea de suflet ne face să fim batjocoritori. Dacă ar fi mânia, atunci toţi 
oamenii ar fi supuşi ei. Suntem în stare să ne mâniem, nu pentru ca să batjocorim pe aproapele, 
ci pentru a îndrepta pe cei păcătoşi, pentru a ne ridica pe noi înşine, pentru a scăpa de toropeală. 
Mânia este în noi ca un imbold, care trebuie să ne facă să scrâşnim din dinţi împotriva diavolului, 
făcându-ne în stare ca să-1 biruim -iar nu ca să ne ridicăm unul împotriva altuia. . . 

93. Obârşia răului 

Dar pentru ce a făcut Dumnezeu pe om aşa cum este (adică în stare de a fi rău)? Nu Dumnezeu 1- 
a făcut aşa, departe de aceasta; căci altfel nu l-ar fi pedepsit. Ţinem oare de rău pe robii noştri 
când înşişi noi suntem în greşeală? Cu atât mai mult Dumnezeu, stăpânul lumii, nu ne-ar fi ţinut 
pe noi. 

Cum a ajuns, aşadar, omul unde a ajuns? Prin propria lui greşeală, prin greşeala trândăviei lui. A 
creat Dumnezeu pe toţi oamenii? Pentru oricine, aceasta-i limpede. Cum se face atunci că nu toţi 
sunt asemenea, în ce priveşte virtutea şi stricăciunea? 

De unde au ieşit cei răi, cei stricaţi? Dacă voia nu are aici nici un rost, dacă firea a făcut totul, 
atunci cum se face că unii să fie buni, şi alţii răi? Dacă toţi ar fi răi din fire, ar fi cu neputinţă 
cuiva să fie bun - dacă toţi ar fi buni din fire, cu neputinţă să fie cineva rău. Firea fiind aceeaşi 
pentru toţi oamenii, toţi ar trebui să fie, din partea aceasta, de un singur fel, buni sau răi. 

Vom zice că unii sunt buni din fire şi alţii răi (ceea ce ar fi neînţelept, după cum am arătat)? 
Atunci aceste feluri de a fi ar trebui să fie nestrămutate, căci ceea ce-i firesc este şi nestrămutat. 
De pildă, toţi suntem supuşi morţii şi suferinţei - şi orice ar face, nimeni nu poate fi nepăsător. Ci 
noi vedem mulţi ajungând din buni răi şi din răi buni. La cea dintâi întâmplare prin trândăvie, la 
cea de a doua prin băgare de seamă. Ceea ce ne arată cu prisosinţă că aceste două feluri de a fi nu 
sunt deloc fireşti, pentru că însuşirile fireşti nu se schimbă şi nu se câştigă prin băgare de seamă. 
După cum nu-i nevoie să facem nici un efort ca să vedem sau să auzim - cu atât mai mult n-ar 
trebui să ne trudim ca să practicăm virtutea, dacă firea ea însăşi ar fi aceea care ne-ar da-o în 
folosire. Şi de ce, oare. Dumnezeu ar face răi, când poate face buni pe toţi oamenii? 

Atunci, de unde izvorăşte răul? Intrebaţi-vă voi înşivă. Treaba mea este să arăt că nu vine nici din 
fire, nici de la Dumnezeu. Atunci e întâmplarea? Deloc. Atunci, vine din nimic? 

Tăceţi din gură; feriţi-vă de nebunia de a cinsti la fel şi încă în ce fel, răul şi pe Dumnezeu. Căci 
dacă răul vine din nimic, el ar fi atotputernic, şi n-ar putea fi nici scos, nici nimicit. Ceea ce, într- 
adevăr, se trage din nimic, n-are sfârşit, toată lumea îşi dă seama de aceasta. 

Şi dacă răul ar avea atâta putere, cum se face că sunt şi atâţia oameni de bine? Cum fiinţele, care 
au un început, ar putea fi ele mai puternice decât răul, care nu are început? Dar Dumnezeu poate 
stârpi răul. Când? Şi cum ar putea El stârpi ceea ce se bucură de aceeaşi cinste ca El şi având 
aceeaşi putere? O, răutate diavolească, ce de rele ai scornit? Ce blasfemie a născocit împotriva 
lui Dumnezeu. 

Cum a închipuit, sub cuvânt de pietate, o nouă impietate! . . . Voind a statornici că răul nu se trage 
de la Dumnezeu, a adus o altă învăţătură stricată, că adică el nu ar avea început. 

Dar, în cele din urmă, de unde se trage răul? Din aceea că vrem sau nu vrem. Şi că vrem sau nu 
vrem, la rândul lor, de unde vin? 

Din noi înşine. . . Răul nu-i altceva decât neascultare faţă de Dumnezeu. Dar omul de unde a 
învăţat aceasta? Spuneţi-mi: era prea greu să înveţe aceasta? Nici eu nu zic că era prea greu, dar 
de unde i-a venit voia aceasta a neascultării? Din alegerea lui şi din ignoranţa lui. Stăpâni fiind 
de a alege, unii au ales răul. 

Dacă după acest răspuns, vă aflaţi încă încurcaţi şi tulburaţi, eu am să vă pun o întrebare care nu- 
i nici atât de grea, nici amestecată, ci una simplă şi limpede. Aţi fost pe rând bun şi rău? Ceea ce 
înseamnă: Vi s-a întâmplat uneori să biruiţi patima, iar de alte ori să fiţi biruiţi de ea? De a fi 
biruiţi de beţie sau de a o birui voi pe ea? De a vă lăsa luaţi de mânie sau de a o goni? De a 
dispreţui un sărac sau a a-1 lua în seamă? De a păcătui prin neruşinare sau de a fi căşti? 

De unde vin, aşadar, toate aceste valuri? De unde? De nu-mi veţi spune, vă voi spune eu. De 
acolo că uneori aţi fost cu băgare de seamă şi v-aţi dat osteneală, iar alteori aţi fost nebăgători de 
seamă şi trândavi. . . 

